وابەستەبوون (ئالودەبوون) بە خزمەت – fgulen\nوابەستەبوون (ئالودەبوون) بە خزمەت\nپرسیار: جار جار لە وتارەکانتاندا دەستەواژەی ” ئالوودەیی خزمەت” بەکاردەهێنن، ئەو واتایانەی لەسەر ئەم دەستەواژەیە بارکراوە چیە؟ ئایا تایبەتمەندیەکانی “ئالوودەبووانی خزمەت” چیە؟\nوەڵام: کورترین وەڵام بە نیسبەت ئالوودەیی خزمەتەوە، بریتیە لە خۆتەرخانکردن بۆ ئامانجێکی خەیاڵیی(غایەی خەیاڵ) دیاریکراو. ئەگەر مرۆڤێک لە پێناو خزمەت بیر بکاتەوە، لە پێناو خزمەت دابنیشێت، لە پێناو خزمەت هەڵبستێت، پلان و پڕۆژە بۆ خزمەت بەرهەم بهێنێت، ئەمە بە واتای ئەوەیە کەوا ئالوودەی خزمەتکردن بووە. ئیدی چوونی ئەو کەسە بۆ خوێندنگە، بینینی پەروەردە، نوسین و نەخشەسازی ئەو کەسە هەر لە پێناو خزمەتدا دەبێت. ئیدی کەسێکی لەو شێوەیە، لە پێناو گەیاندنی حەق و حەقیقەت بە سینە ئاتاجەکان، ڕزگارکردنیان لە چەپەڵی سەردەم، دەستگرتنی ئەو مرۆڤانەی کەوتوونەتە زەلکاوە و دەرهێنانیان، ئامادەیە فیداکاری لە داباری هەستە ماددی-مەعنەویەکانی خۆیشی بکات.\nبە دەربڕینێکی جیاواز، بریتیە لەوەی مرۆڤەکان تەواوی ڕەفتار و هەڵسوکەوتەکانیان بە ڕەزامەندی حەق و خۆشنودی ئەوەوە ببەستنەوە، تەواوی ئەم هێز و دەسەڵاتەی هەیەتی، لە پێناو ناساندنی ئەو بە مرۆڤایەتی بەکاربهێنێت. کەسانێک هەن کەوا ئالودەی ماددەگەلێکی زیانبەخشی وەک جگەرە، خواردنەوە کحولیەکان، ماددە هۆشبەرەکان دەبن؛ کەسانێکیش هەن ئالودەی ئەوە دەبن کەوا ڕۆژانە ٣ ژەم نان بخۆن، یاخود ٣-٤ چا و قاوە بخۆنەوە. ئەم جۆرە ئالودەبوونانە، گوزارشت لە جۆرێک لاوازی دەکات. هەربۆیە لەم ڕوانگەیەوە کەسی ئیماندار پێویستە ئالوودەی هیچ شتێک نەبێت. پێویستە خۆی بە شێوەیەک ئامادە بکات کەوا لە ژێر چەتونترین هەلومەرجەکانی ژیانیشدا بەردەوامی بە ژیانی بدات، گەر پێویستی کرد بتوانێت بەرگەی هەلومەرجە سەختەکان بگرێت، بزانێت کەوا قەناعەت بە ژیانێکی کولەمەرگی بکات.\nئەگەرچی سوود وەرگرتن لەو نیعمەتانەی کەوا ڕێگەیان پێدراوە، زیانێکی بۆ دین و دیانەتی مرۆڤەکە نیە. بەڵام مرۆڤێک کەوا ئالوودەیی جیاواز جیاوازی هەیە، خۆی لەسەر ژیانی ڕەحەت و ئاسان ڕاهێناوە، بابەتی ئەوەی لە ژێر هەلومەرجی سەختدا ببنە وتەبێژی حەق و خۆیان بە خاوەنی حەقیقەت بکەن، هەروا کارێکی ئاسان نیە.\nبەڵام کاتیک دێینە سەر بابەتی ئەوەی مرۆڤ ئالوودەی خزمەتکردن بێت، ئەمەیان گوزارشت لە لاوازی مرۆڤ ناکات؛ بە پێچەوانەوە سیفات و خەسڵەتێکی زۆر مەزنە کەوا لە دوای هەوڵ و کۆششێکی زۆر جددی، چنگ مرۆڤ دەکەوێت. وەک چۆن مرۆڤ بۆ ئەوەی ببێتە ئالوودەی عیبادەت، لە سەرەتادا پێویستە هەندێک زۆر لە خۆیشی بکات، بۆ ئەوەی بشبیتە ئالودەی خزمەت، پێویستە لە سەرەتاوە هەوڵ و کۆششێکی زۆر جددی بخەیتە گەڕ. سەردارمان لە یەکێک لە فەرمودەکانیدا ئاماژەی بەوە داوە، وەک چۆن ئێمەی مرۆڤەکان حەزمان لە خواردن و خواردنەوە و چێژی لێدەبینین، ئەویش بە هەمان شێوە چێژی لە عیبادەت و تاعەتی پەروەردگاری بینیوە. ئیدی نازانم گەر دەستەواژەی ” ئالوودەی عیبادەت” بۆ ئەو بەکاربهێنین گونجاوە یاخود نا. ڕاستیەکی بەکارهێنانی گوزارەیەکی لەو شێوەیە بەرامبەر ئەو بە گونجاو نابینم. بەڵام گەر سەردارمان لەم بابەتەدا ئاراوتە بکەین، بەکارهێنانی دەستەواژەی” ئالودەی عیبادەت” بە نیسبەت ئەو مرۆڤانەی لە کاتی ئەنجامدانی عیبادەتدا هەست بە چێژیکی ڕۆحانی لەو شێوەیە دەکەن، دەشێت گونجاو بێت.\nئالوودەبوویەکی خزمەت، ژیانی خۆی وابەستەی بەرزکردنەوەی ناوی الله دەکات. هەست و بیرکردنەوەی کەسێکی لەو شێوەیە هەمیشە بەم شێوەیەیە “پەروەردگارم، گەر بتوانم خزمەت بەوە بکەم کەوا ناوی جەلیلی تۆ و ڕۆحی ڕەوانی محمدی لە هەر چواردەوری دونیا وەک بەیداخ بشەکێنمەوە، ژیانم واتایەکی دەبێت، ئەگەر توانای کارێکی لەو شێوەیەم نەبێت، لەبەر ئەوەی ژیانیشم واتایەکی نامێنێت، دەتوانی گیانم لێبستێنیتەوە”. ئەو لە جیاتی مانەوە لە ژیانێکدا کەوا واتای نەماوە، بەم شێوەیە عەریزەیەک پێشکەش دەکات و ئامادەیی خۆی بۆ دەست لە کارکێشانەوە ڕادەگەیەنێت.\nواتای ئەمەش ئەوە نیە کەوا دەست لە کاروباری دونیای هەڵبگریت. بە پێچەوانەوە، بریتیە لەوەی لەو کاتەی کەوا هەوڵدەدەیت و شتێکیش بەدەست دەهێنیت، هەر بیر لە خزمەت بکەیتەوە. ئیدی ئەو کەسە هەر کارێک کەوا ئەنجامی دەدات با ئەنجامی بدات، هەر چۆن ئیمکانیەتێکی هەبێت با بیبێت، بۆ هەر پێگەیەک بەرز ببێتەوە با بەرز ببێتەوە، تەواوی ئەمانە بەکاردەهێنێت لە پێناو ئەوەی ببێتە تەرجومانی حەق و حەقیقەت، وەک زەمینەیەک بۆ بەدەمەوە چوون و خۆ کردنە خاوەنی هەڵسەنگاندنی بۆ دەکات.\nلە ڕوانگەی ئەوەوە، هەر مەقام و پایەیەک گەر هەموو کاتێک بەردەست نەبێت بۆ ئەوەی بەرگری لە حەق و حەقیقەتی پێبکات، لە چاوی ئەودا هیچ نرخێکی ڕاستەقینەی نیە. لە چاوی ئالودەبوویەکی خزمەتدا، نە چەپڵە، نە پیاهەڵدان، نە شۆرەت و خۆشی ژیان و ئاسودەیی، گرنگیەکی نیە. لە ڕوانگەی ئەوەوە، ئەمانە ئامانجگەلێک نین کەوا مرۆڤ بە دوایاندا خەریکی ڕاکەڕاک بێت و هەوڵی بەدەستهێنانیان بدات.\nئەو تەنیا یەک خەمی هەیە، ئەو مەفکورە باڵایەیە کەوا لە ناخی دڵیەوە پێوەی وابەستەیە.\nهەربۆیە گەشتن بە بیرکردنەوەیەکی خۆتەرخانکەرانەی بەم شێوەیە، کارێکی ئاسان نیە. لە سەرەتای سەرەتاوە، پێویستی بە عەزم و خۆڕاگریەکی جددی هەیە. پێویستە کەسەکە لە سەرەتاوە زۆر لە خۆی بکات، هەتا ڕادێت لەسەر ئەمەش بەرگەی تەواوی ئەو ناڕەحەتیانە بگرێت کەوا دێنە سەر ڕێگەکەی.\nهاوڕێیەکی هەبوو، کەوا کۆچی دوایی کرد. کاتێک بۆ یەکەم جار داوای ئەوەی لێدەکەن کەوا لە پێناو خزمەتدا هیمەتێک ئەنجام بدات، پارەیەک لە گیرفانی دەردەهێنێت کەوا بە گوێرەی نرخی ئەو ڕۆژە زۆر کەم دەبێت. هێندەی ئەو موچەیەی کەوا فەرمانبەرێک وەریدەگرێت، شتێکی لەو شێوەیەی بەخشیبوو. بەڵام ئەو لە ڕێگەی ئەم قسانەیەوە، باسی لەوە کرد کە تەنانەت ئەو بڕە کەمەش لەو کاتەدا بە نیسبەت ئەوەوە چەندە سەخت بووە” وەک ئەوە وەهابوو، دڵم دەربهێنم و بیدەم”. بەڵام هەمان زات، دوای ئەوەی چەندین جار هەمان کاری ئەنجامدایەوە، دوای ئەوەی چەندین تاقیکردنەوەی تێپەڕاند، وەک ئالوودەبوویەکی خزمەتی لێهات و، لە دوای بەرز بوونەوەی بۆ ئەو ئاسۆیە، هەرچی لە چنگدا بووایە، لە پێناو ڕێگەی الله دەیبەخشی. خۆ گەر داوای گیانیشیان لێبکردایە، بەوپەڕی خۆشحاڵیەوە ئەویشی دەبەخشی.\nڕێک وەک ئەم هاوڕێیەمان، زۆر مرۆڤی هەڵبژاردە و بەرگوزیدەم ناسی کەوا خۆیان بۆ خزمەت تەرخان کردووە، هەمیشە خۆم بە بەختیار زانیوە، کەوا خۆمم لە نێو کۆمەڵێک مرۆڤی لەو شێوەیەدا بینییەوە. ئەم هاوڕێیانە گەر بۆ ئەنجامدانی هیممەت بانگ نەکرانایە، دڵیان دەشکا و دەیانوت” باشە لەبەرچی بە ئێمەیان نەوت، خۆ ئێمەش نیازمان هەبوو شتێک بکەین”. هەندێک لە کاسپکارەکانیش دەیانوت” وەها دیارە تەواوی خوێندکار و مامۆستاکان هیجرەت بۆ هەر چوار لای دونیا دەکەن، با ئێمەش هیجرەت بکەین”، بەم شێوەیە بوخچەی خۆیان کۆدەکردەوە و بەڕێدەکەوتن. واتە ئەوانیش لە ڕێگەی هزری ئەوەی لە پێناو الله خزمەت بە مرۆڤایەتی بکەن، لەوانیشدا حاڵی ئالوودە بوون بە خزمەتی فەراهەم کردبوو. هەربۆیە ئەم حاڵەشیان بەردەوام زۆری لێدەکردن، هەتا هەوڵ و کۆششێکی زیاتر بخەنە ڕوو.\nخۆ گەر مرۆڤێک هەست بە وابەستەیی بەرامبەر خزمەت بکات، هەوڵی ئەوە دەدات هەموو هەلێک بە ئاڕاستەی خزمەتکردن هەڵبسەنگێنێت. ئارەزووی ئەوە دەکات بە هەر چواردەوری دونیادا بکرێتەوە، لە هەموو لایەک مەشخەڵێک دابگیرسێنێت و گڕی بەر گوێئاگردانێک خۆش بکات. خۆ گەر ئەم کارە ئەنجام نەدات، ئەوا ژیان بە نیسبەت خۆیەوە بە بێ هودە ئەژمار دەکات. ئەو مرۆڤانەی ئالوودەن و، ئەو شتانەیان لێ دوور دەخەیتەوە کەوا ئالوودەی بوون، وەک چۆن توشی ناڕەحەتی جددی دەبن و، هەندێک جار هەڵدەلەرزن و تەنانەت هەندێک جاریش گیان لە دەست دەدەن، پێموایە ئەوانەی ئالوودەی خزمەتیش بوون، گەر لەم کارە دایانبڕێنیت، هار دەبن.\nئەوەی لە هەموو سەردەمێکیشدا ئاتاجین پێی، بریتیە لەوەی ئەمە بکەین بە ئەخلاقی خۆمان. لەو بازنەیەی کەوا ئێمە بوونمان تێیدا هەیە، ئاشکرایە کەوا حاڵێکی لەم شێوەیە لەسەر ئاستی جیاواز بوونی هەیە و لە هەموو لایەکەوە پەسەند کراوە. پشتیوان بە خودا ئەم تێڕوانینە، ڕۆژێک دێت کەوا لەسەر ئاستی بازنەیەکی فراوانتر، پەسەند دەکرێت. ئەو مرۆڤانەی کەوا ئالودەی تێڕوانینێکی لەو شێوەیەن، بە پشتیوانی و چاودێری الله، لە هەر چواردەوری دونیا گوێئاگردانەکان دادەگیرسێنن، نەشونمای هەست و هزرێکی لەم شێوەیە لە هەموو لایەک، فەراهەم دەکەن. جارێکی تر ڕێگەی ئاشتی و سەقامگیری پشانی مرۆڤایەتی دەدەنەوە، ئادابی ژیانی مرۆڤانە فێری هەموو کەسێک دەکەن.\nبابەتی ئەوەی لە دەسخستنی دەرئەنجامگیریەکی لەو شێوەیەدا، وەک چۆن زۆر گرنگە کەوا هەریەک لە مرۆڤەکان وەک ئالوودەیەکی خزمەتیان لێبێت، هەڵسەنگاندنی لێوەشاوەیەت و ئامادەیی ئەو مرۆڤانەی کەوا ئالوودەی خزمەت بوون، بە ڕادەی ئەو گرنگە. زۆر گرنگە هەلومەرج و زەمینە خۆش بکرێت بۆ ئەوەی هەموو کەس ئەو ئاستە پشان بدات کەوا لێی چاوەڕوان دەکرێت، بە شێوەیەکی قازانجهێنەر ڕابکات ، هەتا هەوڵ و کۆششەکانیان بەرهەمی هەبێت. زۆر گرنگە کەوا ڕێگری لە کەس نەکرێت و، سێبەری بۆ دروست نەکرێت. پێویستە زۆر بە باشی کارەکان دابەش بکرێن و، بە جوانی ئەوە دیاری بکرێت کەوا کێ لە کام بواردا دەتوانێت بە باشی ڕابکات. هەربۆیە پێویستە ئەمانە حەواڵەی لای ڕاوێژکردن بکرێن و بە گوێرەی ئەقڵی دەستەجەمعی هەنگاو هەڵبگیردرێت.\nبەڵێ، پێویستە بەردەمی هەموو کەسێک بکرێتەوە، هەڵگرتنی بەرپرسیارێتی لەلایەن مرۆڤەکانەوە فەراهەم بکرێت، ئەو خزمەتەشی دەیخەنە ڕوو بە ڕێزەوە مامەڵەی لەگەڵدا بکرێت و دەستخۆشی لێبکرێت. سوود لە ئەزمون و تێشووی گەورەکان ببینرێت و، لە گەنجەکانیشدا سوود لە دینامیک و وزەکانیان ببردرێت. پیویستە هەموو کەسێک بە گوێرەی پێگەی خۆی هەڵسەنگاندنی بۆ بکرێت. وەک ئەوەی سەردارمان لە فەرموودە موبارەکەکانیدا ئاماژەی پێداوە، هەر مرۆڤێک لە هەر ئاستێکی کەلتور و پەروەردەدا بێت، پێویستە بەرامبەر گەورەکان بە شێوەیەکی دەراسا ڕیز و حورمەت بەرامبەر گەورەکان پشان بدات، بە خۆشەویستی و بەزەییشەوە بچوکەکان لە ئامێز بگرێت.\nخۆ گەر گەنجەکان وەک پێویست ڕێز لەو تیمسالانەی خزمەت نەگرن کەوا ژیانیان بۆ خزمەت تەرخان کردووە، ئەوانیش بە گەنجەکان بڵێن” ئێوە منداڵی دوێنێن” بەم شێوەیە بە سوک بیانگرن، ئەوا ڕێگەی بەردەمیان توشی گیران دەبێت.\nئەگەر لە شوێنێکدا گیرانێکی لەو شێوەیە بوونی هەبێت، ئەوا خزمەت بۆ سەرلەنوێ زیندووبوونەوە، پێویستی بە ئەنجامدانی قەستەرە هەیە. پێویستە سەرلەنوێ ڕۆحی دانوستان و ڕاوێژکاری زیندووبکرێتەوە. پێویستە بە شێوەیەکی ڕەها هەموو کەسێک بە گوێرەی بەریانی لێوەشاوەیەتی خۆی، یارمەتی بدرێت کەوا چالاکیەکانی ئەنجام بدات، هەتا بە زیندوویی و چالاکانە بمێننەوە. گەر مرۆڤەکان لە کاردا نەبن، پاش ماوەیەک ژەنگ هەڵدەهێنن و توشبوونیان بە دەستەوسانی و خاوبوونەوە حەتمی دەبێت، ماسولکە و سیستەمی دەمارەخانەکانیان توشی لاوازی دەبێت.\nدەمەوێت لێرەدا تایبەتمەندیەکی ترتان بە بیردا بهێنمەوە. ئاشکرایە، حەزرەتی ئوستاد ئاماژە بەوە دەکات کەوا شەیتان زۆر خۆی خەریکی خزمەتکارانی خزمەت دەکات. چونکە دوژمنایەتی شەیتان بۆ هەرکەسە و بە گوێرەی ئاستی خۆیەتی. ئەوانەی خۆیان دەکەن بە خاوەنی دین و دیانەت، لە شوێنی خۆیدا نوێنەرایەتی دین دەکەن، دوژمنی سەرسەختی ئەون. هەربۆیە هەرکەسێک کەوا هەوڵی زیندووکردنەوەی دین بدات، لە دڵەوە خۆی بە خزمەت دابێت، ئالودەی ئەم کارە بووبێت، شەیتان لەگەڵ ئەو زۆر خەریک دەبێت. بەردەوام هەوڵی ئەوە دەدات سەری ئەو کەسە بسوڕێنێت و بەم هۆیەوە سەری لێبشێوێنێت، ئاڕاستەی شتانێکی بکات کەوا پەیوەندییان بە ئامانجەکەی ئەوەوە نیە. شەیتان بۆ خۆ خەریکی ئەوانە بکات کەوا ڕۆژوەکانیان لە چایخانەیە و جەژنیان لە مەیخانەیە و بەربانگیشیان لە بتخانەیە! لەبەرچی وزەی خۆی بە بەلاش لەگەڵ ئەواندا خەرج بکات! چونکە ئەو موفسید و تێکدەرێکی زۆر پیشەگەر و پڕۆفێشناڵە. هەربۆیە پێویستە ئالوودە بووەکانی خزمەت بە شێوەیەکی بەردەوام پەنا بۆ الله ببەن لە بەرامبەر شەیتان، زۆر گرنگە هەردەم بێدار بن بەرامبەر ئەو پریشک و پزیسکانەی بە شێوەیەکی بەردەوام لەوەوە بەرەو ڕووی دێن.


کەجەکە: دەلال ئامەد شەهیدبوو هەزاران درێژە بە خەباتەکەی دەدەن - RojNews\nکەجەکە: دەلال ئامەد شەهیدبوو هەزاران درێژە بە خەباتەکەی دەدەن\nهاوسەرۆکایەتی کۆنسەی بەڕێوەبەریی کۆما جڤاکێن کوردستان-کەجەکە، بۆ بیرهێنانەوەی شەهید دەلال ئامەد و هەڤاڵانی، پەیامێکی بڵاوکردەوەو تێیدا، ڕایگەیاند: دەلال ئامەد شەهید بوو، هەزارانیتر درێژە بەخەباتەکەی دەدەن و سەتان بەشداری ڕیزەکانی شۆڕش دەبن.\nلەسەر شەهیدبوونی ئەندامی کۆمیتەی بەڕێوبەری پەکەکە و، فەرمانداری هەرێمی بۆتان، 'دەلال ئامەد و١٢ گەریلای هەپەگە و یەژەئاستار'، ئەمڕۆ هاوسەرۆکایەتی کۆنسەی بەڕێوەبەریی کۆما جڤاکێن کوردستان-کەجەکە، ڕاگەیەندراوێکی بڵاوکردەوە.\nلە پەیامەکەی کەجەکەدا هاتووە: پەیمان بە فەرماندەی هەپەگە و یەژاستار، شەهید دەلال ئامەد و هەڤاڵانی شەهیدی هەرێمی بەستا دەدەین، کە درێژەپێدەری خەباتەکەیان بین بۆ بەدیهێنانی کوردستانێکی ئازاد.\nکەجەکە، رایگەیاند: لە ساڵیادی دامەزراندنی ٤٠ ساڵەی پەکەکەدا، شەهیدانی بەستا دەکەینە هەوێنی خەبات و بەرفراوانکردنی تێکۆشانمان تا ئازادی یەکجاریی.\nکەجەکە ئاماژەی بەوەکردووە: لەناو تەڤگەری ئازادی کورددا هەر شەهیدیک دەدرێت بەهایەکی زیاتر بەتێکۆشانی ئازادی دەدات، تێکۆشانێک کە لەبەرامبەر هیچ هێزو چەکێکی قورسدا تێک نەشکێت.\nکەجەکە لە پەیامەکەیدا باسی لە مێژووی تیکۆشان و خەباتی شەهید دەلال ئامەد کردووەو ڕایگەیاندووە کە "دەلال ئامەد یەکێکە لە سیمبۆلی شۆڕشی ئازادی ژنان، کە لەلایەن تەڤگەری ئازادیخوازی گەلی کوردەوە ئافرێندراوە".\nکەجەکە بەم شێوەیە کۆتایی بە پەیامەکەی هێناوە: شەهیدبوونی هەڤاڵ و فەرماندە دەلال ئامەد، دەرخەری خەباتی ئازادی و دیموکراسیخوازانەی گەلی کوردە، بەشەهیدبوونی ئەو، هەزاران کەس درێژە بەخەباتەکەی دەدەن و سەدان گەنج و ژن بەشداری تێکۆشانەکانی تەڤگەری ئازادی گەلی کورد دەکەن.\n٢٠ی ئەم مانگە، ناوەندی ڕاگەیاندن و چاپەمەنی هەپەگە ئاشکرای کرد، کە لە هەرێمی بەستای شەرناخ، لە ئەنجامی هێرش و ئۆپراسیۆنەکانی دەوڵەتی تورکدا، دەلال ئامەد، فەرماندەی بڕیارگەی ناوەندی هێزەکانی یەژاستار و ١٢ گەریلای دیکە شەهیدبوون.


میکرۆسکۆپێکی ڕیکۆردشکێنی نوێ بۆ وێنەگرتن لە ئەتۆم | ڕێکخراوەی زانستی فەرهەنگیی هۆژان\nته‌مموز 21, 2018 ته‌مموز 21, 2018 Hojan ئەندازیاری و تەکنۆلۆژی, زانستە بنەمایییەکان, هەواڵ و زانیاری 1\nمیکرۆسکۆپێکی ئەلەکترۆنی پەرەی پێدراوە کە دەتوانێت بە ڕێزڵوشنی بەرزتر لە شێوازەکانی پێشووتر، وێنە بەرهەم بهێنێت و بۆ سەیرکردنی ئەو ماددە ناسکانە بەکەڵکە کە بە گورزەتیشکەکانی ئەلەکترۆن زیانیان پێدەگات.\nلە توێژینەوەیەکی نوێدا میکرۆسکۆپێک ناسێنراوە، لەم توێژینەوەیەدا، وێنەی ئەتۆمەکانی ماددەیەکی نیمچەگەیەنەر تۆمار کراوە کە ڕێزڵوشنەکەی ٣٩/٠ ئەنگسترۆمە، ئەوەش لە کاتێکدایە کە تیرەی زۆربەی ئەتۆمەکان، ٢ تا ٤ ئەنگسترۆمە. ئەم شێوازە نوێیەی بە کار هاتووە چاوەڕوانی ئەوەی لێ دەکرێت کە بە وردبینییەکی زۆرەوە، وێنەی ماددە دوو ڕەهەندییەکان تۆمار بکات. هەروەها لەوە دەچێت کە ببێتە هۆی داهاتنی بیرۆکەیەک بۆ پەرەدانی شێوازێک بۆ وێنەگرتنی سێ ڕەهەندی لە ئەتۆمەکان.\nبۆ بەرهەمهێنانی ئەم وێنەیە، توێژەران کەڵکیان لە شێوازێک بە ناوی تایکۆگرافی وەرگرت کە لەم شێوازەدا تیشکدانەوە –لەم حاڵەتەدا ئەلەکترۆنەکان- لە ماددەیەکەوە تێپەڕ دەبێت کە چەندین نەخشی لادان دروست دەکات. بنەمای سەرەکیی ئەم شێوازە نزیکەی ٥٠ ساڵ لەمەوبەر لە لایەن فیزیکزان، واڵتێر هاپەوە پێشنیار کراوە و بەڵگەکەی بەم شێوەیە کە کاتێک ماددەیەک ڕووناکی لێدەدرێت لە لادانی ڕووناکییەکە دەبێت زانیاریی پێویست بۆ بەرهەمهێنانەوەی ئەو تەنە بە دەست بێت. بەڵام ئەو دەم ئەلگۆریتم و ئامرازی کۆمپیوتەریی گونجاو بۆ ئەو کارە لەبەر دەستدا نەبوو.\nوێنەکانی لە ڕێگەی تایکۆگرافییەوە بەرهەم دێن لە لایەن کۆمپیوتەرەوە و بە کۆمەڵێکی زۆر دراوە لە بڵاوبوونەوەی ناڕاستەوخۆی ئەلەکترۆنەکان ساز دەکرێن. کەڵکێکی گرینگی ئەم ڕوانگەیە لەهەمبەر شێوازەکانی پێشووی میکرۆسکۆپی ئەوەیە کە سنوورداریی ڕێزڵوشنی وێنەگرتن بە لێنز بوونی نییە و لە ڕاستیدا دەتوانێت بە تەواوەتی بەبێ هەبوونی لێنزیش کار بکات.\nتێبینی: ماددەی دوو ڕەهەندی بەو ماددانە دەوترێت کە تەنیا لە یەک چین ئەتۆم پێکدێن و بە ماددەی یەک چینیش دەناسرێن.\n2D Material ماددەی دووڕەهەندی\nDiffraction pattern نەخشی لادان\nScattering data دراوەی پەخشبوونەوە\nته‌مموز 23, 2018 وەڵامدانەوە


جۆرەکانی کۆرۆنای گۆڕاو و ڤاکسینە بەردەستەکان، د. عارف گۆران – PMNews\n١- بازدان و گۆڕانکاری (Mutation) لە ڤایرۆسەکان، بەتایبەت لە جۆری RNA شتێکی زۆر باوە، لە سەرەتای سەرھەڵدانی کۆرۆنا تاوەکوو ئێستا ڤایرۆسەکە ژمارەیەکی یەکجار زۆر بازدانی کردووە،\nبەڵام لە زۆربەی جارەکان ئەو بازدانە ھیچ گۆرانکاریەکی ئەوتۆی لە رەوشتی ڤایرۆسەکە نەھێناوەتە ئارا، بەڵکوو بە پێچەوانەوە ھەندێکجار ئەو بازدانانە دەبێتە ھۆی لاوازبوونی ڤایرۆسەکە.\n٢- لە ئێستادا باسی سێ زنجیرەی نوێی ڤایرۆسی کۆرۆنا، کە گۆرانی بەسەرداھاتووە دەکرێت ، ئەوانیش جۆرەکانی بەریتانیا و باشووری ئەفریقا و بەرازیلە. تێبینیدەکرێت زنجیرە نوێیەکەی بەریتانیا لەئێستادا لە دووەکەی تر زیاتر بڵاوبۆتەوە و گەیشتۆوتە نزیکەی شەست وڵات. بۆیە دەبینین زۆربەی وڵاتەکان، بە تایبەتی وڵاتانی ئەوروپا و ئەمریکا، بۆئەوەی رێگا لە زیاتر تەشەنەکردنی ئەو جۆرە نوێیەی کۆرۆنا بگرن، رێکاری توندیان گرتۆتە بەر، بۆ نموونە لە وڵاتێکی وەکو بەریتانیادا رێکاری توند گیراوەتە بەر بۆئەوەی رێگا لە دوو جۆرەکەی تری ڤایرۆسەکە (ئافریقای باشوورو بەرازیل) بگرن بپەڕێتەوە وڵاتەکە.\n٣- وەک دەرکەوتووە ئەو زنجیرە نوێیانەی ڤایرۆسەکە توانای بڵاوبوونەوەیان زۆرترە. ئەو جۆرەی بەریتانیا زیاتر تووشی منداڵ و گەنجەکان دەبێت، ئەگەر بێتوو لەگەڵ زنجیرە کۆنەکەی کۆرۆنا بەراوردی بکەین. زۆرینەی ئەو کەسانەش، کە پێویستیان بە چارەسەری نەخۆشخانە دەبێت، بە شێوەیەکی گشتی تەمەنیان دە ساڵ کەمترە لەتووشبوانی شەپۆلی یەکەمی ڤایرۆسەکە. ئەگەرچی ھەندێک لێکۆڵینەوە وا نیشان ئەدەن مردن بەھۆی ڤایرۆسە گۆڕاوەکە لەبەریتانیا تۆزێک زیاترە، بەڵام ئەمە تا ئێستا بە تەواوی یەکلانەبۆتەوە. بەشێکی زۆری شارەزایانی ئەو بوارە لەو باوەڕەدان زێدەبوونی ژمارەی مردن لەو شەپۆلە نوێیەی ڤایرۆسەکە، بە ھۆی زێدەبوونی رێژەی تووشبوانە نەک کاریگەرتربوونی ڤایرۆسەکە.\n٤- لە گەڵ سەرھەڵدانی جۆرە نوێکانی کۆرۆنا پرسیاری رادەی کاریگەری ڤاکسینەکان ھاتە پێش. دەرکەوتووە، کە ڤاکسینەکان کاریگەریان بەرامبەر جۆرە گۆڕاوەکانی ڤایرۆسی کۆرۆناش ھەیە. بۆ نموونە ھەفتەی رابردوو چەند لێکۆڵینەوەیەک دەریانخست، کە ڤاکسینی فایزەر- بایۆنتێک بەرامبەر ئەو زنجیرە نوێیەی بەریتانیا کاریگەری تەواوی ھەیە. ھەر دوێنێ کۆمپانیای مۆدێرناش رایگەیاند ڤاکسینەکەیان بەرامبەر کۆرۆنای جۆری بەریتانیا و ئەفریقای باشوور کاریگەری باشی ھەیە. بەڵام ئەوەی جێگای سەرنجە تا ئێستا دیار نییە، کە رێژەی کاریگەری ئەو ڤاکسینانە ھەمان جۆری ئەو بەرگریە دروست دەکات، کە بۆ ڤایرۆسە کۆنەکە دەیکرد!. لەڕاستیدا ئەو بەرگریەی ڤاکسینەکە دروستی دەکات ھەر چەندێک بێت، لە کۆتاییدا دەبێتە ھۆی کەمکردنەوەی رێژەی تووشبوان بە پەتاکە و کۆنتڕۆڵکردنی.\n٥- ئەگەری ئەوە ھەیە کە لە داھاتوو بە ھۆی بازدان جۆریک لە ڤایرۆسی گوڕاوی کۆرۆنا سەرھەڵبدات و لە کاریگەری ڤاکسینەکانی بەردەست کەمبکاتەوە و ئەو کەسانەی تووشی پەتاکە بون یان ڤاکسینیان وەرگرتووە بۆ جاری دووەم سەرلەنوێ تووش ببنەوە، بەڵام ئەمە تەنیا پێشبینیەکەو تێپەربوونی کات ئەو ئەگەرە یەکلادەکاتەوە . لەو ئەگەرەدا کۆمپانیاکانی دروستکردنی ڤاکسین، دەتوانن لەماوەی چەند ھەفتەیەکی کەم ڤاکسینێکی ترێ نوێ بەرھەم بھێنن کە کاریگەری ھەبێت.\n٦- ئاشکرایە لەئێستادا ئەوروپا و ئەمریکا لە دۆخێکی خراپ دان، بەڵام بەھۆی دەستپێکردنی ھەڵمەتی کوتان لەو وڵاتانە، رێژەی بلاوبوونەوەی ڤایرۆسەکە و رێژەی توشبووانیش لە چەند مانگی داھاتوو کەمتر دەبێتەوە. بەڵام ئەوەی جێگای نیگەرانیە تا ئێستا ژمارەیەکی کەم لەو ڤاکسینانە گەیشتۆتە وڵاتە ھەژارەکان، خۆشبەختانە لە ئێستادا دۆخی ئەو وڵاتانە زۆر خراپ نییە ئەگەر بەراورد لەگەڵ ئەمریکاو ئەوروپا بکرێت. جیھان ئەمڕۆ بە توندی بەیەکەوە گرێدراوە، بۆیە ئەگەری زیاتربڵاوبوونەوەی ڤایرۆسەکە ھەمیشە لەئارادایە و دواجاریش ئەو ڤاکسینانە ھەر دەبێت بگاتە ھەموو وڵاتێک، بۆ ئەوەی وڵاتانی ھەژارو دەوڵەمەند بەیەکەوە پارێزراو بن. مرۆڤایەتی بە یەکەوە لەو پەتایە دەربازی دەبێت.


كۆمپانیای ئەیسەر نوێترین تابلێتی بە ناوی Iconia Tab 10 ڕاگەیاند – کەی ئای تی ئێن\nئەندرۆید 20, ئازار 2015\nکۆمپانیاى ئەیسەرى تایوانى تابلێتێکى نوێى بەناوى Iconia Tab 10 ڕاگەیاند. تابلێتە نوێیەکە ڕوونمایێکى ١٠،١ ئینجى بە ڕوونى ١٢٠٠×١٩٢٠ پێکسڵ لەسەرە کە پارێزراوە بە هاوێنەى Gorilla Glass 4 لەگەڵ چینێکى بەرگرى بۆ هەستەوەرى پەنجە.\nتابلێتە نوێکە بە پرۆسێسەرێکى MediaTek چوارى ناوەکى کاردەکات. ڕامى تابلێتەکە ٣ گێگابایتە و بیرگەى ناوەکى ٣٢ گێگابایتە کە دەتوانرێ زیادکرێ تا ١٢٨ گێگابایت بەهۆى بیرگەى دەرەکى لەجۆرى microSD. کامێراى دواوەى تابلێتەکە ٥ مێگاپێکسڵە و کامێراى پێشەوەیشى ٢ مێگاپێکسڵە، لەگەڵ هەبوونى شوێنى پەیوەستەى HDMI و بڵندگۆکانى بە تەکنیکى Dolby کاردەکات.\nتابلێتەکە بە سیستەمى وەگەڕخەرى ئەندرۆید ٤،٤ کیتکات کار دەکات لەهەمان کاتدا کۆمپانیاکە ئاماژەى نەکردووە بە نوێکردنەوەى بۆ دوا وەشانى ئەندرۆید کە وەشانى لۆلیپۆپە. دەربارەى نرخیش، تابلێتەکە نرخى ٣٤٩$ـە.\nتاگەکان ئەندرۆید تابلێت هۆشمەند


عێراق هه‌واڵی ده‌ستپێكردنی ئۆپه‌راسیۆنی توركیا له شه‌نگال ڕه‌ت ده‌كاته‌وه\nفەرماندەی ئۆپەراسیۆنە ھاوبەشەکانی عێڕاق رەتی کردەوە ھیچ جموجۆڵێکی سەربازیی بیانی، لە ناوچەی شەنگالدا هه‌بێت.\nئەمڕۆ ٢٥مارس/٤ ئادار، لە بەیاننامەیەکدا ناوەندی ڕاگەیاندنی ئۆپەراسیۆنە ھاوبەشەکانی عێراق، سەرجەم ئەو ھەواڵانەی ڕەتکردەوە کە باس لە ھاتنە ناوەوەی سوپای تورکیا دەکەن بۆ پارێزگه‌ی نه‌ينه‌وا و قەزای شەنگال.\nلە بەیاننامەکەدا ھاتووه: بارودۆخی ئاسایشی ناوچەی شەنگال سەقامگیرە و لە لایەن ھێزە عێراقییه‌كانه‌وه پارێزراوە. ھەروەھا بەیاننامەکە ئاماژه بۆ ئه‌وه ده‌كات كه ھیچ ھێزێکی بیانی سنووری عێراقی نەبەزاندووە و هه‌ستیان بە ھیچ جموجۆڵێکی ھێزی بێگانە نەکردووە.\nهه‌ر سەبارەت بەم بابەتە، وتەبێژی وەزارەتی بەرگریی عێراق، لیوا تەحسین خەفاجی، ڕایگەیاند: عێراق لە ده‌ستێوه‌ردانه سەربازییە دەرەکییه‌کان بیدەنگ نابێت. وتیشی: بابەتی ھاتنە ناوەوەی سوپای تورکیا درۆیه و ئێمه لە وەزارەتی بەرگری ئاگاداری ئۆپەراسیۆنێکی لەو جۆرە نین.\nئەمڕۆ، میدیاکانی تورکیا و بەشێک لە میدیا عەرەبی و کوردییه‌کان، لەسەر زاری رەجەب تەیب ئەردۆغان، سەرۆکی كۆماری تورکیای داگیركه‌ر بڵاویانكرده‌وه کە ھێرشی سوپای تورکیا بۆ سەر قەزای شەنگال دەستی پێکردووە.\nمیوانی سه‌رهێڵ: 105\nکۆی سه‌ردان: 17734271


وڵات دەكەوێتە نێو شەپۆلی چوارەمی كۆرۆناوە؟ - تۆڕی میدیایی خەڵک\nوەزارەتی تەندروستی وەڵام دەداتەوە\nوەزارەتی تەندروستی عیراق ڕوونكردنەوە دەدات سەبارەت بە هاتنەبەری شەپۆلی چوارەمی ڤایرۆسی كۆرۆنا لە وڵات.\nڕوبا فەلاح، ئەندامی تیمی میدیایی لە وەزارەتی تەدروستی عیراق لە لێدوانێكی ڕۆژنامەوانیدا ڕایگەیاند:”بەپێی ئاماری ڕۆژانەی پەتای كۆرۆنا، ڕێژەی تووشبوون ئەوە دەگەیەنێت كە عیراق نەچۆتە نێو شەپۆلی چوارەمەوە”.\nبە وتەی ڕوبا فەلاح:”جێگیربوون هەیە لە ئاستی تۆماركردنی تووشبوون و هیچ زیادەیەكی تێبینیكراو نییە كە ئاماژە بێت بەوەی وڵات كەوتۆتە نێو شەپۆلێكی نوێی كۆرۆناوە”.\nئەو ئەندامەی تیمی میدیایی لە وەزارەتی تەدروستی عیراق دەڵێت:”تائێستا هیچ تووشبوويیەك بە جۆرە نوێیەكەی كۆرۆنا (ئۆمیكرۆن) تۆمارنەكراوە، ئەمەش نابێتە ڕێگر لەوەی عیراق نەكەوێتە نێو شەپۆلی چوارەمەوە”.


پێداویستی مرۆیی ده‌گاته سۆمالیا\nنوێنه‌رانی ئێستاو پێشوی وڵاته یه‌کگرتووه‌کانی ئه‌مه‌یرکا بۆ به‌رنامه‌ی خۆراک و ئاژانسی کشتوکاڵی نه‌ته‌وه یه‌کگرتووه‌کان کۆتاییان به سه‌ردانه سێ ڕۆژییه‌که‌یان بۆ کینیا هینا. ئه‌و سه‌ردانه‌یان به مه‌به‌ستی له نزیکه‌وه بینینی به‌رپه‌رچدانه‌وه‌ی کۆمه‌ڵگای نێونه‌ته‌وه‌یی بۆ قه‌یرانی وڵاتانی قۆچی ئافریکا. هاوکات UNHCR په‌نابه‌رانی که‌مپی ده‌داب ده‌گوێزێته بۆ که‌مپێکی دیکه . په‌یامنێرانی ده‌نگی ئه‌مه‌ریکا کاتی ماجتینی و لیسا شلاین ئه‌م ڕاپۆرته‌یان ئاماده کردووه.\nبه‌ڕێوه‌به‌ری هه‌رێمی به‌رنامه‌ی خۆراکی جهیانی ستانلیک سه‌مکانگێ له نایروبی به په‌یامنێرانی ڕاگه‌یاند ئاژانسه‌که‌ی دابه‌شکردنی خۆراک له مه‌گادیشۆ فراوانتر ده‌کات.\nله ئێستادا ئه‌و ئاژانسه له هه‌رێمی گێدۆ و شوێنه‌کانی دیکه‌ی باکور و باشوری پایته‌ختی سۆمالیا کاره‌کانی به‌ڕێوه ده‌بات که پێشتر له‌لایه‌ن ڕێکخراوی ئه‌لشه‌بابی سه‌ر به ئه‌لقاعیده‌وه کۆنتڕۆڵ کرابوو.\nسه‌مکانگێ ده‌ڵێت " بارودۆخی په‌یوه‌ندییه‌کان له باشوری سۆمالیا گۆڕاوه پێم وایه ئه‌مه به‌هۆی فشارو ڕه‌وشێکی زۆر ناله‌باره له هه‌رێمه‌که‌دا، و ئێمه زۆر به خێرایی کار له سه‌ر ڕه‌وشه‌که ده‌که‌ین".\nناوبراو ڕاییشیگه‌یاند مه‌گادیشۆ هێشتا شوێنێکی مه‌ترسیداره به‌هۆی نه‌بونی ئاسایش.\nسه‌مکانگێ یه‌کێک بوو له‌و شانده‌ی که له سه‌ره‌تای ئه‌م هه‌فته‌یه به سه‌رۆکایه‌تی ئه‌مه‌ریکا  سه‌ردانی پایته‌ختی کینیاو که‌مپی په‌نابه‌رانی ده‌دابیان له سه‌ر سنوری کینیاو سۆملیا کرد. مه‌به‌ست له‌و سه‌ردانه سێ ڕۆژییه له نزیکه‌وه بینینی پێداویستییه‌کانی خه‌ڵکی برسی بوو له وڵاتی قۆچی ئافریکا.\nسه‌مکانگێ گوتی له مانگی 7 دا زۆرترین په‌نابه‌ری سۆمالیا ڕوویان له‌و که‌مپه کردووه له ماوه‌ی 20 ساڵی ڕابوردوودا. که‌مپی ده‌داب بۆ 90 هه‌زار که‌س دروست کراوه ئێستا دانیشتوانی 440 هه‌زار که‌س ده‌بن.\nئه‌رترن که‌زه‌ن نوێنه‌ری ئێستای وڵاته یه‌کگرتووه‌کانی ئه‌مه‌ریکایه له ئاژانسی خۆراک و کشتوکاڵی سه‌ر به نه‌ته‌وه یه‌کگرتووه‌کان، ڕایگه‌یاند وتووێژکردن له‌گه‌ڵ حکومه‌تی کینیا بۆ فراوانکردنی که‌مپی په‌نابه‌رانی ده‌داب سه‌رکه‌وتوو بوو. حکومه‌تی کینیا مه‌وڵه‌تی داوه به ئاژانسی په‌نابه‌رانی نه‌ته‌وه یه‌کگرتووه‌کان که‌مپێکی دیکه دروست بکه‌ن که جێگای نزیکه‌ی 40 هه‌زار که‌س بێت.\nکه‌زه‌ن داوا له ئاژانسه‌کانی یامه‌تی ده‌کات که هاوکارییه‌کانیان فراوان بکه‌ن به مه‌به‌ستی ناردنی خۆراک و که‌لوپه‌لی پێویست بۆ ئه‌و که‌سانه‌ی که زۆر پێویستیانه له که‌مپی ده‌داب و شوێنه‌کانی تردا.\nکه‌زه‌ن ده‌ڵێت " من دوێنێ له‌گه‌ڵ خێزانێکدا قسه‌م کرد، دایک و باوكێک که 4 مندالێ وردیان هه‌یه، ئه‌وان 17 ڕۆژ به ڕێگاوه بوون تا به پێ گه‌یشتوونه‌ته ئه‌و که‌مپه. ئێمه ته‌ماشای دوو کوڕمان ده‌کرد که ڕێک ئێسک و پێست بوون. به‌ڵام دایک و باوکه‌که ده‌یانویست منداڵه‌کانیان ڕزگار بکه‌ن. کاتێ گه‌یشتنه که‌مپه‌که یارمه‌تییان درا".\nکه‌زه‌ن ده‌ڵێت تا ئێستا په‌یمانی 1 ملیار دۆلار له‌لایه‌ن کۆمه‌ڵگای نێو نه‌ته‌وه‌ییه‌وه دراوه، به‌ڵام نه‌ته‌وه یه‌کگرتووه‌کان ده‌ڵێت 1 ملیارو پێنج سه‌د ملیۆنی دیکه پێویسته بۆ مامه‌ڵه کردن له‌گه‌ڵ وشکه‌ساڵی و برسێتی له سه‌رانسه‌ری قۆچی ئافریکا تا کو ئه‌و کاته‌ی باران ده‌بارێت له‌وێ که به شێوه‌یه‌کی گشتی مانگی 10 ده‌کات.\nله لایه‌کی دیکه‌شه‌وه کۆمسیۆنی باڵای نه‌ته‌وه یه‌کگرتووه‌کان بۆ کاروباری په‌نابه‌ران ناسراو به (UNHCR) ڕاده‌گه‌ێنێت ده‌ست ده‌کات به گواستنه‌وه‌ی په‌نابه‌ره سۆمالییه‌کان بۆ شوێنێکی نوێی که‌مپی په‌نابه‌رانی ده‌دابی کینیا که زۆر قه‌ڵه‌باڵغ بووه. ئه‌م شوێنه نوێیه به کامبیۆس ناسراوه‌و و نزیکه له که‌مپی هه‌گادێرا که یه‌کێکه له سێ که‌مپی په‌نابه‌رانی ده‌داب. له ماوه‌ی دوو مانگی ڕا بووردووه‌وه زیاتر له 70 هه‌زار سۆمالی به‌هۆی وشکه‌ساڵی و برسێتی و هه‌روه‌ها شه‌ڕو ناکۆکی ڕوویان کردووه‌ته که‌مپی په‌نابه‌رانی ده‌داب له کینیا.\nوته‌بێژی UNHCR ئادریه‌ن ئێدواردس ده‌ڵێت که‌مپه‌که پڕبووه‌و جێگای که‌سی تری لێنابێته‌وه. ناوبراو ده‌شڵێت ئه‌و ئاژانسه‌ی نه‌ته‌وه یه‌کگرتووه‌کان کار ده‌کات بۆ هێوه‌رکردنه‌وه‌ی ڕه‌وشه‌که ژماره‌یه‌ک له خێزانه‌کان ده‌گوێزێته‌وه بۆ شوێنه نوێیه‌که که بڕیاره 90 هه‌زار که‌س بگرێت.\nئێدواردس ده‌ڵێت " ده‌وار و که‌لوپه‌لی پێویست دانراوه و په‌ناهگا و خزمه‌تگوزاری زیاتر دابین ده‌کرێت، له ئێستادا ڕۆژانه ده‌بینین نزیکه‌ی 1500 که‌س ده‌گوێزرێنه‌وه".\nئێدواردس ده‌ڵێت UNHCR هه‌زاران ده‌واری ڕه‌وانه‌ی که‌مپی ده‌داب کردووه به‌ڵام به‌هۆی زۆر بوونی په‌نابه‌ره‌کان به‌ش ناکات، و داوا ده‌کات به په‌له 45 هه‌زار ده‌واری دیکه ڕه‌وانه‌ی که‌مپه‌که بکرێت. ناوبراو هه‌روه‌ها له کۆمه‌ڵگای نێو نه‌ته‌وه‌یی ده‌کات پاره ببه‌خشن بۆ یارمه‌تی دانی ئه‌و خه‌ڵکانه.\nشایانی باسه زیاتر له 12 میۆن که‌س به‌هۆی وشکه‌ساڵی له قۆچی ئافریکا ڕووبه‌ڕووی برسێتییه‌کی زۆر بونه‌ته‌وه. نه‌ته‌وه یه‌کگرتووه‌کان ڕه‌وشی ئه‌و هه‌رێمه که ئیتیۆپیا، کینیا، جیبۆتی و سۆمالیا ده‌گرێته‌وه به خراپترین قه‌یرانی مرۆڤایه‌تی له جهیاندا داده‌نێت. به تایبه‌تیش ڕه‌وشی سۆمالیا که خراپترینیانه.\nده‌توانن گوێبیسـتی ته‌واوی ڕاپۆرته‌که بن له ڕێـگه‌ی كلیـكـكردنی ئه‌و فایله ده‌نـگیـیانه‌ی سه‌ره‌وه‌ی ده‌سته چه‌پ، ماوه‌كه‌ی 4:42 خوله‌كه.


(شەش خاڵ، بۆ بەشداریكردن لە پەراوێزی گفتوگۆیەكی ئامانجداردا!)\n١-بارودۆخی ئێستای كوردستان، گۆڕاوە، هی نۆ ساڵ لەمەوبەر نییە، كاتێ نەوشیروان مستەفاو هاوڕێكانی، توانییان بە گوژمێكی سیاسیی گەورە، سەرنجی ناوەندی سیاسیی و ڕاگەیاندنی ناوخۆ و نێودەوڵەتی بەلای خۆیاندا ڕابكێشن و بۆیەكەمینجار، گوزرێكی توند بدەن لەو دەسەڵاتە كوردییەی كە لە غرورێكی گەورە و بێ منەتیدا بوو.!\n٢-ئەو (دیالۆگە و چەلەحانێ) بەرفراوانەی كە ئێستا لە ناوەندی سیاسیی گۆڕان و دەرەوەی گۆڕان هەیە، هێمای گەورەی ئەو گۆڕانكارییەیە كە لە خەون و داوای هاوڵاتی هەیە بەرامبەر بەم هێزە سیاسییە. كە زاراوەی(دیالۆگ و چەلەحانێ)بەكاردێنین، مەبەستەكە ڕوونە، هەندێ قسەی بێ مانا و وتی وتی، لەناوەوەو دەرەوەی ئەم هێزەدا هەیە (چەلەحانێ)یەكی بێ مانا و بێ ئامانجە، جیاوازە لە داواو داواكاریی سەدان هەڵسوڕاو و نووسەر و ڕۆژنامەنووس، لەدەرەوەی ئەم بزوتنەوەیە و خەونی گەورەیان لەسەر مانەوەی گۆڕان، لەسەر پرنسیپ و بیروباوەڕەكانی هەڵچنیووە.!\n٣-تا ئێستا ئەم هێزە، لە جوڵەكانی دەرەوەی خۆی و ئەو ئامانجەی بۆی درووست بووە لای نەداوە. بەڵام جوڵەی ناوخۆیی، شەكەتكراوە بە كۆمەڵێ پرسیارو ڕەخنە و جیاوازیی، گەر نەتوانن، ئەم چەمكانە لە پرۆسەیەكی رەخنەیدا كۆبكرێتەوە، پێگەو چارەنووسی بزوتنەوەكە، بەرەو هێزێكی ناچالاك و وەستاو دەبات!\n٤-سەبارەت بە خاڵی یەكەم و بارودۆخی ئێستای كوردستان، ئێستا ٢٠٠٩ نییە، دەبێ مانۆڕ و گەمەی سیاسیی ئەم هێزە جیاواز بێت، لەو مانۆڕ و هەنگاوانەی كە لەسەرەتادا هاویشتی، ڕەنگە قۆناغی ئێستا زیاتر پێویستی بە لۆژیك و بیركردنەوەی ستراتیژیی بێت، پێچەوانەی ئەو درووشمانەی پێشووتری. ئەم گۆڕانكارییە، خەریكە لە ئاڕاستەی سیاسیی ئەم هێزەدا دەبینرێت، بەڵام لە ئاستی میدیاییدا، لاوازە و نالۆژیك و نا ڕوونە!\n٥-پێكهاتەی بونیادی بزوتنەوەكە، مایەی لەسەر وەستانە، بەو پێیەی هەمو ئایدیا و بیركردنەوەو تێڕوانینێكی سیاسیی لەم سەری راستەوە بۆ ئەو سەری چەپ و نەتەوەیی و ئاینیی تێدایە. هەر هەوڵێك بۆ لە قاڵبدانی ئایدیای ئەم هێزە، وەستان و پاشەكشەی پێدەكات!\n٦-هەڵكشان و داكشانی حیزب، لە هەمو دونیا، حاڵەتێكی ئاساییە. گرنگترین كارێ "گۆڕان" بیكات، كاركردنە بۆ چۆنایەتیی نەك چەندایەتی. ڕاستە ژمارە گەورەكان، گۆڕانكاریی گەورە درووست دەكەن، بەڵام ناكرێت هەر خولێكی پەرلەمانی ستافێ بنێریتە دەزگای یاسادانان و پاشتر بەهۆی ناتەبایی كاركردنیان، نەپەرژێنە سەر پەیام و كاركردن و درووشمەكانی هەڵبژاردنیان!


مۆزەخانەیەکی گەورە لە بۆکان چێ دەکرێت | بینه‌ر\nچهارشنبه ۲۴ آذر ۱۳۹۵ - ۰۲:۲۵\nپیشە دەستییەكان » س.ت\n❖ بە تەرخان دانی ٧٢ ملیۆن تمه‌ن؛\nمۆزەخانەیەکی گەورە لە بۆکان چێ دەکرێت\nبه‌ڕێوه‌به‌ری ئیداره‌ی گشتی میراتی فه‌رهه‌نگی، پیشه‌ی ده‌ستی و گه‌شتیاری ئازه‌ربایجانی ڕۆژئاوا ڕایگه‌یاند که به بودجه‌ی ٧٢ ملیۆن تمه‌ن مۆزه خانه‌یه‌ک بۆ بۆکانییه‌کان چێ ده‌کرێت.\nبه ڕاپۆرتی بینەر، جه‌لیل جه‌بباری به ڕاگه‌یاندنی ئه‌م هه‌واڵه وتی: پڕۆژه‌ی چێ کردنی مۆزه خانه‌ی شاری بۆکان به تەرخان دانی ٧٢ ملیۆن تمه‌نه‌وه واژۆ کراوه و له ساڵی داهاتوودا ده‌چێته بواری جێبه‌جێ کردنه‌وه.\nئه‌و له درێژه‌دا وتی: گه‌ڵاڵه‌ی لێکدانه‌وه و چێ کردنی مۆزه خانه‌که چه‌ند ساڵێک ئیشی له‌سه‌ر ده‌کرێت و دوای لێکۆڵینه‌وه‌یه‌کی زۆر بڕیار درا که ئه‌م مۆزه خانه‌یه چێ بکرێت.\nجه‌بباری وتی: به‌ر له‌وه‌ی ئه‌م بڕه بودجه‌یه بۆ چێ کردنی مۆزه خانه‌که بڕیاری له‌سه‌ر بدرێت، شاره‌روانی بۆکان زه‌وییه‌کی به ڕووبه‌ری ١٥٠٠ مه‌تر بۆ ئه‌م مۆزه‌خانه‌یه ته‌رخان کردووه که ده‌که‌وێته باشترین شوێنی شاری بۆکان.\nبه‌ڕێوه‌به‌ری ئیداره‌ی گشتی میراتی فه‌رهه‌نگی، پیشه‌ی ده‌ستی و گه‌شتیاری ئازه‌ربایجانی ڕۆژئاوا وتی: ئه‌م مۆزه خانه‌یه بریتیه له چه‌ند به‌ش، وه‌ک؛ هۆڵی کۆنینه ناسی، گه‌له‌ری کۆمه‌ڵ ناسی، هۆڵی تاقی کردنه‌وه‌ی ئاسه‌واره مێژووییه‌کان، کتێب خانه و هۆڵی به‌ڕێوه بردنی کۆنفڕانسه‌کان.\nپارێزگای ئه‌زاربایجانی ڕؤژئاوا ١١ مۆزه خانه‌ی هه‌یه و ئه‌مه یه‌که‌م جاره که له بۆکان مۆزه خانه‌یه‌ک چێ بکرێت.


کوردستان و ئەگەرەکانى دواى گرتنەوەى مووسڵ\nئاسۆ کەریم 26, 10, 2016\nبەفەرمى ئۆپەراسیۆنى گرتنەوەى مووسڵ، کە ناوى "قادمون یا نینوى"ی لێ نراوە، لە 17ى تشرینى یەکەمى ئەمساڵدا دەستى پێ کرا، لێ چەند ناوچە و دەڤەرى دیکەى وەک سنجار (شنگال)، مەخموور، گوێڕ، زمار و... کە سەر بەو پارێزگایە بوون، لە ماوەى نێوان 10ى ئابى 2014- 17ى ئوکتۆبەرى 2016دا، لە لایەن هێزى پێشمەرگەى کوردستانەوە هاتبوونە ڕزگارکردن.\nوەک دەزانرێ سەربارى هاوپەیمانێتیى نێودەوڵەتیى دژ بە تیرۆر بە سەرکردەییى ئەمریکا، چەندین هێزى تێدا بەشدارە: سوپاى عێراق، پۆلیسى ئیتیحادى، هێزەکانى پێشمەرگەى کوردستان، حەشدى شەعبى "شیعى" کە هەندێکیان لینکێکى پتەویان لەگەڵ ئێراندا هەیە، جیهازى بەرەنگاربوونەوەى ئیرهاب، حەشدى وەتەنى و عەشایەرى "سوننى،- جا سەر بە نجێفى بن یان نا"، هێزى کریستیانى، تورکمانى و شەبەک6 و، ئێزدییەکانیش هەم لەنێو پێشمەرگەدا هەن و هەم لەناو پەکەکەدا بە ناوى "یەپەشە"، بەڵام تا ئێستە ئەوەى دوایى، بەشدارى لە شەڕى گرتنەوەى مووسڵدا پێ نەکراوە. تورکیا بنکەیەکى لە نزیک باشیک هەیە کە هێزێکى تورکیى لێ جێگیر کراوە، بەڵام ژمارەى هێزەکە و جۆرى چەکەکانى بەوردى نازانرێ و، تا ئێستە بەفەرمى لە لایەن حکوومەتەکەى عەبادییەوە ڕێگەى بەشداریپێکردنى ئەو هێزە تورکییە نەدراوە و بووەتە بابەتێکى ناکۆکى لە نێوان ئەنقەرە و بەغدادا... ئەوە بێ لە بوونى ئێران، چ لە ڕێگەى هەندێ لایەنى ناو حەشدى شەعبى بێ، یان بوونى ڕاستەوخۆى ڕاوێژکار و گەورە بەرپرسى ئێرانى بێ، وەک "قاسم سلێمانى"، کە بەردەوام پێیەکى لە عێراق بووە.\nهەر یەک لەو هێزانەى ناوم بردوون، بە دەرەکى و ناوخۆیییانەوە، وێڕاى جیاوازى لە ژمارە و جۆرى چەک و توانا و شارەزاییى سەربازییانەوە، یەک ئامانجى ڕاگەیەنراوى هاوبەشیان هەیه: تێکشکاندنى داعش و دەرپەڕاندنى لە مووسڵ. بەڵام هەر یەک لەوانە، بەتایبەتى هێزە سەرەکییەکان (هێزەکانى حکوومەتى بەغدا، حەشدى شەعبى و ئێران، تورکیا و حەشدى وەتەنى، هاوپەیمانیى نێودەوڵەتى بە سەرکردەییى ئەمریکا، هێزەکانى پێشمەرگە) ئەجێنداى تایبەت و شاراوەى خۆیان هەیە کە ئەوەیش بۆ خۆى گرفتێکى بچووک نییە، بەتایبەتى لەبارەى چۆنیەتیى بەڕێوەبردنى مووسڵ، چ لە ڕووى ئیدارى و سیاسییەوە بێ، چ لە ڕووى ئەمنییەوە. ئەمە سەربارى ئاوەدانکردنەوەى شار و شارۆچکەکانى ئەو پارێزگایە کە پارە و پوڵێکى داراییى زۆری دەوێ. دەبێ ئەوەیش لەبیر نەکرێ کە مووسڵ بە نەوت و کانزاى دیکە دەوڵەمەنده و ناوچەیەکى جوگرافیى گرنگ و مەڵبەندێکى ناسیۆناڵیزمى عەرەبى بووە کە لەسەر عەرەبى سوننە تاپۆ کراوە، بەتایبەتى لە 60-70 ساڵى ڕابردوودا؛ ئەوانەیش بۆ خۆیان فاکتەرى دیکەى ئاڵۆز و پاڵۆزییەکان پێک دەهێنن.\nسەرۆک بارزانى لە دیمانەیەکدا لەگەڵ CNN، بەڕاشکاوى دەڵێ: "ئێمە پێمان خۆش بوو، لە تەک پلانێکى سەربازى، پلانێکى سیاسییش هەبا بۆ بەڕێوەبردنى مووسڵ، کە چۆن هەڵبسووڕێندرێ، چونکە مووسڵ ئایینى جوداى تێدایە، نەتەوە و کۆمەڵەى ئیتنیى جیاى تێدایە". بەم مانایە، هێشتا تێگەییشتن و دیدێکى هاوبەش بۆ دواى گرتنەوەى شارەکە و سەرجەم پارێزگاکە لە نێوان پێکهاتەکانى مووسڵ خۆیان، لە نێوان لایەنە سیاسییەکانى مووسڵ، لە نێوان مووسڵاوییەکان و حکوومەتى ئیتیحادى، لە نێوان مووسڵاوییەکان و هەرێمى کوردستان، لە نێوان هەرێمى کوردستان و حکوومەتى ئیتیحادى، لە نێوان وڵاتانى دەوروبەر و بەغدا، هەروا ئەمریکا و ئەو لایەنانە بەگشتى، لەئارادا نییە. واتە، ئەگەر ئەو هێزانە لە خاڵێکیشدا یەک بگرنەوە، لە چەندین خاڵى دیکەدا بەریەک دەکەون. ئەمەیش وا دەکا، چ لە قۆناغى گرتنەوەى مووسڵ و، چ لە قۆناغى دواى گرتنەوەدا، ئەگەرى بەکارهێنانى هێز لە نێوانیاندا بێتە کایەوە.\nئۆپەراسیۆنى گرتنەوەى مووسڵ، ئەگەر بەو (وتیرة)، بەو هه‌ماهه‌نگییه‌ی تا ئێستە لە نێوان پێشمەرگە و سوپاى عێراقدا هەیە بچێتە پێش، لە ماوەیەکى نزیکدا مووسڵ بەتەواوى تۆق دەکرێ و ئەڵقەکە تەنگتر دەبێتەوە و شەڕ دەکەوێتە ناو مووسڵەوە.\nئەگەر بەپیرەوەنەچوونى گەڕەکە عەرەبنشینەکانى باشوورى کەرکووک بۆ بانگەوازەکەى داعش لە ڕووداوەکەى 21 و 22ى ئەم مانگەدا بە ئاماژەیەک وەربگرین، کە خەریکە خەڵکى عەرەبى سوننە وردە وردە لە دەوڵەتى ئیسلامى لە عێراق و شام دەتەکنەوە و، بەدوور نازانرێ لەم قۆناغەى گرتنەوەى مووسڵدا، خەڵکى سوننەى مووسڵ لە شەڕى نێوان داعش و ئەو هێزانەدا پاسیف بێ، چونکە هێشتا خەڵکى مووسڵ لە حکوومەتى ئیتیحادى و هێزە بەشداربووە جیاجیاکان پشتڕاست نین کە چ ئاییندەیەک چاوەڕێیان دەکا. بێ لەوە، هێشتا خۆیشیان هەم لەناو خۆیاندا ڕێک نین و، هەم هێزێکى بەتواناى سوننە کە دیدێکى لەبار و پەسندکراوى پێ بێ و نوێنەرایەتیى خەڵک بکا، بوونى نییە.\nلە سەرینى ئەم ڕەوشە نادیارەدا، چەند ئەگەرێک دێنە پێشەوە:\nپارێزگاى مووسڵ، بەپێى (قانون المحافظات غير المنتظمة في إقليم لسنة 2008 و تعديلاته) بەڕێوە ببردرێ و ئەنجوومەنى پارێزگاى نەینەوا و پارێزگارى نوێ، بگەڕێنەوە سەر کار و فەرمانەکانى خۆیان و لە ڕووى ئەمنییشەوە، پۆلیسى شارەکە، پۆلیسى ئیتیحادى، یەکە ئیدارییەکان بپارێزن و یەکەکانى سوپاى عێراقیش لە نزیک سنوورەکاندا بنکە و هۆردو بکەنەوە. ئەو دیدە، لە دیدى حکوومەتەکەى عەبادى و ئێران نزیکە. ئایا سوننەکان، بەتایبەتى عەشایەر و نوجێفییەکان، پێى ڕازى دەبن؟ حکوومەتى هەرێمى کوردستان کە ئەو ناوچانەى لە ڕووى جوگرافى و مێژوویییەوە بە بەشێکى دانەبڕاوى کوردستانیان دەزانێ و ئێستە کەوتوونەتەوە بندەستى پێشمەرگەى کوردستان و لە ئازادکردنەوەیاندا قوربانییەکى زۆریان تێدا دراوە، چۆن مامەڵەى لەگەڵدا دەکا؟\nمووسڵ بە سنوورى ئیداریى پێش 10ى 6ى 2014، بکرێتە هەرێمێک و، قەزاکانیش، یان چەند قەزایەکیان بکرێنە پارێزگا، یان هەر ڕێکخستنێکى دیکەى ئیدارى. ئەودەم مووسڵ، بەپێى دەستوورى عێراق، کۆمەڵێ دەسەڵاتى دیکەى دەبێ، بە هێزى تایبەتیى خۆپاراستنیشەوە. ئەم دیدە، زێتر نوجێفییەکان و هەندێ خەڵکى دیکە پشتیوانیى لێ دەکەن و وەک مەزەندە دەکرێ تورکیا و سعوودیا و وڵاتانێکى دیکەیش پێیان باش بێ، وەک سەرەتایەک بۆ دامەزرانى هەرێمێکى سوننە لەناو عێراقدا، کە سەلاحەددین و ئەنبار و... بگرێتەوە. بێ شک، حکوومەتى بەغدا و ئێران دژى ئەمە دەوەستنەوە، بەتایبەتى لە هەلومەرجى ئەمڕۆى ناوچەکەدا، کە هێشتا جه‌نگی سووریا ساغ نەبووەتەوە؛ چونکە لە هەندێ بواردا دەست و نفووزى ئێران کەم دەکاتەوە بەتایبەتى کردنەوەى کۆریدۆرێک بۆ ناو سووریا لە ڕێگەى تەلەعفەرەوە بۆ سەر سنوورى سووریا بە بیانووى شیعەکانى تەلەعفەرەوە. پێم وایە هەرێمى کوردستان هیچ گرفتێکى لەگەڵ ئەوەدا نییە کە پێکهاتەى سوننە لە عێراقدا هەرێمێکى سەربەخۆى خۆیان هەبێ، بەڵام چەند ناوچە و دەڤەرێکى کوردستان، دەکەونە سنوورى ئیداریى پارێزگاى نەینەواوە و جێگەى ناکۆکى بوون لەگەڵ بەغدا و، دەبوایە لەمێژە بەپێى ماددەی 140 یەکلا کرابانەوە، لە کاتێکدا ئەو ناوچانە کەوتوونەتەوە دەست هێزەکانى پێشمەرگە و ڕزگار کراون، بەتایبەتى کە لە ماوەى دوو ساڵى ڕابردوودا، پێکهاتەکانى وەک (ئێزدى، شەبەک، کاکەیى و کریستیانەکان) لەلایەن داعشەوە بە چاوساغى یان بەدەستى هەندێ خەڵکى خۆجێ و عەرەبى سوننە، تاوانى نێودەوڵەتییان دەرهەق کراوە. لەوما، پێم وانییە ئەو پێکهاتانە جارێکى دیکە ڕازى ببن وەک کەمینە لەساى هەرێمێکدا بژین کە هێزیکى ئەوتۆى دیموکراتیى تێدا نەبێ کە گەرەنتیى پێکەوەژیانى بە ئاشتییانە بدا.\nمووسڵ دواى گرتنەوەى، بەم شێوەى لێ بێ: مەخموور، کە لە بنەڕەتدا سەر بە پارێزگاى هەولێر بووە، بەفه‌رمى بخرێتەوە سەر هەرێمى کوردستان. شنگال بە (زومار و ئاڤگنى)یشەوە، بکرێ بە پارێزگایەکى سەربەخۆ، کە ڕەوشێکى تایبەتى هەبێ و بە کوردستان ببەسترێتەوە. ئەو ناوچەى کە دەشتى مووسڵى پێ دەگوترێ و پێکهاتەکانى وەک (کوردى ئێزدى و کاکەیى و کوردى شەبەک و کوردى دیکە، کریستیان و عەرەبى لێ دەژى)، بکرێتە پارێزگایەک، یان ئیدارەیەکى سەربەخۆى دیسان تایبەت و، بە هەرێمى کوردستانەوە گرێ بدرێ. باقیى ناوچەکانى دیکەى پارێزگاى مووسڵ لە لایەن خەڵکى خۆجێوە ئیدارە بدرێ. هەڵبەت، ئەوە ڕەنگە بە ڕۆژێک و دووان نەهێتە دى، بەڵام ئەوە گەرەنتییەکە تا ئەو خەڵکانە (ئێزدى، شەبەک و کاکەیى و کریستیانەکان) بگەڕێنەوە سەر زێد و جێگە و ڕێگەى خۆیان و دەست بە ژیان بکەنەوە. ئەوەیش پێویستە بە لێکتێگەییشتن بێ لەناو پێکهاتەکان خۆیاندا و، هەقە حکوومەتى ئیتیحادیش بە زەینێکى کراوە لێى بڕوانێ.\nهەم دەشتى نەینەوا و هەم سنجار (شنگال) بکەونە ژێر جۆرێ لە حیمایەى نێودەوڵەتییەوە (تۆ بڵێ ئەمریکى) و، هێزەکانى پێشمەرگە وەک گەرەنتییەک بۆ پاراستنى پێکهاتەکان لەوێ بمێننەوە، بە هاوکاریى پێکهاتەکان خۆیان. ئێمە زۆر جاران گوێمان لەو پێکهاتانە دەبێ کە بۆ گەڕانەوەیان، داواى گەرەنتیى نێودەوڵەتى دەکەن. باقیى ناوچەکانى دیکەى پارێزگاى مووسڵ ئیدارەى خۆیان بکەن.\nیان تەواوى پارێزگاکە بێتە پاڵ هەرێمى کوردستانەوە و بارێکى تایبەتى لەناو هەرێمەکەدا هەبێ، وەک پارێزگایەکى زۆرینە عەرەب. ڕەنگە لێرە و لەوێ مەیلى وا هەبێ و، وا مەزەندەیش دەکەم تورکیایش پێى ناخۆش نەبێ، ئەگەر هیچ دەراوێکى دیکە بۆ سوننەکان نەمێنێتەوە. ئەگەر ئەوە بێتە دى، هیچ گرفتێک لەسەر سنوور لە نێوان هەرێمى کوردستان و پارێزگاى مووسڵدا نامێنێ، وەک لە ئەگەرەکانى دیکەدا چاوەڕوان دەکرێ بێتە کایەوە. بەڵام پێم وا نییە، بەشى زۆرى عەرەبى ئەو پارێزگایە و تورکمانە شیعەکانى تەلەعفەر و ڕاشیدیە، بەو ئەگەرە ڕازى ببن.\nهیچ لەم ئەگەرانە نه‌یه‌نه دى و، شەپۆڵێکى دیکەى توندوتیژى لە نێوان پێکهاتەکاندا بێتە کایەوە، کە ئەوسەرى دیار نەبێ و وڵاتانى هەرێمایەتیش ده‌ستی تێ وه‌ربده‌ن و ڕەوشێکى نزیک لەوەى حەلەب بێتە دى.\nهەرێمى کوردستان، بەو ڕەوشە ناڵەبارە ئابوورى و سیاسییەى خۆى، چۆن مامەڵە لەگەڵ یەکە یەکەى ئەو ئەگەرانەدا دەکا؟ پێشبینیکردنیان زەحمەتە. هەرچەند سەرۆک بارزانى، بە پێڕەویکردن لە سیاسەتى پارسەنگڕاگرتن لە نێوان هێز و پێکهاتە جیاجیاکانى عێراقدا، بەتایبەتى لە نێوان شیعە و سوننە، لە نێوان تورکیا و ئێران و وڵاتانى دیکەدا، بە جێگرتن لە ڕیزى پێشەوەى هاوپەیمانیى نێودەوڵەتیدا دژ بە تیرۆر، تا ئێستە توانراوە کورد ڕەقەمێکى حیساببۆکراو بێ لە هاوکێشەکاندا، بەڵام ئایا لە دواى گرتنەوەیشدا هەروا دەمێنێتەوە و بە حیسابى قازانج و زیان چۆن دەکەوێتەوە؟\n سوپاى عێراق، وێڕاى کە سوپایەکى نیزامیی پڕچەک و ڕاهێنراوە، بەڵام لە ڕووى پێکهاتەوە، ڕەنگدانەوەى سەرجەم پێکهاتەکانى عێراق نییە و توخمى شیعەى بەسەردا زاڵە.\n ئەم حەشدى شەعبییە پاش فەتواى ئایەتوڵڵا سیستانى، بەناوى "الجهاد الکفائی" لە ١٣ى حوزێرانى ٢٠١٤ەوە هاتۆتە دامەزراندن و بەگوێرەى فەرمانێکى سەرۆکوەزیرانى عێراق لە ٢٢ى شوباتى ٢٠١٦دا، بە بەشێک لە سیستەمى ئەمنیى عێراق دادەنرێ. ژمارەى ئەو حەشدە، بە دەیان هەزار مەزەندە دەکرێ و لە چەندین تاقم و گرووپى لێکجیاى وەک (مليشيات بدر و عصائب اهل الحق و كتائب حزب الله و سرايا الخرساني....و..) پێک هاتووە و كەسانى وەک (هادى عامرى و ابو مهدی المهندس و قیس الغزعلی) لە سەرکردە دیارەکانى ئەو حەشدەن و، بە توندڕۆ و تایەفى و نزیکە ئێران و دژه‌سوننە ناسراون.\n حەشدى وەتەنى لە پۆلیسى خۆجێییى مووسڵ و عەشایەرى عەرەبى سوننى و کۆنە ئەفسەرى عێراقى پێک دێ و، نوجێفى سەرکردەییى دەکا و تورکەکانیش لە بنکەیەکى نزیک باشیک مەشق و ڕاهێنانیان بەو هێزە کردووە. ژمارەکەى بەوردى چەندە و چەند نییە، نازانرێ، بەڵام پێ دەچێ لە نێوان ٢٠٠٠- ٣٠٠٠ کەس بێ. هەرچى حەشدى عەشارییە لەژێر فەرمانى نوجێفیدا نین و مووچە لە "هیئە الحشد الشعبی" وەردەگرن و لەژێر فەرمانى "قیادەى عملیات"ى گرتنەوەى مووسڵدان. حەشدێکى دیکەى عەشایەرى دروست بووە بە سەرکردەییى "العمید لویس یوسف" و لە پارێزگارى ئێستەى مووسڵ، نوفل السلطان نزیکن.\n وەک: کەتیبەى بابلیۆنى مەسیحى و حەشدى مەسیحى و وحدات حمایە سهل نینوى کە بە "هیئە الحشد الشعبی" بەستراونەتەوە لە ڕووى ڕاهێنان و مووچە و پارە و چەکوچۆڵەوە... هەروا قوات الریان الکلدانی –یش لە حەشدى شەعبییەوە نزیکە. ئەوە بێ لە هێزەکانى "بیت نەهرێنى وەتەنى". بەگشتى ژمارەیان چەندە، دیار نییە.\n حەشدى تورکمانیى شیعى هەن و لە چەند شەڕیکیشدا بەشدارییان کردووە وەک بەشیر و قەرەتەپە...حەشدى تورکمانیى سوننەیش هەن کە لە بنکەى باشیک ڕاهێنانیان پێ کراوە. بەڵام ژمارەیان چەندە و چەند نییە، ڕوون نییە.\n6 شەبەکەکان فەوجێکیان هەیە کە لەسەر میلاکى وەزارەتى پێشمەرگەى هەرێمى کوردستانە و دەوروبەرى ١٥٠ کەسێکیشیان بە سەرپەرشتى حەنین قەدۆ لەگەڵ حەشدى شەعبین، بەڵام تا ئێستە رێگەى بەشداریکردنیان پێ نەدراوە.


میوانی ئەمڕۆ: ١٨٢\nمیوانی هەفتە: ١٨٢\nكۆی گشتی سەردان لە بەرواری ٢٠١٠/١٥/٥: ١٥٣٩٣٣١٦\nمافی دووەم: گوێڕایەڵی كردنی پێغەمبەری خۆشەویستمان صلى الله عليه وسلم لەهەموو شتێكدا كە فەرمانمان پێ دەكات. بێگومان گوێڕایەڵی كردنی پێغەمبەری خۆشەویستمان صلى الله عليه وسلم شتێكی پێویستەو مەجالی سەرپێچی كردنی تێدا نییە. گوێڕایەڵی كردنی پێشەوامان صلى الله عليه وسلم پێویستە لەبەر چەند هۆیەك لەوانە:\n1- لەبەر ئەوەی خوای پەروەردگار فەرمانی پێكردوین كە گوێڕایەڵی فەرمایشتە جوانەكانی پێغەمبەری خۆشەویستمان صلى الله عليه وسلم بكەین و سەرپێچی نەكەین.\nخوای گەورە دەفەرمووێت: [ يَا أَيُّهَا الَّذِينَ آَمَنُوا أَطِيعُوا اللَّهَ وَأَطِيعُوا الرَّسُولَ] (النساء: ٥٩).\nواتە: ئەی ئەو كەسانەی كە باوەڕتان هێناوە و باوەڕدارن گوێڕایەڵی خوا و پێغەمبەری خوا صلى الله عليه وسلم بكەن و لە فەرمانیان دەرمەچن.\nئەم ئایەتە پیرۆزە بەڵگەیە لەسەر ئەوەی كە گوێڕایەڵی كردنی پێغەمبەری خۆشەویست صلى الله عليه وسلم گوێڕایەڵی كردنی خوای پەروەردگارە، وەك لە ئایەتێكی تردا دەفەمووێت:\nخوای گەورە دەفەرمووێت: [مَنْ يُطِعِ الرَّسُولَ فَقَدْ أَطَاعَ اللَّهَ] (النساء: ٨٠).\nواتە: ئەو كەسەی گوێڕایەڵی پێغەمبەری خوا صلى الله عليه وسلم بكات ئەوە بێگومان گوێڕایەڵی خوای پەروەردگاری كردووە.\nئەم ئایەتە پیرۆزە ڕەدێكی زۆر گەورەیە بۆ سەر ئەو كەسانەی كە جیاوازی دەخەنە نێوان قورئان و فەرموودە ڕاست(صحیح)ەكان بەوەی كە قورئانی پیرۆز وەردەگرن و فەرموودەكان لەبیردەكەن و فەرامۆشیان دەكەن و جێ بەجێیان ناكەن و گرنگیان پێ نادەن و شوێن كەوتنی فەرموودەكان بەلایانەوە واجب نییە، بێگومان ئەم جۆرە كەسانە گومڕاو سەرلێ شێواون وهیچ ڕێزێكیان نییە لای پەروەردگار، چونكە ڕێزی فەرموودەكان ناگرن، بەم گومڕایانە دەوترێت (القرآنيين) پێغەمبەری خۆشەویستمان صلى الله عليه وسلم دەفەرمووێت:\n(تركت فيكم شيئين لن تضلوا بعدهما كتاب الله وسنتي) (صحيح الجامع الصغير: 2937).\nواتە: دوو شتم لەناو ئێوەدا بەجێ هێشتوە گەردەستیان پێوەبگرن ئەوە بێگومان گومڕاو سەرلێ شێواو نابن ئەویش بریتی یە لە قورئانی پیرۆزو سوننەتەكانی من.\nئەم فەرموودەیە بەڵگەیە لەسەر ئەوەی كە دەستگرتن بەقورئان و سوننەتەوە بەختەوەری بۆ هەردوو جیهان بۆ خاوەنەكەی مسۆگەر دەكات و بە پێچەوانەشەوە وازهێنان لێیان گومڕاییە.\n2- لەبەر ئەوەی پێغەمبەری خۆشەویست صلى الله عليه وسلم بانگەوازی ئوممەتەكەی دەكات بۆسەر ڕێگای ڕاست ودروست، كەبە ویستی خوای پەروەردگار دەیانگەیەنێتە ڕەزامەندی خۆی و بەهەشتی پڕلە نازو نیعمەت.\nخوای گەورە دەفەرمووێت: [ وَإِنَّكَ لَتَهْدِي إِلَى صِرَاطٍ مُسْتَقِيمٍ] (الشورى: ٥٢).\nواتە: بێگومان ئەی پێغەمبەری خوا صلى الله عليه وسلم تۆ بەویستی خوای پەروەردگار ڕێگای ڕاست نیشانی خەڵكی دەدەیت و ڕێنمووییان دەكەیت بۆ سەر ڕێگای ڕاست و دروست.\nكەواتە: پێغەمبەری خۆشەویست صلى الله عليه وسلم دڵسۆزترین كەس و پێشەوایە بۆ ئێمە لەبەر ئەوە ئێمەش لە خۆمان و هەموو كەس وكار و منداڵەكانمان خۆشترمان دەوێت.\n3- لەبەر ئەوەی لەگوێراِیەڵی كردنیدا ڕێنموونی تەواو و دروست هەیە.\nخوای گەورە دەفەرمووێت: [ وَإِنْ تُطِيعُوهُ تَهْتَدُوا] (النور: ٥٤) .\nواتە: ئەگەر ئێوە گوێڕایەڵی پێغەمبەری خوا صلى الله عليه وسلم بكەن ئەوە بێگومان ڕێنموونی دەكرێن و ڕێنموونی وەردەگرن.\nئەم ئایەتە پیرۆزە بەڵگەیە لەسەر ئەوەی كە گوێڕایەڵی كردنی پێغەمبەری خوا صلى الله عليه وسلم هۆكارێكی سەرەكییە بۆ مسۆگەر كردنی ڕێنموونی و ڕۆیشتن لەسەر ڕێگای ڕاست و دروست بەویستی خوای پەروەردگار. وە بەپێچەوانەوە سەرپێچی كردنی پێغەمبەری خۆشەویست صلى الله عليه وسلم گومڕایی و سەرلێ شێواوییە.\n4- لەبەر ئەوەی لە گوێڕایەڵی كردنیدا بەختەوەری و مسۆگەر كردنی بەهەشت هەیە.\nخوای گەورە دەفەرمووێت: [ وَمَنْ يُطِعِ اللَّهَ وَرَسُولَهُ يُدْخِلْهُ جَنَّاتٍ تَجْرِي مِنْ تَحْتِهَا الْأَنْهَارُ] (النساء: ١٣).\nواتە: هەر كەسێك گوێڕایەڵی خوای پەروەردگارو پێغەمبەرەكەی صلى الله عليه وسلم بكات ئەوە خوای پەروەردگار دەیخاتە ناو بەهەشتێكەوە كەچەندەها ڕوبارو جۆگە ئاو بەناو كۆشك و ماڵەكانیاندا دەڕوات.\nپێغەمبەری خۆسەویستمان صلى الله عليه وسلم دەفەرمووێت:\n(كل أمتي يدخلون الجنة إلا من أبى. قيل: ومن يأبى يارسول الله صلى الله عليه وسلم ؟ قال من أطاعني دخل الجنة ومن عصاني فقد أبى) (البخاري: 6851).\nواتە: هەموو ئوممەتەكەم دەچێتە بەهەشتەوە تەنها ئەو كەسانە نەبێت كەپشت هەڵدەكەن و مل كەچ ناكەن، ووترا ئەی پێغەمبەری خوا صلى الله عليه وسلم كێ هەیە پشت هەڵ بكاو مل كەچ نەكات؟ فەرمووی: هەركەسێك گوێڕایەڵی من بكات دەچێتە بەهەشتەوە، وەهەركەسێك سەرپێچی لەفەرمانەكانمدا بكات ئەوە پشتی هەڵكردووەو ناچێتە بەهەشتەوە وە لەسەرپێچی كردنیدا ئاگری دۆزەخ هەیە.\nخوای گەورە دەفەرمووێت: [ وَمَنْ يَعْصِ اللَّهَ وَرَسُولَهُ وَيَتَعَدَّ حُدُودَهُ يُدْخِلْهُ نَارًا خَالِدًا فِيهَا وَلَهُ عَذَابٌ مُهِينٌ] (النساء: ١٤).\nواتە: هەر كەسێك سەرپێچی لە فەرمانەكانی خواو پێغەمبەرەكەیدا صلى الله عليه وسلم بكات و سنورە شەرعییەكان ببەزێنێت ئەوە خوای پەروەردگار دەیخاتە ناو ئاگرەوەو بەهەتاهەتایی تیایدا دەمێنێتەوە دووچاری سزایەكی سەرشۆڕ دەبێ و لەئاگری دۆزەخدا بەسەرشۆڕی دەمێنێتەوە پەنا بەخوای پەروەردگار.


قەیرانی کەمبوونی خۆراک لە کۆریای باکوور\n19/6/2021 02:12 PM\nکیم جونگ ئون، رێبەری کۆریای باکوور، هۆشداری داوە کە خەڵکی وڵاتەکەی لە دابینکردنی خواردمەنیدا رووبەڕووی کێشە بوونەتەوە و لە راپۆرتەکانیشدا دەردەکەوێت کە نرخی مەوادی خۆراکی بەشێوەیەکی بەرچاو بەرز بووەتەوە. لەم هەفتانەی دواییدا، کارناسان هۆشداریان داوە سەرچاوەکانی دابینکردنی خۆراک لەم کۆریای باکوور دابەزیون و ئێستاش رێبەری ئەم وڵاتە پشتڕاستی کردووەتەوە کە دۆخی وڵاتەکەی «خەریکە خراپتر دەبێت». هەواڵدەریی ناوەندیی کۆریای باکوور رایگەیاندووە کیم جونگ ئوون لە دانیشتنێکی حزبی کرێکارانی کۆریا باکووردا سەبارەت بە کەمبوونی خۆراک لێدوانی داوە.\nرۆژنامەیەکی کۆریای باشوور لە بەردەوام رووماڵی هەواڵەکانی کۆریای باکوور دەکات گوتوویەتی نزخی کیلۆیەک مۆز لە پیونگ یانگ گەیشتووتە نزیکەی 32 پاوند! مانگی رابردوو بوو کە رادیۆی ئاسیای ئازاد لە راپۆرتێکدا باسی لەوە کرد کە داوا لە هەندێک لە جوتیارانی کۆریای باکوور کراوە هەموو رۆژێک 2 لیتر میز بۆ بەهێزکردنی زەوییەکانیان بەرهەم بێنن! دانپێدانان بە دۆخێکی لەم چەشنە لەلایەن رێبەری ئەم وڵاتەوە کردەوەیەکی زۆر دەگمەنە. ئەو بەردەوام جەختی لەوە کردووە کە هیچ حاڵەتێکی تووشبوون بە کۆرۆنا لە وڵاتەکەی تۆمار نەکراوە بەڵام بابەتی کەمبوونی خۆراک لە وڵاتەکەی پشتڕاست دەکاتەوە. هەرووەها کیم جونگ ئونی تەمەن 37 ساڵ لە یەک ساڵی رابردوودا بەشێکی زۆر لە کێشی جەستەی لە دەست داوە و ئەمەش گومانەکانی سەبارەت بە دۆخی تەندروستیی ئەوی زیاد کردووە.\nدەگوترێ لەئێستادا کۆریای باکوور لەگەڵ کەمبوونی نزیکەی 1.35 ملیۆن تەن مەوادی خۆراکی رووبەڕووە و ئەوە لە حاڵێکدایە کە ئەم وڵاتە هەموو ساڵێک پێویستی بە 5.75 ملیۆن تەن خۆراکە بۆ ئەوەی خەڵکەکەی تووشی برسێتی نەبن.


ئەنجامەكانی شۆڕشی شێخ سەعیدی پیران\nبێگومان زۆربەی شۆڕشەكوردیەكان بەزەرەری كورد تەواو بوونە یەكێ لەوانەش شۆڕشەكەی (1925).\n1-لەئەنجامی ئەوشۆڕشەدا كوردەكان قوربانیەكی زۆریان داوە جگەلەوەی چەندین گوندی كوردەكان وێران كراون (7500)كەسیان بەندكردوون و (660)كەسیان لەسێدارە دراوە جگەلەوەش چەندینی تریان ڕاگواستونەتەوە .\n2-لە دوای شۆڕشەكەدا تورك پەیوەندی خۆیان پتەو تركرد لەگەڵ ووڵاتانی بیانی بەتایبەتیش لەگەڵ ئێران زیاتر بۆ لێدانی بزافی نەتەوەیی كورد بوو .\n3-بەناوی پارێزگاری كردنی ئاسایشی ووڵات حوكمی عورفیان بڕیاردا وچەندین دادگای عورفیان دامەزراند بۆ لەسێدارەدانی شۆڕشگێران بۆ ماوەی (2)ساڵ .\n4-بەبیانووی شۆڕشەكەی شێخ سەعید (مستەفا كەمال) بڕیاری دا بەداخستنی هەمووتەكیەوخانەئاینیەكان كە هەبوون بۆ ئەوەی دەسەڵاتی شێخەكوردەكان كەم بكاتەوە .\n5-كوردەكان لەشوێنەكانی خۆیان ڕاگوێزران وتورك لەشوێنی ئەوان نیشتەجێ كران .\nهۆكاری لەناوبردن ودامركاندنەوەی شۆڕشی شێخ سەعید ( 1925 )\nشەڕو پێكدادان لە دیاربەكی دەستی پێكرد سەرەتا عیسمەت پاشا یارمەتی سەربازی نارد بۆشارەكە بووە هۆی لاسەنگ بوونی1- ژمارەی سەربازانی تورك بەرامبەرشۆرشگیڕانی كورد كەژمارەیان زۆر لەكورد زیاتربوو .\n2- فەرەنسا ڕێگەی بە توركیا داخاكی سوریا بەكار بهێنێت بۆئەوەی لەپشتی شۆڕشگێرانەوە بسوڕێنەوە وە ڕێگە نادەن هێلی ئاسنین بەكار بهێنن،بۆئەو مەبەستەش (25) هەزار سەربازی توركی بەحەلەب دا سوڕانەوە بۆدیاربەكر .\n3- فەرەنسا یارمەتی چەك و تەقەمەنیشی پێشكەش بەتوركیا كردووە دژی شۆڕشگێران،بۆیە شۆڕشگیران تووشی حالەتی نەخوازراو بوونەوە توانای شەڕكردنیان نەمابوو.\n4- لە (13)ویلایەتی كوری (حوكمی عورفی) دەركرا وناوچە كوردیەكانیش خرانە ژێر چاودێری سوپاوە، هەتا ئیستانبۆلیش ترسی هەبوو بۆڕاگەیاندنی حوكمی عورفی.\n5-حاڵی شۆڕشگێران زۆر خراپ بووە بەیارمەتی دانی بەریتانیا وفەرەنسا بۆتوركەكان .\n6- هەندێ هۆزی كوردی وەكو خورمیك و ڵۆران یارمەتی كەمالیەكانیان داوە .\n7- كەمی سەرچاوەی جەنگی وەكو تەقەمەنی وناهاوتای سوپای هەردوولا.\n8-هەروەها ڕۆلی مستەفا كەمال بۆلەناو بردنی شۆڕشەكە جگەلەوەش یارمەتی دەرەكی بۆكورد بە پێچەوانەوەش بۆ تورك .\n9- نەبوونی هۆشیاری سیاسی وسەربازی بۆ یەكخستنی سوپای كوردی.\nئەوانە هەموو هۆكاربوون بۆدامركانەوە ولەناوچوونی شۆڕشی ساڵی (1925) وە كەمالیەكان ئەوەشیان ڕاگەیاند ئەوە كێشەی ناوەخۆی ووڵاتە بریتانیەكانیان تاوانباركرد بەهاندانی شۆڕش لەلایەكی تریشەوە بریتانیەكان توركیایان تاوانباركرد لە هەڵگیرسانی شۆڕش،بۆ ئەومەبەستەش كۆمەڵێك لەجەنگاوەرانی كورد لەبەندینخانە دەست بەسەركران وشێخ سەعید لەگەڵ (46)لە هاوەڵانی لە (29/6/1925)لە سێدارەدران لەمەیدانی داغ قاپی لە دیاربەكر،بەو جۆرە هەموو شتێك بە سوودی تورك شكایەوە و پێگەی توركەكانی بەهێز كرد لەسەرحیسابی خاك ومافی كوردەكان.\nكێشەی تورك و ئینگلیزەكان لەسەر ولایەتی موسل\nتوركیا بەسەركردایەتی عسمەتداوای موسلیان دەكردەوە دەیان گوت دەبێت موسل بلكێنرێت بەتوركیا لەبەر ئەوەی:\n1-كورد وتورك هیچ كێشەیەكیان نیە هەردوونەتەوە هاوبەشن لەهەموو ماف وئەركێك دا .\n2-دەیانگوت كوردەكان دەنگیان بەحوكومەتەكەی مەلیك (فەیسەل)نەداوە بۆیە دەیانەوێت لەگەڵ توركیا بن .\n3-توركەكان دەیانگوت تورك وكورد لەیەك ڕەچەڵەكن ئەوانیش لەكۆمەڵەی ئاری وسەر بەهیند وئەوروپین.\n4-كوردەكان نایانەوێت لەگەڵ عەرەب بن وە ژمارەشیان زیاترە .\n5-داگیركردنی موسل لەشەڕدا نەبووە یاسایی نیە .\nبەڵام ئینگلیزەكان ولەاَمیان دانەوە بەسەركردایەتی (لۆردكیرزن)گوتیان :\n1-كوردەكان لەدەسەڵاتی تورك بێزارن بۆیەشۆرش وڕاپەرین دەكەن دژی دەسەڵات دارانی توركیا .\n2-بەریتانیا هەوڵ دەدات بۆپێك هێنانی دەوڵەتێكی كوردی بۆیە نایانەوێ لەگەڵ توركیابن .\n3-كورد وتورك هیچ پەیوەندیەكیان بەیەكەوە نیە جیاوازن لەڕووی زمان و كلتوور وسەر بەیەك نەتەوەش نین .\n4-كوردەكان دەیانەوێ سەربەعێراق بن چونكە ژمارەی كورد وعەرەب زۆرینەیە لەموسل.\n5-بەهیچ شێوەێك ڕێگە نادەین عێراق پارچەپارچە بێت .\nداواكاریەكانی كورد لەكۆمیسەری باڵا لە بەغدا\nشۆڕشەكانی مەلیك مەحمود


ئیسرائیل ته‌رمی سه‌ربازێـكی ده‌دۆزێته‌وه\nله‌شـكری ئیسرائیلی ته‌رمی یه‌ك له چوار سه‌ربازه‌كه‌ی دۆزیـیه‌وه كه ڕۆژی هه‌ینی له پاش هێرشـێـكی حزبوڵـڵا بۆ سه‌ر كه‌شـتیـیه ده‌ریایه‌كه‌یان له به‌رامبه‌ر كه‌نه‌ره‌كانی لوبناندا بێ سه‌ر و شوێن بوون.\nهیچ هه‌واڵـێـكیش سه‌باره‌ت به چاره‌نووسی سێ سه‌ربازه‌كه‌ی تر نیـیه.\nهاوكات فڕۆكه جه‌نـگیـیه‌كانی ئیسرائیل هێرشی نوێـیان له دژی حزبوڵـڵا له باشور و ڕۆژهه‌ڵاتی لوبناندا ئه‌نجام داوه.\nكاربه‌ده‌سـتانی ئاسایشی لوبنانی ده‌ڵێـن به‌هۆی هێرشه ئاسمانیـیه‌كانی ڕۆژی شه‌ممه‌وه 4 هاوڵاتی كوژراون و به لایه‌نی كه‌م 12 دیكه‌ش بریندار بوون. ئیسرائیل له‌و هێرشانه‌یدا پـرد و ده‌زگا و عه‌مباره‌كانی سـووته‌مه‌نی كردۆته ئامانج، هه‌روه‌ها هێرشـیشی كردۆته سه‌ر ناوچه شـاخاویـیه‌كانی نزیك به سـنووره‌كانی سوریا كه تیایدا ژماره‌یه‌ك له ده‌زگای ئه‌نتێنای گه‌وره‌ی سه‌ته‌لایتی لێـیه.\nهه‌روه‌ها ڕاپـۆرته‌كان له به‌یروته‌وه وا ڕاده‌گه‌یه‌نن كه گه‌ریلاكانی حزبوڵـڵا به‌ربه‌یانی ڕۆژی شه‌ممه ڕۆكێـتیان گرتۆته شارۆچـكه‌ی نه‌هاریا، هیچ زیان پـێـگه‌یشـتنێـك ڕانه‌گه‌یندراوه.\nڕۆژی هه‌ینی، ڕێبه‌ری حزبۆڵـڵا حه‌سه‌ن نه‌سرۆڵڵا پاش ڕزگاربوونی له هێرشـێـكی ئیسرائیلی كه كرابووه سه‌ر ماڵ و نووسـینـگه‌كه‌ی له به‌یروت سوێندی خوارد كه شه‌ڕێـكی كراوه له دژی ئیسرائیل به‌رپا بكات.\nشـایانی باسه ئه‌م هێرشـانه‌ی ئیسرائیل بۆ سه‌ر لوبنان له ڕۆژی چوارشه‌ممه‌وه ده‌ستیـپـێـكردووه پاش ئه‌وه‌ی حزبوڵـڵا له هێرشـێـكیدا بۆ سه‌ر بنـكه‌یه‌كی ئیسرائیلی له سه‌ر سنور دوو سه‌ربازی ئیسرائیلی ڕفاندبوو.


«منم، دیدەوانیی گوڵ دەکەم»ـی پێشەوا کاکەیی، چاپی دووەمی بڵاوکرایەوە. – Dengekan\nbyDenegkan\tNovember 12, 2019\tGeneral, Literature\nئەم بەرهەمە: لە ماوەی ساڵانی ٢٠٠٧ بۆ ٢٠١٠، نووسراون، ساڵی ٢٠١١، بۆ جاری یەکەم لە چاپخانەی دیلان لە سلێمانی چاپ کراوە. ئەم پەڕتووکە: پێک هاتووە لە ١٦ شیعر و چامە، لەگەڵ تەوەرەیەک لە بەشی دووەمی توێژینەوەیەکی زانستگە، لە لایەن: «هیوا ئەکرەم عومەر و ڕابەر محەمەد محەمەدەمین»ـەوە، بەنێوی: «چەمکی گوڵ، لە دیوانی: (منم، دیدەوانی گوڵ دەکەم)ـی پێشەوا کاکەییدا.» بۆ ساڵی ٢٠١٨- ٢٠١٩، لە زانستگەی ڕاپەڕین. هەروەها، دیار لەتیف: ڕانانێکی بۆ کردووە، بەنێوی: «چەمکی ڕوانین، لە (منم، دیدەوانیی گوڵ دەکەم)ـی پێشەوا کاکەییدا.»  ئەم پەرتووکە: ١٣٤ لاپەڕەیە؛ کە کاری ڕێنووس و هەڵەچن: وشیار عەلی، بەرگ: ئیبراهیم ساڵح، ئەنجامیان داوە. هەروەها، بۆ جاری دووەم، لە چاپخانەی کارۆ لە سلێمانی، ساڵی ٢٠١٩، لەسەر ئەرکی خۆی چاپ کراوەتەوە.\nئەم بەرهەمە: ئەزموونێکی سەرەتای نوێی شاعیرە لەمەڕ بوونێتیی هەبووەکان، کاکەیی لەم بارەوە دەڵێت: ئەم بەرهەمەم: لەمەڕ دونیای ڕۆحانیی و هەبووێتی بوونەکانەوەیە، کە بوون تێیدا ناوەندی دەقە. ڕوانینە لە جیهانبینی مرۆڤ بۆ بوونەکان، کە لەپێناو خودێتیدا بوونەکان دەخەنە ژێر حەز و ویست و دەسەڵاتی خۆیانەوە. مرۆڤ وەک بکوژی لێ هاتووە لەپێناو خواستەکانیدا، هەبووێتی دیکە وەک پێویستیی بۆ هەبووێتی خۆی تەماشا دەکات. لەمبارەوە، لە پێشەکیی پەڕتووکەکەیدا، دەڵێت: «گوڵ، ئەو ڕۆحە موقەددەسەیە، کە وەک گشت ڕۆحە خوڵقاوەکانى دیکەى خودا، بە دیار پشووى درێژى ژیانه‌وه ڕاوەستاوە و هەمیشە لە دەلاقەى جوانيى خۆیەوە دەڕوانێتە ژیان. ئەوە گوڵە هەمیشە فەرامۆشیمان دەداتێ، وێنەى بەهەشتمان نیشان دەدات. گوڵ شوێنگەى خۆی ڕازاوەیە و دەروونى مرۆڤەکانیش ئاسوودە دەکات؛ ئه‌گەرچی هەر گوڵە، دەبێتە شەهید و ئەنفالی «زیندەبەچاڵ»ـى دەستى مرۆڤەکان.»\n«هیوا ئەکرەم و ڕابەر محەمەد» لەبارەی چەمکی گوڵ لە توێژینەوەکەیاندا، لە ئەنجامەکەیدا دەڵێن:\nدوای نووسینی ئەم توێژینەوەیە، گەیشتینە ئەو ئەنجامەی کە:\nگوڵ و مرۆڤ هەردووکیان خاوەنی هەمان ڕۆحن، کە خودا پێی بەخشیون، پێکهاتەی دروستبوونی هەردووکیان لە خاک و ئاوە؛\nپێشەوا کاکەیی، بە شێوازێکی جیاواز لە هەموو شاعیرانی قۆناغەکانی دی لە گوڵ دەڕوانێت و نایەوێت گوڵ بکاتە قوربانی لە پێناو یارەکەیدا، بەڵکوو ئەو دەیەوێت سروشتی گوڵ وەک خۆی بمێنێتەوە؛\nچەمکی گوڵ لای شاعیرانی کورد لە هەرسێ قۆناغی کلاسیکی، نوێگەری و هاوچەرخدا بە یار چوێنراوە؛\nپێشەوا کاکەیی لە دیوانی «منم، دیدەوانيی گوڵ دەکەم»ـدا لە گۆشەنیگای تایبەتيی خۆیەوە و بە هەستێکی مرۆڤدۆستانەوە لە گوڵ دەڕوانێت. «دیار لەتیف» لە چەمکی ڕوانین لە منم، دیدەوانیی گوڵ دەکەمی پێشەوا کاکەییدا دەڵێت: لەم خاڵەوە، پشکنینە وێژەییەکە دەست پێ دەکات، واژەی گوڵ وەک گوزارەیەک، ڕەهەندی جوایەز دێنێتە گۆڕێ، لەوێوە کێبڕکێ و تێپەڕاندن و دەستکارییەکان و دونیابینین دێتە ئارا و بۆچوونێکی نوێ سەربار دەخرێت. واتە ئەمە ڕوانگەیەکی ترە بۆ چەمکی گوڵ؛ (گوڵ) جارێک تەسەووفانە و جارێکیش ژینگەدۆستانە و ئەوجاریش مرۆدۆستانە مژار دەکرێت.\nپێشەوا کاکەیی، خاوەنی چەند کتێبێکی شیعرییە، هەروەها خاوەن پڕۆژەی شیعرییە، بە نێوی: «شعرە/ڕێ» کە کارنامەکەی لە هەشت پڕۆژە پێک هاتووە، ئەوانیش:\n۱- ئەفریقانامە، بە تامی شیعر.\n۲- زەمیننامە، بە تامی شیعر.\n۳- ئەمریکای باشوور، بە تامی شیعر.\n٤- ئەمریکای باکوور، بە تامی شیعر.\n٥- زەریا و بەستەڵەکی باشوور، بە تامی شیعر.\n٦- ئۆقیانووسیا، بە تامی شیعر.\n۷- ئاسیانامە، بە تامی شیعر.\n۸- ئەورووپانامە، بە تامی شیعر.\nشاعیر، لە ساڵی ٢٠١٦ەوە تاکوو ئێستا، چوار پڕۆژەی نووسیوە، ساڵی ۲۰۱۸، لە دوو کتێبدا بە چاپی گەیاندوون، بە نێوی: «ئەفریقانامە و زەمیننامە، بە تامی شیعر» و «ئەمریکانامە، بە تامی شیعر»\nپارچە شیعرێک لە کتێبەکەی منم دیدەوانیی گوڵ دەکەم:\nئەى گوڵ! تۆ موحیبەتیت،\nسەرت لە لەش جـیا بکەمەوە و\nبتکەمە قوربانى بۆ یارەکەم!\nئیزنم بدە ئەى گوڵ!\nبە خاکەوە بتگوێزمەوە بۆ لاى ئه‌و؛\nدەستێکم بە قەدتەوە،\nتا دڕکەکانت بە پەنجەمدا بچن و خوێناوى بن،\nدەستێکیشم به ڕەگوڕیشەى نێو خاکته‌وه بێت.\nدیدەوانیيت بکەم و نەهێڵم کەس لە دژت بجەنگێت،\nتا ئەو ساتەى تەمەن یەخەت دەگرێت؛\nتا خودا، بەرەو مەرگت ڕادەکێشێت.\nPrevious رەزا شـوان: هـۆنراوە بۆ منداڵان.. مـن کـۆبـانـیم\nNext سەلیم سۆتکە … عەبدولرەحمان فەرهادی\nئیدێ و زەبری بەرجەستە.. کاوە جەلال\nدیمەنی شەشەم -کورتە چیرۆک-.. گۆران سەباح


هونەرمەندی هیپ هۆپ تێڕوانینی ڕۆژئاوا لەسەر عەرەب دەگۆڕێت - Yalla\nیاسین سلێمان، کە نازناوی هونەری (نارسییە)، هونەرمەندێکی هیپ هۆپی عێراقییە و لە مۆنتریاڵی کەنەدا ژیان بەسەر دەبات. هەر وەک دەڵێت ئامانجی لە ژیاندا “پیشاندانی عەرەب و موسوڵمانانە بە شێوەیەکی جوان بە جیهان چونکە وەکو تیرۆرست سەیریان دەکەن”.\nنارسی دەخوازێت بە ٥ ڕێگا ئامانجەکەی بە دی بهێنێت\n١. لە ڕێگای هیپ هۆپەوە\nمیوزیکەکەی نارسی ڕەنگدانەوەی ڕاستەقینەی کەسایەتی عەرەب و موسوڵمانانە و تێکەڵکرنی کۆمەڵگاکانە پێکەوە.\nهەروەها گۆرانی “الحمدلله” ی تێکەڵ بە فیلمی Fast and Furios 7 کراوە.\nهەروەها گۆرانی ئینگلیزیشی هەیە …..ئەو دەیەوێت هەردوو کەلتورەکە لە ڕێگای میوزیکەوە تێکەڵ بکات و کارەکانی بە شێوەیەکی کۆمێدی نمایش بکات.\n٢.لە ڕێگای پیشاندانی کورتە فیلمەوە\nلەم دواییانەدا کورتە فیلمیکی بەرهەم هێنا بە ناوی( Rise) گوتیشی دەسکەوتە ڕوحییەکان لە بەدەست هێنانی پارە گرنگترە.\n٣. لە ڕێگای پەخشان و نوسینەوە\nنارسی پەڕتوکێکی بە ناوی (هێرشەکان لە خێڵی مەرگەوە) بڵاو کردەوە. گۆڤاری جەدەلییەی ئەلیکترۆنی لەسەر پەڕتوکەکەی نوسی و گوتی ” ئەم پەڕتوکە سەرچاوەیە بۆ هەموو ئەو کەسانەی دوو ناسنامەیان هەیە، بۆ هەموو ئەوانەی دوای جیهانگیری دەکەون، هەروەها هیپ هۆپ، سیاسەت، شیعر، ئاشتی، شەڕو هەموو عەرەبەکان لە ڕۆژ ئاوا”. هەروەها نوسینەکەی سەرنجی زۆرێک لە هونەرمەندان و خوێنەران بەلای خۆیدا ڕاکێشا و دەستخۆشی لێکرا بە تایبەتی هونەرمەندە ڕاپەکان. هونەرمەندی ڕاپی جیهانی(تالب ویلی) دەڵێت ” پەڕتوکەکە زۆر جوان و سەرنج ڕاکێشە. لە پاش خوێندنەوەی ئەم پەڕتوکە ئیتر لە عەرەب ناترسم”.\n٤. چۆنێتی خۆ نیشاندانی لە ڕێگای پۆشاک و ستایلەکەیەوە\nنارسی دەڵێت” گرنگترین شت بۆ سەرکەوتن لە هونەری هیپ هۆپدا چۆنێتی خۆنیشاندانە. من پێمخۆشە کەلتورەکان لە پۆشاکەکانمدا تێکەڵ بکەم چونکە بەو شێوەیە گەورە بووم”.\n٥. لە ڕێگای بنیاتنانی بزوتنەوەیەکی هونەری\nمیدیەم Medium بزوتنەوەیەکی هونەرییە کە نارسی و هاوڕێکانی بنیاتیان ناوە کە پێکدێت لە هاوبەشی نێوان هونەرمەنەکان بۆ بەکارهێنانی بەهرەکانیان لە پرۆژە جیاوازەکاندا. لە ساڵی ڕابردوودا، ئەم بزوتنەوەیە هەستان بە نمایشکردنی دوو پیشانگا و سێ ڤیستیڤاڵ لەگەڵ چەند چالاکییەکیتردا.\nshort URL: https://yallairaq.com/ku/mL0Ov\nعێراقییەکان هۆشداری دەدەن بە جەسمی لە گۆرانی گوتن بۆ عێراق پاش ئازادکردنی ڕومادی


دابەزینی نرخی نەوت لە بازاڕەکانی جیهاندا\nڕۆژی هەینی نرخی نەوت لە بازاڕی جیهاندا دابەزی و گەیشتە نزمترین ئاستی هەفتەکە لە کاتێکدا ڤایرۆسی کۆرۆنا لە ویلایەتە یەکگرتووەکانی ئەمەریکا گەیشتە بەرزترین ئاست و نیگەرانی لەمەڕ هاتنەوەسەرخۆی ئابوری و داخوازی لەسەر سوتەمەنی دروستکرد.\nنرخی نەوتی برنت نزیکەی 2% دابەزی و نرخی نەوتی خاوی ئەمەریکاش بە ڕێژەی %4.\nڕۆژی پێنجشەممە 60 هەزار و 500 حاڵەتی نوێی ڤایرۆسی کۆرۆنا لە ویلایەتە یەکگرتووەکانی ئەمەریکا تۆمارکرا ئەمەش بەرزترین ڕێژە بوو لە ڕۆژێکدا.\nستیڤن برینۆک بازرگانی نەوت دەڵێت " لەدەستدانی کاری زیاتر بەڕێگاوەیە لە کاتێکدا چەندین ویلایەتی تر جارێکی تر قەدەغەکردنی هاتوچۆ ڕادەگەیەنن. ئەمەریکا هێشتا چەقی پەتاکەیە و ئەمەش دەرەنجامی خراپی دەبێت بۆ داواکارییەکان لەسەر نەوت."\nئاژانسی وزەی نێونەتەوەیی IEA ڕۆژی هەینی داخوازییەکانی ساڵی 2020ی نەوتی بەرزکردەوە بەڵام هۆشداریشی دا بڵاوبوونەوەی کۆڤد19 هەڕەشە دەخاتە سەر درەنجامەکەی.\nئاژانسەکە دەڵێت " لە کاتێکدا بازاڕی نەت بەبێ هیچ گومانێک لە هەندێک وڵاتدا پێشوەچوونی بەخۆوە بینی، بەرزبوونەوەی حاڵەتەکانی ڤایرۆسی کۆرۆنا لە هەندێک لە وڵاتاندا وەبیرهێنانەوەیەکی بێزارکەرە کە ئەم پەتایە کۆنترۆڵ نەکراوە."


بەڕێوەچوونی یادی رۆژی پێشمەرگەی كۆمەڵە لە وڵاتی یونان - کۆمەڵەی زەحمەتکێشانی کوردستان\nدەسپێک هەواڵ بەڕێوەچوونی یادی رۆژی پێشمەرگەی كۆمەڵە لە وڵاتی یونان\nبەڕێوەچوونی یادی رۆژی پێشمەرگەی كۆمەڵە لە وڵاتی یونان\nرۆژی شەممە ٢٤ی ژوەنی ٢٠١٧ بەبەشداری ژمارەیەك لەئەندام‌و لایەنگرانی كۆمەڵەی زەحمەتكێشانی كوردستان‌و نوێنەری حیزب‌و لایەنە سیاسییە كوردستانییەكان‌و ژمارەیەك لە پەنابەرانی سیاسی لە شاری ئاتنی پایتەختی یونان، رێوڕەسمێك بەبۆنەی 31ی جۆزەردان، رۆژی پێشمەرگەی كۆمەڵە بەڕێوەچوو.\nسەرەتای رێوڕەسمەكە كە لەلایەن هاوڕێ گەشین سوهراب زادە پێشكەشكرا، بە سرودی بانگەواز، سرودی رەسمیی كۆمەڵە دەستی پێكرد. پاشان بۆ رێزگرتن لەیادی هاوڕێ خانەموعینی سەرجەم گیانبەختكردوانی رێگەی ئازادی‌و بەرابەری خولەكێك بە بێدەنگی راگیرا.\nپاشان كورتەیەك لە ژیاننامەی هاوڕێ سەعیدی موعینی ناسراو بەخانە، وەك یەكەم پێشمەرگەی گیانبەختكردوی كۆمەڵە لەلایەن هاوڕێ گەشین خوێندرایەوە.\nلەبەشێكی دیكە بەرنامەكەدا كورتە پەخشانێك بەم بۆنەوە لە لایەن هاوڕێ هەڵمەت محەمەدی پێشكەش بە ئامادەبوان كرا.\nپاشان پارچە شیعرێك لەلایەن هاوڕێ سیروان بۆكان خوێندرایەوە. لە بەشێكی دیكەی رێوڕەسمەكەدا هاوڕێ ئارمان كورد، پاش دەربڕینی داخ‌و پەژارە بە بۆنەی گیانبەختكردنی 3 پێشمەرگەی كۆمەڵەی شۆڕشگێڕی زەحمەتكێشانی كوردستانی ئێران، لەسەر پێناسە‌و كاریگەرییەكانی هێزی پێشمەرگەی كۆمەڵە لە بزوتنەوەی حەقخوازانەی خەڵكی كوردستان‌و داكۆكیكردن لە مافی خەڵكی كرێكار‌و زەحمەتكێشی كوردستان چەند وتەیەكی پێشكەش كرد.\nلە درێژەی بەرنامەكەدا لەلایەن بەرێز “میمی ئاندرا پۆلۆ”ناسنامەی پێشمەرگەی كۆمەڵە بە زمانی یونانی خوێندرایەوە.\nلە میانەی بەرنامەكەدا چەندین پەیام‌و بروسكەی حیزب‌و لایەنە سیاسیەكان پێشكەش بە رێوڕەسمەكە كرا. لەوانە پەیامی:\nحیزبی دیموكراتی كوردستان\nكۆمەڵەی شۆڕشگێڕی زەحمەتكێشانی كوردستانی ئێران\nپارتی یەكێتی دیموكرات (پەیەدە).\nبابەتی پێشووراگەیاندنی کۆمەڵەی زەحمەتکێشان بە بۆنەی گیانبەختکردنی سێ پێشمەرگەی کۆمەڵەی شۆڕشگێڕ\nبابەتی دواتررێوڕەسمی رۆژی پیشمەرگەی کۆمەڵە لەسەر گڵکۆی هاوڕێ سەعید موعینی


سیناریۆ و پێشھاتەکانی ئایندەی سوریا دوای کشانەوەی ئەمریکا. – Standard Kurd\nلەلایەن ستاندار Posted on كانونی یه‌كه‌م 27, 2018 1009 جار بینراوە 0 سەرنج\nلەفارسیەوە- موراد محەمەد.\nدوای ئەوەی دۆناڵد ترامپ سەرۆکی ئەمریکا بڕیاری کێشانەوەی ھێزەکانی دەرکرد لەسوریا،ناڕەزایەتی و نیگەرانی سەریھەڵدا لەنێوان بەشێک لە سەرانی وڵاتەکەی و تەنانەت ھاوپەیمانەکانیدا،لەگەڵ ئەوەشدا تائێستا دواکات دیارینەکراوە بۆ کێشانەوەی ئەو ھێزانە بەڵام وەکو باسدەکرێت ئەو پرۆسەیە پەیوەستە بە گفتوگۆ و ھاوپەیمانێتی نێوان ئەمریکا-تورکیا.\nھەر ھۆکارێک ببێتە ھۆی کێشانەوەی ھێزەکانی ئەمریکا لەسوریا پێشھاتی نوێ دێنێتە ئاراوە لەناوچەکەدا.\nئۆرۆ نیوزی فەڕەنسی لە ڕاگەیەندراوێکیدا ئاماژەی بە پێشھات و سیناریۆکانی سوریا کردووە دوای نەمانی ئەمریکا لەو وڵاتە.\nکشانەوەی ھێزەکانی ئەمریکا ھەلی زیاتر بۆ تورکیا دەڕەخسێنێت تاوەکو پێشڕەوی بکات بەرەو ڕۆژھەڵات و ڕووباری فوڕات،چونکە تورکیا لەناوەڕاستی ئەو مانگەوە مانگی ١٢،ئامادەگی دەربڕیوە تاوەکو ھێرش بکاتە سەر ھێزە کوردیەکانی سوریا.\nلەکاتی ڕووبە ڕوو بوونەوەی ھێزە کوردیەکان بەرانبەر داعش سوپای تورکیا ئامادەگی ھەبوو لەناوچەکە،بەڵام ھیچ جۆرە پێشڕەویەکی نەکردووە تاوەکو ڕووبەڕووی ھێزەکانی ئەمریکا نەبنەوە،کەواتە دوای کشانەوەی ئەمریکا ئەوا تورکیا دەستدەکات بەجوڵە و مەترسی ھێرشکردنە سەر ھێزە کوردیەکان لە سوریا.\nشارەزایان و لێکۆڵەرەوان ئاماژە بەوەدەکەن ھێزە کوردیەکان دەتوانن پلان و جوڵەی تورکیا لەناوبەرن ئەویش بە چونە ناو ھاوپەیمانێتیان لەگەل ڕژێمی سوریا و ڕێگە بدەن ھێزەکانی نزیک لە ڕژێمی سوریا بێنە ناوچەکانی ژێر قەڵەمڕەوی ھێزە کوردیەکان.\nلەگەڵ ئەوەی ھێزە کوردیەکان سودیان وەرگرتووە لە ململانێ و جەنگی ناوخۆیی سوریا،توانیویانە چەند ناوچەیەکی گرنگ و ستراتیجی بخەنە ژێر ڕکێفی خۆیان،بەڵام بەکشانەوەی ھێزەکانی ئەمریکا لەسوریا و ھەڵکشانی جوڵەی سەربازی تورکیا ئەوا ھێزە کوردیەکان ناتوانن ئەو ناوچانە بپارێزن.\nدیمەشق و ھاوپەیمانان:\nڕژیمی سوریا و ڕوسیا و ئێران چاوەڕێن لاوازی ھێزە کوردیەکان بەسوودی خۆیان دەستەبەربکەن.\nشارەزایان پێشبینی دەکەن ناوچەکانی ژێردەستەڵاتی ھێزەکانی سوریایی دیموکرات دابەشبکەن لە نیوان ئەو ھێزانەی کە لایەنگری سوریان – لەگەڵ تورکیا وەکو ئەو ناوچانەی پێشتر پایتەختی داعش بوو(ڕەقە) و دێرەزوور واتا ناوچە پڕ نەوتیەکان.\nھەندێک باوەڕیان وایە بە کشانەوەی ئەمریکا ھیچ بەربەستێک نامانێت و ئێران با ئاسانی دەستی دەگات بە ڕێگای وشکانی عێڕاق و سوریا.\nسەبارەت بەرووسیا پێشبینی کراوە ھێزی سەربازی و دیپلۆماسی زیاتر ڕەوانەی سوریا بکات.\nلێکۆڵەرەوان ئاماژە بەوەدەکەن کە ڕوسیا مۆڵەتی بە تورکیا داوە تاوەکو ھێرش بکەنە سەر ھێزەکانی سوریای دیموکرات.\nھێزە توندڕەو و چەکدارەکان:\nھەروەھا ھێزە توندڕە و چەکدارەکان ترسیان ھەیە کە ھێز و ناوچەکانیان لەدەستبدەن،بەھۆی بوونی ئەو ھاوپەیمانێتیانە لە ئیدلیب،ھەرچەند لایەنگری تورکیایان کردووە دژی ھێزەکانی سوریای دیموکرات.\nھێزە کوردیەکان کاریگەرترین ھێزبوون لە جەنگی دژی داعش لەگەڵ ھاوپەیمانی نێودەوڵەتی بەسەرپەرشتی ئەمریکا.\nسەرباری ئەوەی ترامپ شکستی داعش-ی ڕاگەیاندووە لە سوریا بەڵام ھێزەکانی سوریای دیموکرات بەردەوامن لە ئامادەکاری بۆ ڕوو بە ڕوو بوونەوەی داعش،چونکە ئەگەر ھێرشی تورکیا ببێتە ھۆی لاوازبوونی ھێزە کوردیەکان ئەوا داعش سەرھەڵدەداتەوە لەو ناوچانە.\nئیسرائیل تێڕوانین و سەرنجی گەورەی لەسەر کشانەوەی ھێزەکانی ئەمریکا ھەیە و زۆرترین زیان بەر ئەو دەکەوێت ،\nچونکە نائامادەگی ھێزەکانی ئەمریکا لە سوریا وادەکات ڕۆڵ و پێگەی ئێران زیاتر بێت لە سوریا،پێشتر ئیسرایل ڕەخنەی لە ترامپ دەگرت سەبارەت بە سیاسەتەکانی ئەمریکا لە خۆرھەڵاتی ناوەڕاست،بەڵام ئێستا بەکشانەوەی ھێزەکانی ئەمریکا پێی وایە سەزەمینی سوریا دەبێتە گۆڕەپانی ئێران.\nبڵاوکراوەی پێشوومەترسییەکانی سیستەمی مەرکەزی\nبڵاوکراوەی نوێتردەرگاكان لە دكتۆر بەرهەم بكەنەوە


چه‌ند ته‌قینه‌وه‌یه‌ك ناوچه‌ی سه‌وزی به‌غدا ده‌هه‌ژێنێت\nڕۆژی شه‌ممه زنجیره‌یه‌ك هێرشی موشه‌كی و خومپاره‌یی كرانه سه‌ر ناوچه‌ی سه‌وزی ئاسایش تۆكمه‌ی به‌غدای پایته‌ختی عێراق، واته بۆ سه‌ر ئه‌و ناوچه‌یه‌ی باڵـیۆزخانه‌ی وڵاته یه‌كگرتووه‌كانی ئه‌مریكا و ئۆفیسـه‌كانی حكومه‌تی عێراقی له‌خۆ ده‌گرێت.\nبه لایه‌نی كه‌م ڕۆژی شه‌ممه 10 ته‌قینه‌وه له ناوچه‌ی ئاماژه پـێـدراو بیسـتران و ده‌سه‌ڵاتدارانی عێراقی هاوڵاتیـیانی ناوچه‌كه‌یان به ئاگا هێناوه له‌وه‌ی خۆیان بـپارێزن. به‌ڵام هه‌واڵی ده‌سـتبه‌جێی زیانی گیانی و هه‌روه‌ها خانووبه‌ره‌ی ئاكامی موشـه‌كبارانه‌كه ڕانه‌گه‌یه‌ندراوه.\nناوچه‌ی سه‌وز له به‌غدا بۆته ئامانجی چه‌ندان جاره‌ی هێرشی موشه‌كی و هه‌روه‌ها خومپاره‌یی.\nوڵاته یه‌كگرتووه‌كانی ئه‌مریكا وه‌باڵی ئه‌م جۆره هێرشـانه‌ی خسـتۆته ئه‌سـتۆی میلیشـیا شـیعه‌كانی عێراقی ئه‌وانه‌ی له لایه‌ن ئێرانه‌وه پـشتگیری ده‌كرێن. ئه‌م میلیشـیا شیعانه ئه‌وانن له موقته‌دا ئه‌لسه‌دری مه‌لای شـیعه‌ی ڕادیكاڵ جیابوونه‌ته‌وه.\nئه‌وه‌ی شـایانی باسه سـوپای مه‌هدی به ڕابه‌رایه‌تی موقته‌دا ئه‌لسه‌در ڕۆژی هه‌ینی هه‌واڵی درێژكردنه‌وه‌ی ئاگربه‌ستی بۆ شه‌ش مانگی دیكه له‌گه‌ڵ هێزه‌كانی ئه‌مریكایی و عێراقیدا ڕاگه‌یاند. ئه‌و ئاگربه‌سـته‌ی كه هۆكاری كه‌مبوونه‌وه‌ی له سه‌دا 60 ی كاری توندوتیژی له مانگی شه‌شی ڕابردووه‌وه تا ئێسـتا بووه.


گۆڤاری ئایندەناسی ژمارە ده (10) تشرینی دووەمی 2021 | CFS Center\nHome / بڵاوکراوەکان / گۆڤاری ئاینده‌ناسی / گۆڤاری ئایندەناسی ژمارە ده (10) تشرینی دووەمی...\nژماره دەی (10) ساڵی دووەمی گۆڤاری ئایندەناسی تشرینی دووەمی ٢٠٢١، كه‌وته بەر دیدی خوێنەران. گۆڤاری ئایندەناسی، گرنگی بە توێژینەوە ستراتیژی و ئایندەییەكان دەدات، دوو مانگ جارێك لە لایەن “سەنتەری لێكۆڵینەوەی ئایندەیی” دەردەچێت.\nلە ژمارەی نوێی گۆڤاری ئایندەناسی دوو دۆسێی ئامادە كراوە؛ دۆسێی یەكەم بۆ هەڵبژاردنی پەرلەمانی عێراق (2021) و لێکەوتە نێوخۆیی و هەرێمایەتییەکانی، و دۆسێی دووەم بۆ مەترسی و هەڕەشەی ماددە هۆشبەرەكانە لەسەر هەرێمی كوردستان تەرخان كراوە. وەک نەریتی هەر ژمارەیەکیش، کتێبێکی ئایندەیی، چەمکێکی ئایندەیی و ڕاپۆرتێک لەبارەی بابەتێكی هەنووكەیی پەیوەندیدار بە هەرێمی كوردستان و عێراق ئامادەکراوە.\nژمارەی دەیەمی گۆڤاری ئایندەناسی ئەم بابەتانە لە خۆ دەگرێت:\n– خەباتی پەرلەمانی کورد لە بەغدا؛ لە ماشەوە تا وشە\n– هەڵبژاردنی عێراق؛ لێكەوتەكانی، ئەنجام و ئەگەرە چاوەڕوانكراوەكان\n– هەڵسەنگاندنی هەڵبژاردنی ٢٠٢١-ی پەرلەمانی عێراق لە ڕوانگەی کۆماری ئیسلامیی ئێرانەوە\n– ئالوودەبوون بە ماددە هۆشبەرەكان و ئاسایشی كۆمەڵایەتی\n– مەترسیی ماددە هۆشبەرەکان لە هەرێمی کوردستان و ڕێکارەکانی بەرەنگاربوونەوە\n– ڕێباز و تەكنیكەكانی توێژینەوە ئایندەییەكان و جێبەجێكردنیان لە پلانداناندا\n– بۆچوون دیموکراسییە سەرکەوتووەکەی عێراق کە نادیدە گیراوە\n– ڕوونکردنەوەی ئەنجامی هەڵبژاردنەکانی عێراق\n– چاکسازیی گەوران؛ چارەسەر یان تووشبوون؟\n– خوێندنەوەی كتێبى “بۆچى دەوڵەتان شكست دەهێنن: ڕيشەزاى دەسەڵات و خۆشگوزەرانى و هەژارى”\n– چەمکی بەڕێوەبردن


2019-11-15 10:53 133 جار بینراوە کۆمێنت\nدوای هەژدە مانگ رەجەب تەیپ ئەردۆغان جارێكیتر گەڕایەوە واشنتۆن. سەفەری پێشوی، سەفەرێكی پڕ لەكێشە بوو كاتێك كە پێكدادان لە نێوان پاسەوانەكانی ئەردۆغان و خۆپێشاندەراندا دروست بوو. سەردانی ئەمجارە لە زۆر روەوە ئاڵۆزتر بوو.\nهەردوو ترامپ و ئەردۆغان لە زۆر روەوە لە یەك دەچن، لە بڕوا نەكردن بە سیستەمی وڵاتەكەیان، بە حكومەت، بە میدیا، بە ئازادی و ئۆپۆزسیون و زۆر بواری تر. هەروەها هەردوو زۆریان پێباشە زۆر شت لەڕێگای خۆیان یان كەسە نزیكەكانیانەوە بكەن، بۆ نمونە هەردوو زاوای ئەردۆغان و ترەمپ ڕۆڵێكی چڕ و چالاك دەبینن لە فەراهەمكردنی پەیوەندیەكەدا.\nترەمپ لە دیدارێكدا لەگەڵ ستیڤ بانۆن پێش بونی بە سەرۆك باس لە پەیوەندی بازرگانی و نزیكایەتی خۆی دەكات لە گەڵ ئەردۆغاندا، لەم دوایانەشدا جۆن بۆڵتن ئاماژەی بەم بوارە دا.\nبەڵام هاتنی ئەردۆغان لە ساتەوەختێكی باشدا نەبوو، چونكە ئەوە یەكەم رۆژی پرۆسەی لە كار لابردنی ترامپ بوو لە كۆنگریس. یەكێك لە هۆكارەكان كە ترامپ بایەخێكی زۆری بە ئەردۆغان دەدا و تەنانەت بە راشكاوانە ووتی ئەوەبوو كە لە بەهاو بایەخی پرۆسەی ئیمپیچمێت یان هەوڵی لە كارلابردنی كەم بكاتەوە.\nئەردۆغان بە ئەجیندایەكی چەند خاڵیەوە هاتبو بۆ واشنتۆن، موشەكی 400 ئێس، كۆتایی هێنان بە پەیوەندی كورد و ئەمریكا، هالك بانك، بە جینۆساید ناساندنی قڕكردنی ئەرمەنیەكان و هەروەها كۆمەڵێك پرسی تری كۆن وەك گویلەن و زەراب .\nسەرەتا بە كورتی یەكتریان بینی پاشان دانیشتنی تایبەتیان هەبوو. ترەمپ لە یەكێك لە دانیشتنەكانی ئۆڤاڵ ئۆفیس لیندسی گراهام و چەند سیناتۆرێكی تری بانگهێشت كرد بۆ ئەوەی لەگەڵ ئەردۆغاندا قسە بكەن. ئەردۆغان لە كاتی دانیشتنەكەدا ئایفۆنێكی دەرهێناوە و هەوڵیداوە كە كورتە فلیمێكی پڕوپاگەندەیی دژ بە كورد پێشانی ترەمپ و سێناتۆرەكان بدات. لیندسی ئامادە نەبوە تەماشای بكات بەڵام ترامپ بینەری بوە. لەم كاتەدا مشتومڕی گەرم لە نێوان ئەردۆغان و لیندسی گراهامدا لە سەر كورد دروست بووە. لیندسی بە ئەردۆغانی ووتوە ، ئایا تۆ ئەتەوێت وەك تۆ هەمان شت بكەم بە كورد. ئەردۆغان لە وەڵامی لیندسیدا هەڵچوە.\nئەردۆغان ووتبوی كە توركیا زیاتری كردووە بۆ دژایەتی داعش لە كورد، لیندسی ووتبوی كە بڕوای بەوە نیە.\nبە كورتی لە پرسی كورددا وەها دەرناكەوێت كە هیچ گۆڕانكارییەك ڕوبدات. هەرچەندە ترامپ هەلەق و مەلەق قسە دەكات.\nئەو پرسەی كە لیندسی گراهام وەها دیارە كە سازشی لە سەر كردوە پرسی جینۆسایدی ئەرمەنەكانە كە رێگا نادات لە سێنات تێپەڕێت، بەو جۆرە نابێتە یاسا و حكومەت ناچار نابێت پیوە پەیوەست بێت. پرسی ئەرمەنیەكان بۆ ئەمریكاییەكان هەتا ئاستێك سیمبولییە، سەرباری بونی لۆبیەكی بەهێزی ئەرمەنی، كە زیاتر لە دیموكراتەكانەوە نزیكن. بەڵام بۆ توركیا ئەم پرسە جەوهەرییە چونكە ئەگەر ئەمریكا دانی پیادا بنێت ئەوا ئەگەری هەیە كە سزایەكی قورسی ئابوری و قەرەبوكردنەوەیەكی درێژخایەن بە سەر توركیادا بسەپێنێت، وەك پرسی جولەكە و ئەڵمانیا هەروەها عیراق و كوێت.\nبەڵام پرسی جەوهەری بۆ ئەمریكا پرسی رۆكێتە روسیەكانە كە بە ئێس 400 ناسراوە. كۆشكی سپی بە راشكاوانە ئەوە دەڵێت كە هەر هەنگاوێك بۆ گۆرانكاری لە هەڵوێستی ئەمریكا بەرامبەر توركیا ڕاستەوخۆ پەیوەستە بە پرسی ئێس 400ەوە. ئەم پرسە بۆ ئەمریكا سەختە چونكە راستەوخۆ پەیوەندی هەیە بە سیستەمی بەرگری ناتۆوە. بەڵام توركیا لە دۆخێكدا نیە كە بتوانێت بیوستێنێت، چونكە توركیا ئێستا بە هەمانشێوەی ئەمریكا پێویستی بە روسیایە.\nبە قسەی هومیرا پاموك كە ڕۆژنامەنوسێكی ناسراوە (خوشكی ئۆرهان پاموكی نوسەرە) كە لە فڕۆكەكە لەگەڵ ئەردۆغاندا بوە، ئەردۆغان لە فڕۆكەكدا وتویەتی كە توركیا ناتوانێت دەستبەرداری مەشەكی ئێس 400 ببێت\nهەروەها ئەوەشمان لە بیرنەچێت كە ئەردۆغان نامەكە بەناوبانگەكەی ترەمپی هێنایەوە بۆ ترەمپ.


ئۆڕۆڕا - ویکیپیدیا، ئینسایکڵۆپیدیای ئازاد\nئەڕۆڕا (بە ئینگلیزی: Aurora) دیاردەیەکی سروشتی سەرسوڕهێنەرە کە لە جەمسەرەکانی زەویدا ڕوودەدات. ئۆڕۆڕا بە شێوەی هەور و تیشکی ڕەنگاوڕەنگ کە بەدرێژاییی ئاسمان سەمادەکەن دەردەکەوێت. و دوو جۆری هەیە: ئەڕۆڕای باکووری (Aurora borealis) کە لە جەمسەری باکووری زەوی بەدیاردەکەوێت و ئەڕۆڕای باشووری (Aurora australis). ئەمەشیان لە جەمسەری باشووری زەویدا بەدیار دەکەوێت.\nئەڕۆڕا لەو کاتەدا دروست دەبێت کە ئەو تەنۆچکە بارگاوییانەی کە لە خۆر دەردەچن قەڵغانی موگناتیسی زەوی دەبڕن و خۆیان بە گەرد و گەردیلەی نێو بەرگەهەوای زەوی دەکێشن. کە ئەوەش دەبێتە هۆی دەرپەڕینی ژمارەیەکی ئێگجار زۆری فۆتۆن، کە بە هەموویان ئۆڕۆڕا پێکدەهێنن.\n٤ هەسارەکانی دیکە\nسەرچاوەی وزەی ئۆڕۆڕا خۆرە. خۆر بە بەردەوامی تەنۆچکەی بارگاوی (بەزۆری پڕۆتۆن و ئەلێکتڕۆن) دەوەشێنێت، کە بەرهەمی کارلێکە ناوکییەکانی نێو خۆرن. ئەو تەنۆچکانە بەناو بۆشاییی ئاسماندا گەشت دەکەن بەرەو زەوی بە خێرایی ٣٠٠ بۆ ١٠٠٠ کم/چرکە. و نزیکەی دوو یان سێ ڕۆژیان پێ دەچێت بۆ ئەوەی بگەنە زەوی.\nکاتێک ئەو تەنۆچکانە دەگەنە زەوی، بواری موگناتیسی زەوی، یان ماگنێتۆسفێر، هەوڵی گەڕاندنەوەی ئەو تەنۆچکانە دەدات و بەمەش تەنۆچکەکان بەرەو جەمسەرەکانی زەوی ئاڕاستە دەکرێن، وەک چۆن کاتێک ئاوی ڕووبار دەگاتە بەردێک و بە دەوری بەردەکە دا دەڕوات، و دەبنە هۆی گۆڕینی شێوەی باری موگناتیسی زەوی.\nهەندێک جار ئەو تەنۆچکانە بە نێو ماگنێتۆسفێردا تێپەڕدەبن و خۆیان بە گەرد و گەردیلەکانی نێو بەشی سەرەوەی بەرگەهەوای زەوی دەکێشن. کە تەنۆچکەکان خۆیان بە گەردیلەکاندا دەکێشن (بە زۆری O, N, N2)، وزەکانیان دەگوازرێتەوە بۆ گەردیلەکان و بەمەش گەردیلەکان دەورووژێن و فۆتۆنێک دەردەدەن بۆ ئەوەی بگەنەوە باری جێگیری خۆیان.\nچەند وێنەیەکی ئۆڕۆڕای باشووری و باکووری، کە هەندێکیان ڕووناکی دەگمەنی سوور و شینیان تێدایە.\nکاتێک تەنۆچکەکان بەر گەردی ئۆکسجین دەکەون، ڕەنگی سەوز و سوور دروست دەبن و کاتێکیش بەر نایترۆجین دەکەون ڕەنگی شین و مۆر و پەمەیی درووست دەبێت. سەوز باوترین ڕەنگی ئۆڕۆڕایە، لە دوای ئەویش پەمەیی، تێکەڵەیەکی سەوز و سووری کاڵ، سوور، زەرد و شین دێن.\nلە هەندێک شوێنی زەوی ئۆڕۆڕا بەنزیکەیی هەموو ڕۆژێک دەتواندرێت ببیندرێت، بەڵام ئەو هۆکارانە ئەگەری بینینی ئۆڕۆڕا زیاد دەکەن:\nدەم: لەبەر ئەوەی تینی ڕووناکی ئۆڕۆڕا نزمە، تەنیا لەشەودا دەتواندرێت ببیندرێت. و هەروەها جوانترین نمایشەکانیش هەر بە شەو بەدیار دەکەون. بۆیە باشترین دەم بۆ بینی ئۆڕۆڕا لە ١١ی شەو تا ٢ی دوای نیوە شەوە.\nوەرز: لە نیوەگۆی باکووری زەوی، باشترین وەرز بۆ بینینی ئۆڕۆڕا وەرزی زستانە، لە هاوینان زۆربەی کات دونیا ڕووناکە، بۆیە زۆر بەکەمی ئۆڕۆڕا بەدیار دەکەوێت.\nچالاکیی خۆر: چەند خۆر چالاکتر بێت، ئۆڕۆڕا زۆرتر دەبیندرێت لەسەر زەوی.\nئۆڕۆڕا زۆرتر لە جەمسەرەکانی زەوی دروست دەبێت. ئەو ناوچەیەی ئۆڕۆڕای تێدا دروست دەبێت، پانییەکەی لە ١٠ بۆ ١٠٠٠ کم دەگۆڕێت. وە دوورییەکەشی دەگاتە ٣٠٠٠ کم لە جەمسەری موگناتیسیی زەوی. و ئۆڕۆڕا لە بەرزی نێوان ٩٥ بۆ ١٠٠٠ کم دروست دەبێت، ئەمەش لەبەر ئەوەی لە بەرزایی خوار ٩٥ کیلۆمەتر بەرگەهەوا ئەوەندە چڕە کە خۆپێکداکێشانەکان لە نێوان تەنۆچکە بارگاوییەکان و گەردیلەکانی بەرگەهەوان ئەوەندە زۆر دەبێت کە لە کۆتاییدا لە جووڵە دەوەستن. و لە بەرزایی زۆرتر لە ١٠٠٠ کیلۆمەتریش بەرگەهەوا زۆر تەنکە، بۆیە بەپێی پێویست بەریەککەوتن ڕوونادات.\nکە چالاکیی خۆر زیاد دەکات نەک تەنها ڕووناکیی ئۆڕۆڕا زیاد دەکات، بەڵکو ئۆڕۆڕا لە ناوچەیەکی فراوانتریش دروست دەبن. باشترین شوێنیش بۆ بینینی ئۆڕۆڕا ناوچەکانی باکووری کەنەدا، باکووری ڕووسیا، سکاندیناڤیا، و ئالاسکان.\nجگە لە زەوی، چەند هەسارەیەکی دیکەش ئۆڕۆڕایان لەسەر دروست دەبێت. هەسارەی هورمز و کەیوان ئۆڕۆڕایان لەسەر بینراوە کە هی ئەوان زۆر بەهێزترە لەوەی زەوی. هەروەها نێپتۆن و ئورانوس و ڤینوس و مەریخیش ئۆڕۆڕایان لەسەر ڕوودەدات.\n^ ئ ا ب پ ت ج چ ح "ئۆڕۆڕای باکووری" ١٨ی ئازاری ٢٠١٦ لە وەیبەک مەشین، ئەرشیڤ کراوە.. ئینسایکڵۆپیدیای زەوی\n^ ئ ا "چۆن ئۆڕۆڕای باکووری درووست دەبێت" ١ی کانوونی یەکەمی ٢٠١٦ لە وەیبەک مەشین، ئەرشیڤ کراوە.. سایتی Aurora Hunter\n^ ئ ا ب "ئۆڕۆڕای باکووری و باشووری". ٣ی حوزەیرانی ٢٠١٥ لە وەیبەک مەشین، ئەرشیڤ کراوە. سایتی Boundless\n^ پۆڕتاڵی ١٩ی تشرینی یەکەمی ٢٠١٢ لە وەیبەک مەشین، ئەرشیڤ کراوە. دەزگای بۆشاییناسیی ئەورووپی (ESA)\nوەرگیراو لە «https://ckb.wikipedia.org/w/index.php?title=ئۆڕۆڕا&oldid=944120»\nئەم پەڕەیە دواجار لە ٢١:٠٢ی ٣ی ئایاری ٢٠٢٢ نوێ کراوەتەوە.


٣٧: سورة الصافات\nوَالصَّافَّاتِ صَفًّا ﴿1﴾\nسوێند به فریشته ڕیز بووه‌کان.\nفَالزَّاجِرَاتِ زَجْرًا ﴿2﴾\nبه‌و فریشتانه‌ش که ده‌خوڕن به‌سه‌ر سته‌مکاراندا.\nفَالتَّالِيَاتِ ذِكْرًا ﴿3﴾\nبه‌وانه‌ش (که په‌یامه ئاسمانیه‌کان) ده‌گه‌یه‌نن به پێغه‌مبه‌ران و به‌سه‌ریاندا ده‌یخوێننه‌وه.\nإِنَّ إِلَهَكُمْ لَوَاحِدٌ ﴿4﴾\nبه‌ڕاستی و بێگومان خوای ئێوه تاکه‌و یه‌کێکه.\nرَبُّ السَّمَاوَاتِ وَالْأَرْضِ وَمَا بَيْنَهُمَا وَرَبُّ الْمَشَارِقِ ﴿5﴾\nپه‌روه‌ردگاری ئاسمانه‌کان و زه‌وی و نێوانیانه، په‌روه‌ردگاری ڕۆژهه‌ڵاتیشه.\nإِنَّا زَيَّنَّا السَّمَاء الدُّنْيَا بِزِينَةٍ الْكَوَاكِبِ ﴿6﴾\nئێمه ئاسمانی دنیامان ڕازاندۆته‌وه به جوانی و ڕۆشنی ئه‌ستێره‌و هه‌ساره‌کان.\nوَحِفْظًا مِّن كُلِّ شَيْطَانٍ مَّارِدٍ ﴿7﴾\n(ئاسمانمان) پاراستووه له (پیلان و شه‌ڕی) هه‌موو شه‌یتانێکی سه‌رکه‌ش.\nلَا يَسَّمَّعُونَ إِلَى الْمَلَإِ الْأَعْلَى وَيُقْذَفُونَ مِن كُلِّ جَانِبٍ ﴿8﴾\n(شه‌یتانه‌کان ناتوانن هه‌واڵی ئه‌و نه‌خشه‌و به‌رنامانه‌ی که به فریشته پایه‌بڵنده‌کان ده‌سپێردرێت، بیزانن) و بیبیستن، چونکه له هه‌موو لایه‌که‌وه (پارچه ئه‌ستێره) بۆیان ده‌کشێ و (له‌ناویان ده‌بات).\nدُحُورًا وَلَهُمْ عَذَابٌ وَاصِبٌ ﴿9﴾\n(یان) ڕاوده‌نرێن و سزای سه‌خت و پڕ ئێشیش له قیامه‌تدا بۆیان ئاماده‌یه.\nإِلَّا مَنْ خَطِفَ الْخَطْفَةَ فَأَتْبَعَهُ شِهَابٌ ثَاقِبٌ ﴿10﴾\n(ئه‌وه‌ش که هه‌واڵێک) بفڕێنێت و بیه‌وێت بۆی ده‌ربچێت ئه‌ستێره‌یه‌کی کونکه‌ر شوێنی ده‌که‌وێت و (له‌ناوی ده‌بات).\nفَاسْتَفْتِهِمْ أَهُمْ أَشَدُّ خَلْقًا أَم مَّنْ خَلَقْنَا إِنَّا خَلَقْنَاهُم مِّن طِينٍ لَّازِبٍ ﴿11﴾\n(ئه‌ی پێغه‌مبه‌ر له بێ بڕواکان بپرسه) ئایا ئه‌وان گرنگترو گه‌وره‌ترو به‌هێزترن یان ئه‌و شتانه‌ی تر که دروستمان کردووه وه‌ک (ئاسمان و زه‌وی و کێوه‌کان…هتد)، خۆ ئێمه ئه‌وانمان له قوڕێکی مچ دروستکردووه (که یه‌کێکه له قۆناغه‌کانی دروستکردنی باوکه ئاده‌م).\nبَلْ عَجِبْتَ وَيَسْخَرُونَ ﴿12﴾\nتۆ سه‌رسامی له (بێ باوه‌ڕی کافران) که‌چی ئه‌وان گاڵته ده‌که‌ن (به‌و هه‌موو به‌ڵگه به‌هێزانه).\nوَإِذَا ذُكِّرُوا لَا يَذْكُرُونَ ﴿13﴾\nئه‌گه‌ر یاداوه‌ری بکرێن یاداوه‌ری وه‌رناگرن و (سه‌ر باده‌ده‌ن).\nوَإِذَا رَأَوْا آيَةً يَسْتَسْخِرُونَ ﴿14﴾\nکاتێك به‌ڵگه‌و (معجزة)یه‌ک ده‌بینن ده‌یکه‌نه گاڵته‌جاڕو (باوه‌ڕ ناکه‌ن).\nوَقَالُوا إِنْ هَذَا إِلَّا سِحْرٌ مُّبِينٌ ﴿15﴾\nده‌ڵێن: ئه‌مه‌ی (ئێمه ده‌یبینین وه ده‌یبیستین) جگه له جادوویه‌کی ئاشکرا شتێکی تر نیه..!!\nأَئِذَا مِتْنَا وَكُنَّا تُرَابًا وَعِظَامًا أَئِنَّا لَمَبْعُوثُونَ ﴿16﴾\n(هه‌روه‌ها ده‌ڵێن)! ئایا ئه‌گه‌ر مردین و بووینه خاک و پێشه‌و ئێسک، ئایا ئێمه زیندوو ده‌بینه‌وه؟!!\nأَوَآبَاؤُنَا الْأَوَّلُونَ ﴿17﴾\nئایا باوانی دێرینیشمان (زیندوو ده‌کرێته‌وه)؟\nقُلْ نَعَمْ وَأَنتُمْ دَاخِرُونَ ﴿18﴾\n(له وه‌ڵامیاندا ئه‌ی پێغه‌مبه‌ر صلی الله علیه وسلم) بڵێ: به‌ڵێ، وه به زه‌لیلی و ملکه‌چیشه‌وه (ده‌هێنرێنه گۆڕه‌پانی لێپرسینه‌وه‌وه).\nفَإِنَّمَا هِيَ زَجْرَةٌ وَاحِدَةٌ فَإِذَا هُمْ يَنظُرُونَ ﴿19﴾\nهه‌ر ته‌نها داچڵه‌کاندنێکه (هه‌موو ئه‌بڵه‌ق ده‌بن و به‌سه‌رسامییه‌وه) ته‌ماشا ده‌که‌ن.\nوَقَالُوا يَا وَيْلَنَا هَذَا يَوْمُ الدِّينِ ﴿20﴾\nده‌ڵێن: ئه‌ی هاوار، ئاخوئۆف بۆ ئێمه، ئه‌مه ئیتر ڕۆژی قیامه‌ت و لێپرسینه‌وه‌یه.\nهَذَا يَوْمُ الْفَصْلِ الَّذِي كُنتُمْ بِهِ تُكَذِّبُونَ ﴿21﴾\n(به هه‌ڕه‌شه‌وه پێیان ده‌وترێت) ئه‌مه ڕۆژی جیاکردنه‌وه‌یه که ئێوه بڕواتان پێی نه‌بوو، به درۆتان ده‌زانی.\nاحْشُرُوا الَّذِينَ ظَلَمُوا وَأَزْوَاجَهُمْ وَمَا كَانُوا يَعْبُدُونَ ﴿22﴾\n(خوای گه‌وره فه‌رمان ده‌دا به فریشته‌کان) هه‌موو ئه‌وانه‌ی که سته‌میان کردووه کۆیان بکه‌نه‌وه، خۆیان و هاوسه‌رانیان، خۆیان و هاوشێوه‌یان وه ئه‌و شتانه‌ش که ده‌یانپه‌رست…..\nمِن دُونِ اللَّهِ فَاهْدُوهُمْ إِلَى صِرَاطِ الْجَحِيمِ ﴿23﴾\nله جیاتی خوا ڕێنماییان بکه‌ن بۆ ڕێگه‌ی دۆزه‌خ (چونکه بێ باوه‌ڕ و تاوانبارن).\nوَقِفُوهُمْ إِنَّهُم مَّسْئُولُونَ ﴿24﴾\n(له کاتی ڕاپێچ کردنیاندا فه‌رمان ده‌درێت) ئاده‌ی بیان وه‌ستێنن، ئه‌وانه ده‌بێت پرسیاریان لێ بکرێت.\nمَا لَكُمْ لَا تَنَاصَرُونَ ﴿25﴾\n(پێیان ده‌وترێت): ئه‌وه بۆچی پشتی یه‌کتر ناگرن، بۆ به‌رگری له‌یه‌ک ناکه‌ن؟!..\nبَلْ هُمُ الْيَوْمَ مُسْتَسْلِمُونَ ﴿26﴾\n(نه‌خێر، تازه کار له کار ترازاوه) ئه‌مڕۆ هه‌موویان ته‌سلیمن و (بێ ده‌سه‌ڵاتن).\nوَأَقْبَلَ بَعْضُهُمْ عَلَى بَعْضٍ يَتَسَاءلُونَ ﴿27﴾\n(ئا له‌و کاته‌دا که ده‌وه‌ستێنرێن) یه‌خه‌ی یه‌ک ده‌گرن و ڕووبه‌ڕووی یه‌ک به توندی قسه ده‌که‌ن و یه‌کتری تاوانبار ده‌که‌ن.\nقَالُوا إِنَّكُمْ كُنتُمْ تَأْتُونَنَا عَنِ الْيَمِينِ ﴿28﴾\n(ژێر ده‌سته‌کان به ئاغاکانیان ) ده‌ڵێن: ئێوه هه‌میشه لای ڕاستتان لێ گرتبووین (هه‌وڵی ئه‌وه‌تان ده‌دا که حه‌ق نه‌ناسین).\nقَالُوا بَل لَّمْ تَكُونُوا مُؤْمِنِينَ ﴿29﴾\n(ئه‌وانیش له وه‌ڵامیاندا) ده‌ڵێن: نه‌خێر، وا نیه، ئێوه هه‌ر خۆتان ئیماندار نه‌بوون!!\nوَمَا كَانَ لَنَا عَلَيْكُم مِّن سُلْطَانٍ بَلْ كُنتُمْ قَوْمًا طَاغِينَ ﴿30﴾\nخۆ ئێمه هیچ زۆرو هیچ ده‌سه‌لاتێکمان به‌سه‌رتاندا نه‌بوو، ده‌ستمان نه‌ده‌ڕۆیشت به‌سه‌رتاندا، ئێوه هه‌ر خۆتان له سنوور ده‌رچووبوون (بێدین و دوور له خوا بوون).\nفَحَقَّ عَلَيْنَا قَوْلُ رَبِّنَا إِنَّا لَذَائِقُونَ ﴿31﴾\n(ئیتر خۆ چاره‌مان نیه) ده‌بێ بڕیارداده‌ی په‌روه‌ردگارمان به‌سه‌رماندا پیاده بکرێت، ده‌بێت سزای (بێ ئیمانی و تاوانباری) خۆمان بچێژین.\nفَأَغْوَيْنَاكُمْ إِنَّا كُنَّا غَاوِينَ ﴿32﴾\n(ڕاسته ئێمه) ئێوه‌مان گومڕا کردبوو به‌ڵام خۆیشمان هه‌ر گومڕاو سه‌رلێشێواو بووین.\nفَإِنَّهُمْ يَوْمَئِذٍ فِي الْعَذَابِ مُشْتَرِكُونَ ﴿33﴾\nئه‌و ڕۆژه ئیتر هه‌موویان له سزاو ئازاردا هاوبه‌شن، (هه‌روه‌ک له دنیادا هاوکاربوون).\nإِنَّا كَذَلِكَ نَفْعَلُ بِالْمُجْرِمِينَ ﴿34﴾\nئێمه ئا ئه‌وا ده‌که‌ین به گوناهکارو تاوانباران.\nإِنَّهُمْ كَانُوا إِذَا قِيلَ لَهُمْ لَا إِلَهَ إِلَّا اللَّهُ يَسْتَكْبِرُونَ ﴿35﴾\nئا ئه‌وانه، کاتی خۆی که پێیان ده‌وترا هیچ خوایه‌ک نیه جگه له (الله) سه‌ریان باده‌داو فوویان ده‌کرده خۆیان و فیزیان ده‌کرد..\nوَيَقُولُونَ أَئِنَّا لَتَارِكُوا آلِهَتِنَا لِشَاعِرٍ مَّجْنُونٍ ﴿36﴾\nده‌یانوت: ئێمه چۆن واز له خواکانمان ده‌هێنین بۆ شاعیرێکی شێت؟!\nبَلْ جَاء بِالْحَقِّ وَصَدَّقَ الْمُرْسَلِينَ ﴿37﴾\n(نه‌خێر وانیه) به‌ڵکو ئه‌و حه‌ق و ڕاسته‌قینه‌ی پێیه، ڕاستی پێغه‌مبه‌رانی پێش خۆیشی سه‌لماندووه.\nإِنَّكُمْ لَذَائِقُو الْعَذَابِ الْأَلِيمِ ﴿38﴾\n(مادام ئێوه کاتی خۆی بڕواتان پێ نه‌کرد) ده‌بێت سزای زۆر به ئێش بچێژن.\nوَمَا تُجْزَوْنَ إِلَّا مَا كُنتُمْ تَعْمَلُونَ ﴿39﴾\nپاداشتیشتان به‌قه‌ده‌ر ئه‌و کارو کرده‌وانه‌یه که کاتی خۆی ئه‌نجامتان ده‌دا (بێ زیادو که‌م).\nإِلَّا عِبَادَ اللَّهِ الْمُخْلَصِينَ ﴿40﴾\n(ئه‌وه حاڵی خوانه‌ناسان بوو) به‌ڵام به‌نده دڵسۆزو هه‌ڵبژارده‌کانی خوا (ئیمانداره به‌ڕێزه‌کان).\nأُوْلَئِكَ لَهُمْ رِزْقٌ مَّعْلُومٌ ﴿41﴾\nئه‌وان ڕزق و ڕۆزی ئاشکرای (زۆرو زه‌به‌نده‌یان) پێشکه‌ش ده‌کرێت (له‌سه‌ر سینی و ده‌فری زێڕو زیو).\nفَوَاكِهُ وَهُم مُّكْرَمُونَ ﴿42﴾\nمیوه‌هاتی هه‌مه‌جۆرو هه‌مه‌چه‌شن، هاوڕێ له‌گه‌ڵ قه‌درو ڕێزێکی (بێ وێنه‌دا له‌لایه‌ن په‌روه‌ردگارو فریشته‌کانه‌وه).\nفِي جَنَّاتِ النَّعِيمِ ﴿43﴾\nله به‌هه‌شتی پڕ له نازو نیعمه‌تدا (بۆ هه‌میشه دوور له پیری و نه‌خۆشی وناخۆشی).\nعَلَى سُرُرٍ مُّتَقَابِلِينَ ﴿44﴾\nله‌سه‌ر کورسی و قه‌نه‌فه (ڕازاوه‌کان) به‌رانبه‌ر یه‌ک داده‌نیشن، (دیاره خوای گه‌وره ده‌یخاته دڵی ئیماندارانه‌وه به تایبه‌تی ئه‌وانه‌ی ناسیاوی یه‌کن، تا به دیداری یه‌کتر شاد ببن، وه ناوبه‌ناو یادی ژیانی دنیاو خه‌باتیان له پێناوی ئاینی خوادا بکه‌ن).\nيُطَافُ عَلَيْهِم بِكَأْسٍ مِن مَّعِينٍ ﴿45﴾\nله‌په‌رداخی تایبه‌تیدا شه‌رابی تایبه‌تیان به‌سه‌ردا ده‌گێڕن.\nبَيْضَاء لَذَّةٍ لِّلشَّارِبِينَ ﴿46﴾\nشه‌رابه‌که زۆر سپی و به‌له‌زه‌ته بۆ ئه‌و که‌سانه‌ی که ده‌یخۆنه‌وه‌و نۆشی ده‌که‌ن.\nلَا فِيهَا غَوْلٌ وَلَا هُمْ عَنْهَا يُنزَفُونَ ﴿47﴾\n(ئه‌و شه‌رابه) نه ده‌بێته هۆی سه‌رئێشه‌و ئێڵنجدان، نه‌مه‌ست و سه‌رخۆش و بێهۆشیان ده‌کات (وه‌ک شه‌رابه ناپوخته‌کانی دنیا).\nوَعِنْدَهُمْ قَاصِرَاتُ الطَّرْفِ عِينٌ ﴿48﴾\nله ته‌نیشتیانه‌وه حۆری چاوگه‌ش (دانیشتوون)، جگه له هاوسه‌رانیان چاو بۆ که‌سی تر هه‌ڵنابڕن (ته‌نها شه‌یدای ئه‌وانن).\nكَأَنَّهُنَّ بَيْضٌ مَّكْنُونٌ ﴿49﴾\nهه‌ر ده‌ڵێی هێلکه‌ی (کوڵاوی) پاکراوو مرواری سپی و ناسکن (که‌س ده‌ستی لێ نه‌داون).\nفَأَقْبَلَ بَعْضُهُمْ عَلَى بَعْضٍ يَتَسَاءلُونَ ﴿50﴾\nئینجا ئیتر (ئه‌و به‌خته‌وه‌رانه به ده‌م عه‌یش و نۆشه‌وه) پرسیار له یه‌کتری ده‌که‌ن و (یادگاره‌کانیان له دنیادا باس ده‌که‌ن).\nقَالَ قَائِلٌ مِّنْهُمْ إِنِّي كَانَ لِي قَرِينٌ ﴿51﴾\nیه‌کێکیان (مۆڵه‌ت ده‌خوازێت و) ده‌ڵێت: من کاتی خۆی هاوه‌ڵێکم هه‌بوو.\nيَقُولُ أَئِنَّكَ لَمِنْ الْمُصَدِّقِينَ ﴿52﴾\nده‌یگوت: تۆ بڕوا به شتی وا ده‌که‌یت؟!\nأَئِذَا مِتْنَا وَكُنَّا تُرَابًا وَعِظَامًا أَئِنَّا لَمَدِينُونَ ﴿53﴾\nئایا ئه‌گه‌ر بووینه خاک و ئێسک ئێمه به‌رپرسیار ده‌بین و (محاسبه) ده‌کرێین؟! (ئایا زیندووبوونه‌وه ڕاسته)؟!\nقَالَ هَلْ أَنتُم مُّطَّلِعُونَ ﴿54﴾\n(پاشان ئیمانداره‌که) ده‌ڵێت: ئه‌وه ئێوه ته‌ماشایه‌ک ناکه‌ن (با بزانین ئه‌و هاوه‌ڵه‌م حاڵی چۆنه).\nفَاطَّلَعَ فَرَآهُ فِي سَوَاء الْجَحِيمِ ﴿55﴾\nهه‌رکه سه‌یری کرد دیتی وا له ناوه‌ڕاستی دۆزه‌خدا گیری خواردووه.\nقَالَ تَاللَّهِ إِنْ كِدتَّ لَتُرْدِينِ ﴿56﴾\n(ئه‌وکاته ئیمانداره‌که) پێی ده‌ڵێت: به‌خوا خه‌ریک بوو منیش تیابه‌ریت، خه‌ریک بوو منیش وه‌ک خۆت بکه‌یت به په‌ند.\nوَلَوْلَا نِعْمَةُ رَبِّي لَكُنتُ مِنَ الْمُحْضَرِينَ ﴿57﴾\nخۆ ئه‌گه‌ر نیعمه‌تی (هیدایه‌تی) په‌روه‌ردگارم نه‌بوایه منیش ئاوا له ناخی دۆزه‌خدا گیرم ده‌خوارد.\nأَفَمَا نَحْنُ بِمَيِّتِينَ ﴿58﴾\n(ئینجا به‌خته‌وه‌ران له خۆشیدا ده‌ڵێن): ئێمه ئیتر نامرین، ژیانمان به‌رده‌وامه.\nإِلَّا مَوْتَتَنَا الْأُولَى وَمَا نَحْنُ بِمُعَذَّبِينَ ﴿59﴾\nجگه له مردنه‌که‌ی یه‌که‌مجارمان، ئێمه ئیتر هیچ ئازارو ئه‌شکه‌نجه‌یه‌کیش ناچێژین.\nإِنَّ هَذَا لَهُوَ الْفَوْزُ الْعَظِيمُ ﴿60﴾\nبه‌ڕاستی ئائه‌مه‌یه سه‌رکه‌وتن و سه‌رفرازی و به‌خته‌وه‌ری گه‌وره‌و بێ سنوور.\nلِمِثْلِ هَذَا فَلْيَعْمَلْ الْعَامِلُونَ ﴿61﴾\nده‌با بۆ ئه‌م (به‌هه‌شته، بۆ ئه‌م کامه‌رانیه، بۆ ئه‌م نازو نیعمه‌ته بێ سنووره) ئه‌وانه‌ی که کارو کۆشش ده‌که‌ن، با بۆ ئه‌م ده‌ستکه‌وتانه بیکه‌ن.\nأَذَلِكَ خَيْرٌ نُّزُلًا أَمْ شَجَرَةُ الزَّقُّومِ ﴿62﴾\n(باشه) ئایا ئه‌و به‌هه‌شت و نازو نیعمه‌ته چاکه؟ یا دره‌ختی ژه‌قنه‌بووت.\nإِنَّا جَعَلْنَاهَا فِتْنَةً لِّلظَّالِمِينَ ﴿63﴾\nئێمه کردوومانه به‌هۆی ناخۆشی و ئازار بۆ سته‌مکاران (ئه‌وانه‌ی که له دنیادا گاڵته‌یان ده‌هات و ده‌یانووت چۆن له‌ناو ئاگردا ده‌رخت ده‌روێت؟!).\nإِنَّهَا شَجَرَةٌ تَخْرُجُ فِي أَصْلِ الْجَحِيمِ ﴿64﴾\nئه‌وه دره‌ختێکه که‌له ناخ دۆزه‌خدایه‌و له‌وێوه (لق و پۆکانی به‌هه‌موو به‌شه‌کانی دۆزه‌خدا بڵاوکردۆته‌وه).\nطَلْعُهَا كَأَنَّهُ رُؤُوسُ الشَّيَاطِينِ ﴿65﴾\nبه‌روبوومه‌که‌ی ده‌ڵێی سه‌لکه شه‌یتانه (له ناشرینی و بێ له‌زه‌تیدا).\nفَإِنَّهُمْ لَآكِلُونَ مِنْهَا فَمَالِؤُونَ مِنْهَا الْبُطُونَ ﴿66﴾\n(دۆزه‌خیه‌کان به‌ناچاریی) لێی ده‌خۆن و سکیانی لێ پڕ ده‌که‌ن.\nثُمَّ إِنَّ لَهُمْ عَلَيْهَا لَشَوْبًا مِّنْ حَمِيمٍ ﴿67﴾\nله‌وه‌ودوا ئاو یا شله‌یه‌کی زۆر گه‌رم ده‌که‌ن به‌سه‌ریداو (به زۆر ده‌رخواردیان ده‌درێت).\nثُمَّ إِنَّ مَرْجِعَهُمْ لَإِلَى الْجَحِيمِ ﴿68﴾\nپاشان (دوای ئه‌وه‌ی که تێریان خواردو تێریان خوارده‌وه!! به‌ده‌م شه‌ق و تێهه‌ڵدان و سه‌رزه‌نشتی فریشته‌کانی دۆزه‌خه‌وه) ده‌گێڕدرێنه‌وه بۆ ناو دۆزه‌خ، (دیاره هه‌وڵی ده‌ربازبونیان داوه)!!\nإِنَّهُمْ أَلْفَوْا آبَاءهُمْ ضَالِّينَ ﴿69﴾\nئه‌وانه (کاتی خۆی) باوانی خۆیانیان بینی به گومڕایی (بیریان نه‌ده‌کرده‌وه کوێرانه شوێنیان که‌وتن).\nفَهُمْ عَلَى آثَارِهِمْ يُهْرَعُونَ ﴿70﴾\n(ئیتر به‌بێ لێکدانه‌وه) ئه‌وانه به‌شوێنیاندا به تالوکه‌و هه‌ڵه‌داوان چوون (باوه‌ڕیان به پێغه‌مبه‌ران و ئیمانداران نه‌کرد).\nوَلَقَدْ ضَلَّ قَبْلَهُمْ أَكْثَرُ الْأَوَّلِينَ ﴿71﴾\nپێش ئه‌مانیش زۆربه‌ی نه‌وه‌کانی پێشوو هه‌ر گومڕابوون (چونکه دڵ ڕه‌ق بوون و ئاماده‌ی بیستنی ڕاستی نه‌بوون).\nوَلَقَدْ أَرْسَلْنَا فِيهِم مُّنذِرِينَ ﴿72﴾\n(هه‌رچه‌نده ئێمه به‌ڕاستی، پێغه‌مبه‌رانی) بێدارکه‌ره‌وه‌مان بۆ ڕه‌وانه کردبوون (به‌ڵام زۆربه‌یان گاڵته‌یان پێ ده‌هات).\nفَانظُرْ كَيْفَ كَانَ عَاقِبَةُ الْمُنذَرِينَ ﴿73﴾\n(جا ئیتر) ته‌ماشاکه سه‌رئه‌نجامی بێدارکراوه‌کان چی بوو (چۆن به دۆزه‌خ شاد بوون)؟!\nإِلَّا عِبَادَ اللَّهِ الْمُخْلَصِينَ ﴿74﴾\nجگه له به‌نده دڵسۆزو هه‌ڵبژارده‌کانی خوا (که ئه‌وان له دۆزه‌خ دوورن وبه به‌هه‌شت شاد بوون).\nوَلَقَدْ نَادَانَا نُوحٌ فَلَنِعْمَ الْمُجِيبُونَ ﴿75﴾\nبێگومان نوح هاناو هاواری بۆ هێناین، ئێمه‌ش چاکترین که‌سێ بووین که به‌هاناو هاواریه‌وه چووین.\nوَنَجَّيْنَاهُ وَأَهْلَهُ مِنَ الْكَرْبِ الْعَظِيمِ ﴿76﴾\nخۆی و که‌س و کاری (باوه‌ڕداری)مان له ته‌نگانه گه‌وره‌که ڕزگار کرد.\nوَجَعَلْنَا ذُرِّيَّتَهُ هُمْ الْبَاقِينَ ﴿77﴾\nته‌نها نه‌وه‌ی ئه‌ومان هێشته‌وه (که ببنه هۆی ئاوه‌دان کردنه‌وه‌ی زه‌وی سه‌رله‌نوێ).\nوَتَرَكْنَا عَلَيْهِ فِي الْآخِرِينَ ﴿78﴾\n(به‌سه‌رهاتی) ئه‌ومان هێشته‌وه بۆ نه‌وه‌کانی داهاتوو (تا په‌ندو ئامۆژگاری لێ وه‌ربگرن).\nسَلَامٌ عَلَى نُوحٍ فِي الْعَالَمِينَ ﴿79﴾\nسڵاو له‌سه‌ر نوح له‌لایه‌ن نیشته‌جێی هه‌موو جیهانه‌کانه‌وه.\nإِنَّا كَذَلِكَ نَجْزِي الْمُحْسِنِينَ ﴿80﴾\nئێمه ئا به‌و شێوه‌یه پاداشتی چاکه‌کاران ده‌ده‌ینه‌وه (ڕزگاریان ده‌که‌ین، یادی خێریان ده‌که‌ین).\nإِنَّهُ مِنْ عِبَادِنَا الْمُؤْمِنِينَ ﴿81﴾\nبه‌ڕاستی ئه‌و له به‌نده ئیمانداره‌کانی ئێمه‌یه.\nثُمَّ أَغْرَقْنَا الْآخَرِينَ ﴿82﴾\nله‌وه‌ودوا هه‌رچی ئه‌وانی تربوو غه‌رقمان کرد.\nوَإِنَّ مِن شِيعَتِهِ لَإِبْرَاهِيمَ ﴿83﴾\nبێگومان له شوێنکه‌وته‌و په‌یڕه‌وانی (نوح)، (ئیبراهیم)ه (سه‌لامی خوای لێبێت).\nإِذْ جَاء رَبَّهُ بِقَلْبٍ سَلِيمٍ ﴿84﴾\nڕووی کرده په‌روه‌ردگاری، به‌پیر بانگه‌وازیه‌وه چوو، به‌دڵێکی پڕ له ئیمان و خواناسی و یه‌کتاناسین.\nإِذْ قَالَ لِأَبِيهِ وَقَوْمِهِ مَاذَا تَعْبُدُونَ ﴿85﴾\nئینجا به باوکی و قه‌وم و هۆزه‌که‌ی وت: (باشه، ئه‌وه ئێوه) چی ده‌په‌رستن؟!\nأَئِفْكًا آلِهَةً دُونَ اللَّهِ تُرِيدُونَ ﴿86﴾\nئایا شتی ده‌ست هه‌ڵبه‌ست ده‌که‌نه خواو له‌جیاتی خوا ده‌تانه‌وێ (بیپه‌رستن)؟!\nفَمَا ظَنُّكُم بِرَبِّ الْعَالَمِينَ ﴿87﴾\n(باشه) ئێوه، چ گومانێكتان هه‌یه له په‌روه‌ردگاری جیهانه‌کان؟!\nفَنَظَرَ نَظْرَةً فِي النُّجُومِ ﴿88﴾\n(ئه‌وسا چاوی هه‌ڵبڕی بۆ ئاسمان و) ته‌ماشایه‌کی ئه‌ستێره‌کانی کرد، (له‌داخی بیروبۆچوونیان).\nفَقَالَ إِنِّي سَقِيمٌ ﴿89﴾\n(دیاره که سبه‌ی جه‌ژنیان بووه‌و ده‌عوه‌تی حه‌زره‌تی ئیبراهیم یشیان کردووه، ئه‌میش حه‌زی نه‌کردووه‌و بێزار بووه بۆیه) وتوویه‌تی: من نه‌خۆشم.\nفَتَوَلَّوْا عَنْهُ مُدْبِرِينَ ﴿90﴾\nئه‌وان (ئیبراهیم)یان به‌جێ هێشت و ڕۆیشتن.\nفَرَاغَ إِلَى آلِهَتِهِمْ فَقَالَ أَلَا تَأْكُلُونَ ﴿91﴾\nئه‌وسا (لێیان چووه پێشه‌وه‌و) وتی: ئه‌وه بۆ ناخۆن؟ (دیاره خۆراکی زۆریان بۆ بته‌کان داناوه تا به‌ره‌که‌تاوی ببێت!!!).\nمَا لَكُمْ لَا تَنطِقُونَ ﴿92﴾\n(هاواری لێکردن، ئه‌وه بۆ لاڵ بوون) بۆ قسه ناکه‌ن؟ چیتانه؟!\nفَرَاغَ عَلَيْهِمْ ضَرْبًا بِالْيَمِينِ ﴿93﴾\nپاشان تێیان که‌وت به‌ده‌ستی ڕاستی پیاماڵین و ده‌یشکاندن.\nفَأَقْبَلُوا إِلَيْهِ يَزِفُّونَ ﴿94﴾\nدوایی (بت په‌رستان گه‌ڕانه‌وه‌و بینییان خواکانیان تێک و پێک شکاون) به په‌له هاتن بۆ حه‌زره‌تی ئیبراهیم….!!\nقَالَ أَتَعْبُدُونَ مَا تَنْحِتُونَ ﴿95﴾\nئه‌ویش پێی وتن: باشه، ئێوه شتێک که خۆتان ده‌یتاشن (ڕه‌وایه) بیپه‌رستن؟!\nوَاللَّهُ خَلَقَكُمْ وَمَا تَعْمَلُونَ ﴿96﴾\nخۆ هه‌ر خوا به‌دیهێنه‌ری ئێوه‌ش و ئه‌م بتانه‌شه به دروستان کردوون (ئه‌وانه نه‌یانتوانی به‌رگری له خۆیان بکه‌ن!!).\nقَالُوا ابْنُوا لَهُ بُنْيَانًا فَأَلْقُوهُ فِي الْجَحِيمِ ﴿97﴾\n(که‌چی بیریان نه‌کرده‌وه له‌و به‌ڵگه به‌هێزانه‌و، وتیان: شوێنێک دروست بکه‌ن و ئاگری تیا بکه‌نه‌وه‌و (ئیبراهیم)ی تێ فڕێ بده‌ن.\nفَأَرَادُوا بِهِ كَيْدًا فَجَعَلْنَاهُمُ الْأَسْفَلِينَ ﴿98﴾\nویستیان پیلانێکی بۆ دروست بکه‌ن، ئێمه پیلانه‌که‌یانمان تێکشکاند و ڕیسوامان کردن (ئاگرمان کرده ساردیی و سه‌لامه‌تیی).\nوَقَالَ إِنِّي ذَاهِبٌ إِلَى رَبِّي سَيَهْدِينِ ﴿99﴾\n(ئینجا ئیبراهیم) وتی: من ئیتر ده‌ڕۆم بۆلای په‌روه‌ردگارم (ده‌مه‌وێت هه‌ر ئه‌و بپه‌رستم)، ئه‌و هیدایه‌ت و ڕێنموونیم ده‌کات.\nرَبِّ هَبْ لِي مِنَ الصَّالِحِينَ ﴿100﴾\n(به‌ته‌نیا کۆچی کرد قه‌ومی ناله‌باری به‌جێهێشت، له‌و ڕێگه‌و بانه‌دا داوای له‌خوا کرد) له صاڵح و چاکانم پێ ببه‌خشه.\nفَبَشَّرْنَاهُ بِغُلَامٍ حَلِيمٍ ﴿101﴾\nئێمه‌ش مژده‌ی مناڵێکی حه‌لیم و خۆگرو (ژیرمان) پێ به‌خشی که (ئیسماعیل)ه.\nفَلَمَّا بَلَغَ مَعَهُ السَّعْيَ قَالَ يَا بُنَيَّ إِنِّي أَرَى فِي الْمَنَامِ أَنِّي أَذْبَحُكَ فَانظُرْ مَاذَا تَرَى قَالَ يَا أَبَتِ افْعَلْ مَا تُؤْمَرُ سَتَجِدُنِي إِن شَاء اللَّهُ مِنَ الصَّابِرِينَ ﴿102﴾\nکاتێک که ئه‌و مناڵه که‌وته‌ده‌رو ماڵ له‌گه‌ڵیا (به‌یانیه‌ک پێی وت) کوڕم، کوڕی شیرینم من له خه‌ودا بینیومه که تۆ سه‌رده‌بڕم، تۆ ده‌ڵێی چی؟ ڕات چۆنه؟! (کوڕی چاک و خواناس و خۆگر به زمانی شیرین) وتی: بابه گیان هه‌ر فه‌رمانێکت پێ دراوه جێبه‌جێی بکه، ده‌مبینی ئه‌گه‌ر خوا حه‌زبکات، خوا بیه‌وێت له ئارامگران ده‌بم.\nفَلَمَّا أَسْلَمَا وَتَلَّهُ لِلْجَبِينِ ﴿103﴾\nکاتێک که هه‌ردووکیان ته‌سلیمی (فه‌رمانی په‌روه‌ردگار) بوون ئیبراهیم، به ڕوودا (ئیسماعیل)ی خسته سه‌ر خاک (بۆ ئه‌وه‌ی سه‌ری ببڕێت).\nوَنَادَيْنَاهُ أَنْ يَا إِبْرَاهِيمُ ﴿104﴾\nبانگمان لێکرد که: ئه‌ی (ئیبراهیم).\nقَدْ صَدَّقْتَ الرُّؤْيَا إِنَّا كَذَلِكَ نَجْزِي الْمُحْسِنِينَ ﴿105﴾\nبێگومان خه‌وه‌که‌ت ڕاست بوو، هاته دی، ئێمه هه‌ر ئاوا پاداشتی چاکه‌کاران ده‌ده‌ینه‌وه (له تاقیکردنه‌وه‌کاندا سه‌ریان ده‌خه‌ین).\nإِنَّ هَذَا لَهُوَ الْبَلَاء الْمُبِينُ ﴿106﴾\nبه‌ڕاستی ئاله‌مه‌دا تاقیکردنه‌وه‌یه‌کی ئاشکراو سه‌رسوڕهێنه‌ر هه‌یه.\nوَفَدَيْنَاهُ بِذِبْحٍ عَظِيمٍ ﴿107﴾\nئێمه قۆچێکی گه‌وره‌مان کرده قوربانی (ئیسماعیل تا له‌جیاتی ئه‌ودا سه‌ری ببڕێت).\nوَتَرَكْنَا عَلَيْهِ فِي الْآخِرِينَ ﴿108﴾\nوه‌له‌ناو گه‌لان و نه‌وه‌کانی داهاتوودا ناوی (ئیبراهیم)مان هێشته‌وه (به‌ڕێزو سه‌روه‌رییه‌وه).\nسَلَامٌ عَلَى إِبْرَاهِيمَ ﴿109﴾\nسڵاوو دروود ڕێز له‌سه‌ر ئیبراهیم.\nكَذَلِكَ نَجْزِي الْمُحْسِنِينَ ﴿110﴾\nئێمه به‌و شێوه‌یه پاداشتی چاکه‌کاران ده‌ده‌ینه‌وه.\nإِنَّهُ مِنْ عِبَادِنَا الْمُؤْمِنِينَ ﴿111﴾\nبه‌ڕاستی ئه‌میش له به‌نده ئیمانداره‌کانی ئێمه‌یه.\nوَبَشَّرْنَاهُ بِإِسْحَاقَ نَبِيًّا مِّنَ الصَّالِحِينَ ﴿112﴾\nمژده‌ی هاتنه دنیای (ئیسحاق)یشمان پێ به‌خشی که ئه‌ویش پێغه‌مبه‌رێکه له چاکان.\nوَبَارَكْنَا عَلَيْهِ وَعَلَى إِسْحَاقَ وَمِن ذُرِّيَّتِهِمَا مُحْسِنٌ وَظَالِمٌ لِّنَفْسِهِ مُبِينٌ ﴿113﴾\nخێرو به‌ره‌که‌تمان ڕژاند به‌سه‌ر ئیبراهیم و به‌سه‌ر ئیسحاق دا وه له نه‌وه‌ی هه‌ردووکیان، واته (ئیسماعیل و ئیسحاق) چاکان و باشان و سته‌مکارانی ئاشکراش )هاته دنیاوه).\nوَلَقَدْ مَنَنَّا عَلَى مُوسَى وَهَارُونَ ﴿114﴾\nبه‌ڕاستی ئێمه لای ڕه‌حمه‌تمان کرده‌وه له موساو هارون (هه‌ردووکیان هه‌ڵبژارد بۆ پێغه‌مبه‌رایه‌تی).\nوَنَجَّيْنَاهُمَا وَقَوْمَهُمَا مِنَ الْكَرْبِ الْعَظِيمِ ﴿115﴾\nهه‌ردووکیان و قه‌ومه‌که‌شیانمان له ته‌نگانه گه‌وره‌که ڕزگار کرد (له غه‌رق بوون و خنکان).\nوَنَصَرْنَاهُمْ فَكَانُوا هُمُ الْغَالِبِينَ ﴿116﴾\nوه سه‌رمان خستن (به‌سه‌ر دوژمنه‌کانیاندا) سه‌رکه‌وتنیشیان به‌ده‌ستهێنا (به ویستی ئێمه).\nوَآتَيْنَاهُمَا الْكِتَابَ الْمُسْتَبِينَ ﴿117﴾\nئینجا کتێبی (ته‌وراتیشمان) پێ به‌خشین که ڕوونکه‌ره‌وه‌ی (هه‌موو شتێکه، تا په‌یڕه‌وی بکه‌ن).\nوَهَدَيْنَاهُمَا الصِّرَاطَ الْمُسْتَقِيمَ ﴿118﴾\nهه‌روه‌ها ڕێنوونی هه‌ردووکیانمان کرد بۆ ڕێگه‌و ڕێبازی ڕاست و دروست (تا ئه‌وانیش قه‌ومه‌که‌یان سه‌رفه‌راز بکه‌ن).\nوَتَرَكْنَا عَلَيْهِمَا فِي الْآخِرِينَ ﴿119﴾\nوه ناوبانگی (خێریانمان) له‌نه‌وه‌کانی داهاتوودا هێشته‌وه (که هه‌تا دنیا دنیایه به‌ڕێزه‌وه ناویان ببرێت).\nسَلَامٌ عَلَى مُوسَى وَهَارُونَ ﴿120﴾\nسڵاوو درود و ڕێز له‌سه‌ر موساو هارون (له‌لایه‌ن په‌روه‌ردگاری مه‌زن و به‌ڕێزه‌وه).\nإِنَّا كَذَلِكَ نَجْزِي الْمُحْسِنِينَ ﴿121﴾\nئێمه، ئابه‌و شێوه‌یه پاداشتی چاکه‌کاران ده‌ده‌ینه‌وه (له دنیادا ڕێزدارن له قیامه‌تیشدا له نزیکانی په‌روه‌ردگارن).\nإِنَّهُمَا مِنْ عِبَادِنَا الْمُؤْمِنِينَ ﴿122﴾\nبه‌ڕاستی هه‌ردووکیان له به‌نده ئیمانداره‌کانی ئێمه بوون (ئه‌رکی سه‌رشانی خۆیان به‌چاکیی ئه‌نجامدا).\nوَإِنَّ إِلْيَاسَ لَمِنْ الْمُرْسَلِينَ ﴿123﴾\nبێگومان (الیاس)یش له ده‌سته‌ی پێغه‌مبه‌ران و ڕه‌وانه‌کراوانه (له‌لایه‌ن په‌روه‌ردگاری میهره‌بانه‌وه).\nإِذْ قَالَ لِقَوْمِهِ أَلَا تَتَّقُونَ ﴿124﴾\nئه‌ویش به قه‌وم و گه‌له‌که‌ی خۆی وت: ئه‌وه ناکرێت خواناس بن؟ ئه‌وه بۆ له‌خوا ناترسن؟!\nأَتَدْعُونَ بَعْلًا وَتَذَرُونَ أَحْسَنَ الْخَالِقِينَ ﴿125﴾\nئایا ئێوه هاوارو هاناو نزا بۆ (به‌عل) ده‌به‌ن و واز له (خواپه‌رستی) دێنن له کاتێکدا ئه‌و زاته چاکترینی دروستکاره‌کانه.\nاللَّهَ رَبَّكُمْ وَرَبَّ آبَائِكُمُ الْأَوَّلِينَ ﴿126﴾\nخۆ هه‌ر خوا (الله) په‌روه‌ردگارتانه، په‌روه‌ردگاری باوانی دێرینیشتانه (ئه‌وه بۆ بیرێک ناکه‌نه‌وه)؟!\nفَكَذَّبُوهُ فَإِنَّهُمْ لَمُحْضَرُونَ ﴿127﴾\n(الیاس)یان به‌درۆ خسته‌وه، سه‌رئه‌نجام ده‌بێ ئاماده‌بن (له‌ناو دۆزه‌خ و سزای سه‌ختدا).\nإِلَّا عِبَادَ اللَّهِ الْمُخْلَصِينَ ﴿128﴾\nجگه له به‌نده دڵسۆزو هه‌ڵنژارده‌کانی خوا.\nوَتَرَكْنَا عَلَيْهِ فِي الْآخِرِينَ ﴿129﴾\nئینجا ناوبانگی خێری (الیاس)مان له نه‌وه‌کانی داهاتوودا هێشته‌وه.\nسَلَامٌ عَلَى إِلْ يَاسِينَ ﴿130﴾\nسڵاوو دروودو ڕێز له سه‌ر الیاس بێت.\nإِنَّا كَذَلِكَ نَجْزِي الْمُحْسِنِينَ ﴿131﴾\nئێمه، به‌و شێوه‌یه پاداشتی چاکه‌کاران ده‌ده‌ینه‌وه.\nإِنَّهُ مِنْ عِبَادِنَا الْمُؤْمِنِينَ ﴿132﴾\nبه‌ڕاستی ئه‌ویش له به‌نده ئیمانداره‌کانی ئێمه‌یه.\nوَإِنَّ لُوطًا لَّمِنَ الْمُرْسَلِينَ ﴿133﴾\nبێگومان (لوط)یش له پێغه‌مبه‌رانه.\nإِذْ نَجَّيْنَاهُ وَأَهْلَهُ أَجْمَعِينَ ﴿134﴾\n(کاتی خۆی) ئه‌وو هه‌ر هه‌موو که‌س و کاریمان ڕزگار کرد.\nإِلَّا عَجُوزًا فِي الْغَابِرِينَ ﴿135﴾\nجگه له پیره‌ژنێك (بێ باوه‌ڕ بوو به‌رده‌وام گرفتی بۆ پێش ده‌هێنا، له‌گه‌ڵ خوانه‌ناساندا) له‌ناومان برد.\nثُمَّ دَمَّرْنَا الْآخَرِينَ ﴿136﴾\nپاشان هه‌موانمان ته‌فرو تونا کرد.\nوَإِنَّكُمْ لَتَمُرُّونَ عَلَيْهِم مُّصْبِحِينَ ﴿137﴾\n(کاتێک که ئێوه له شام ده‌گه‌ڕێنه‌وه) له به‌ره‌به‌یاندا ڕێتان له شوێنه‌واریان ده‌که‌وێ.\nوَبِاللَّيْلِ أَفَلَا تَعْقِلُونَ ﴿138﴾\nبه شه‌وگارانیش (هه‌ندێ جار له‌وێوه تێده‌په‌ڕن) ئایا ئێوه ژیریتان ناخه‌نه کارو بیرێک ناکه‌نه‌وه (چیمان به‌سه‌ر ئه‌و به‌دخووانه هێنا؟!).\nوَإِنَّ يُونُسَ لَمِنَ الْمُرْسَلِينَ ﴿139﴾\n(هه‌روه‌ها) (یونس)یش له پێغه‌مبه‌رانه.\nإِذْ أَبَقَ إِلَى الْفُلْكِ الْمَشْحُونِ ﴿140﴾\nسه‌رکه‌شی کردو ڕووی کرده که‌شتی پڕ له که‌ل و په‌ل و خه‌ڵکی.\nفَسَاهَمَ فَكَانَ مِنْ الْمُدْحَضِينَ ﴿141﴾\nبه‌شداری قورعه‌ی کرد، ئیتر ناوی ده‌رچوو.\nفَالْتَقَمَهُ الْحُوتُ وَهُوَ مُلِيمٌ ﴿142﴾\n(ئه‌ویش خۆی فڕێ دایه ده‌ریاوه) نه‌هه‌نگێک قوتی دا، وه ئه‌و لۆمه‌کراوه (چونکه پێش ئه‌وه‌ی خوا مۆڵه‌تی بدات قه‌ومه‌که‌ی به‌جێ هێشت).\nفَلَوْلَا أَنَّهُ كَانَ مِنْ الْمُسَبِّحِينَ ﴿143﴾\nخۆ ئه‌گه‌ر له‌و که‌سانه نه‌بوایه که ته‌سبیحات و یادی خوا ده‌که‌ن وه نه‌یوتایه (لا إله إلا أنت سبحانك إني کنت من الظالمین): په‌روه‌ردگارا هیچ خوایه‌ك نیه جگه له تۆ، پاکی و بێگه‌ردی و ستایش شایسته‌ی تۆیه، وه من له سته‌مکارانم.\nلَلَبِثَ فِي بَطْنِهِ إِلَى يَوْمِ يُبْعَثُونَ ﴿144﴾\nده‌مایه‌وه له سکی نه‌هه‌نگه‌که‌دا تا ڕۆژێك (که هه‌موان) زیندوو ده‌کرێنه‌وه.\nفَنَبَذْنَاهُ بِالْعَرَاء وَهُوَ سَقِيمٌ ﴿145﴾\nوَأَنبَتْنَا عَلَيْهِ شَجَرَةً مِّن يَقْطِينٍ ﴿146﴾\nئینجا ڕووه‌کی کوله‌که‌ی گه‌وره‌ی بۆ پێگه‌یاند (که گه‌ڵاکانی پان و گه‌وره‌یه‌و مێش و مه‌گه‌ز نزیکی ناکه‌ون).\nوَأَرْسَلْنَاهُ إِلَى مِئَةِ أَلْفٍ أَوْ يَزِيدُونَ ﴿147﴾\nئینجا ڕه‌وانه‌مان کرد به پێغه‌مبه‌رایه‌تی بۆلای سه‌د هه‌زار که‌س یان زیاتریش، (که قه‌ومه‌که‌یه‌تی).\nفَآمَنُوا فَمَتَّعْنَاهُمْ إِلَى حِينٍ ﴿148﴾\nئیتر ئه‌وان ئیمان و باوه‌ڕیان هێنا، ئێمه‌ش ژیانێکی خۆشمان بۆ فه‌راهه‌م هێنان تا کاتێکی دیاریکراو،\nفَاسْتَفْتِهِمْ أَلِرَبِّكَ الْبَنَاتُ وَلَهُمُ الْبَنُونَ ﴿149﴾\n(ئه‌ی پێغه‌مبه‌ر صلی الله علیه وسلم) لێیان بپرسه (ئایا شتێکی مه‌عقول و به‌جێیه) که کچان شایسته‌ی په‌روه‌ردگارت بن، وه کوڕان شایسته‌ی خۆیان بێت؟! (ئه‌ڵبه‌ته کوڕو کچ هه‌ردوو به‌دیهێنراوی خوان، پێوه‌ر ته‌نها ته‌قوایه، به‌ڵام قورئان ده‌یه‌وێت هه‌ر له‌سه‌ر زاری خۆیان پوچیی به‌ڵگه‌یان ده‌ربخات، کاتێ که وتویانه: فریشته‌کان کچی خوان، له حاڵێکدا ئه‌وان کچ به چاوی سوک ته‌ماشا ده‌که‌ن و به‌که‌می ده‌زانن، ئه‌ی بۆچی بۆخوای په‌روه‌ردگار که له هه‌موو ئه‌و بیرو باوه‌ڕه چه‌وتانه دووره، ڕه‌وای ده‌بینن؟!).\nأَمْ خَلَقْنَا الْمَلَائِكَةَ إِنَاثًا وَهُمْ شَاهِدُونَ ﴿150﴾\nئایا مه‌گه‌ر فریشته‌کانمان به مێینه دروستکردووه و ئه‌وان شایه‌تی حاڵبوون؟!\nأَلَا إِنَّهُم مِّنْ إِفْكِهِمْ لَيَقُولُونَ ﴿151﴾\nئاگاداربن!! ئه‌وانه ئه‌وه‌نده بوختانکه‌رن ده‌ڵێن:\nوَلَدَ اللَّهُ وَإِنَّهُمْ لَكَاذِبُونَ ﴿152﴾\nخوا مناڵی بووه!!، به‌ڕاستی و بێگومان ئه‌وانه زۆر درۆزنن.\nأَصْطَفَى الْبَنَاتِ عَلَى الْبَنِينَ ﴿153﴾\nئایا مه‌گه‌ر کچانی هه‌ڵبژاردووه که بیکات به نه‌وه‌ی خۆی وه ڕێزی داون به‌سه‌ر کوڕاندا؟!!\nمَا لَكُمْ كَيْفَ تَحْكُمُونَ ﴿154﴾\nکه‌ی شتی وا ڕاسته‌و، که‌ی ڕه‌وایه ئه‌و حوکم و (یاسایه‌ی) که (باوه‌ڕتان پێیه‌تی).\nأَفَلَا تَذَكَّرُونَ ﴿155﴾\nئایا بیرێ ناکه‌نه‌وه؟ (له‌م قسه بێ سه‌رو بنانه؟! له‌م تۆمه‌ته ناماقوڵانه؟!).\nأَمْ لَكُمْ سُلْطَانٌ مُّبِينٌ ﴿156﴾\nئایا مه‌گه‌ر به‌ڵگه‌و شتێکی به‌هێزو ئاشکراتان به‌ده‌سته‌وه‌یه (بۆ ئه‌م قسه هه‌له‌ق و مه‌له‌قانه).\nفَأْتُوا بِكِتَابِكُمْ إِن كُنتُمْ صَادِقِينَ ﴿157﴾\nئاده‌ی.. کوا کتێبتان، (کوا به‌ڵگه‌تان) ئه‌گه‌ر ئێوه ڕاست ده‌که‌ن.\nوَجَعَلُوا بَيْنَهُ وَبَيْنَ الْجِنَّةِ نَسَبًا وَلَقَدْ عَلِمَتِ الْجِنَّةُ إِنَّهُمْ لَمُحْضَرُونَ ﴿158﴾\n(له‌لایه‌کی تره‌وه کافره‌کان) خزمه‌تیان بڕیار داوه له نێوان زاتی په‌روه‌ردگارو په‌رییه‌کاندا، به‌مه‌رجێ په‌رییه‌کان چاکده‌زانن که ئاماده ده‌کرێن (بۆ لێپرسینه‌وه‌و موحاسه‌به) (ئه‌گه‌ر ئاوا خزمایه‌تییه‌ک هه‌بێ چۆن دادگایی ده‌کرێن؟!)\nسُبْحَانَ اللَّهِ عَمَّا يَصِفُونَ ﴿159﴾\nپاک و بێگه‌ردی بۆ خوای گه‌وره، ده‌رباره‌ی ئه‌و شتانه‌ی که باسی ده‌که‌ن و ئه‌و قسه به‌جێیانه‌وه‌ی ده‌یکه‌ن.\nإِلَّا عِبَادَ اللَّهِ الْمُخْلَصِينَ ﴿160﴾\nبه‌ڵام به‌نده دڵسۆزو هه‌ڵبژارده‌کانی خوا (له‌و گوفتارو بۆ چوونه خوارو خێچ و ناقۆڵایانه‌وه دوورن).\nفَإِنَّكُمْ وَمَا تَعْبُدُونَ ﴿161﴾\n(ئه‌ی بێ باوه‌ڕان) خۆتان و ئه‌وه‌ش ده‌یپه‌رستن.\nمَا أَنتُمْ عَلَيْهِ بِفَاتِنِينَ ﴿162﴾\nناتوانن که‌سی پێ گومڕا و سه‌رلێشێواو بکه‌ن.\nإِلَّا مَنْ هُوَ صَالِ الْجَحِيمِ ﴿163﴾\nمه‌گه‌ر ئه‌و که‌سه‌ی (که به‌ته‌واویی کافره، ئه‌وه) ده‌خرێنه ناو دۆزه‌خه‌وه.\nوَمَا مِنَّا إِلَّا لَهُ مَقَامٌ مَّعْلُومٌ ﴿164﴾\n(فریشته‌کان ده‌ڵێن): هه‌ریه‌کێك له ئێـمه شوێنی دیاریکراوی هه‌یه‌و (سه‌رگه‌رمی خواپه‌رستی و فه‌رمانبه‌رداری خۆیه‌تی).\nوَإِنَّا لَنَحْنُ الصَّافُّونَ ﴿165﴾\nئێـمه هه‌موومان به ڕیز وه‌ستاوین (ئاماده‌ی فه‌رمانین).\nوَإِنَّا لَنَحْنُ الْمُسَبِّحُونَ ﴿166﴾\n(دووباره ده‌ڵێن:) ئێمه هه‌موو ده‌م سه‌رگه‌رمی ته‌سبیحات و ستایشی (خوای میهره‌بانین).\nوَإِنْ كَانُوا لَيَقُولُونَ ﴿167﴾\nهه‌رچه‌نده (کافرو هاوه‌ڵپه‌رستان) پێش ڕه‌وانه‌کردنی پێغه‌مبه‌ر (صلی الله علیه وسلم) ده‌یانوت:\nلَوْ أَنَّ عِندَنَا ذِكْرًا مِّنْ الْأَوَّلِينَ ﴿168﴾\nئه‌گه‌ر ئێـمه‌ش کتێبێكی ئاسمانیمان وه‌کو پێشووه‌کان بهاتایه…\nلَكُنَّا عِبَادَ اللَّهِ الْمُخْلَصِينَ ﴿169﴾\nئێمه‌ش ده‌بوینه به‌نده دڵسۆزو چاکه‌کانی خوای گه‌وره.\nفَكَفَرُوا بِهِ فَسَوْفَ يَعْلَمُونَ ﴿170﴾\n)که‌چی که قورئانمان ڕه‌وانه کرد) بڕوایان پێ نه‌کرد، سه‌رئه‌نجام خۆیان ده‌بیننه‌وه (که چییان به‌سه‌ر دێنین).\nوَلَقَدْ سَبَقَتْ كَلِمَتُنَا لِعِبَادِنَا الْمُرْسَلِينَ ﴿171﴾\nبێگومان بڕیاری ئێمه بۆ به‌نده فرستاده‌و پێغه‌مبه‌ره‌کانمان (هه‌ر زوو ده‌رچووه).\nإِنَّهُمْ لَهُمُ الْمَنصُورُونَ ﴿172﴾\nکه به‌دڵنیایی، هه‌ر ئه‌وان سه‌رکه‌وتوو سه‌رفه‌رزا ده‌بن.\nوَإِنَّ جُندَنَا لَهُمُ الْغَالِبُونَ ﴿173﴾\nوه سه‌ربازه‌کانیشمان (له ئیمانداران) هه‌ر ده‌سه‌ڵات ده‌گرنه ده‌ست.\nفَتَوَلَّ عَنْهُمْ حَتَّى حِينٍ ﴿174﴾\nجارێ تا ماوه‌یه‌ک خۆت بگره‌و گوێیان پێ مه‌ده.\nوَأَبْصِرْهُمْ فَسَوْفَ يُبْصِرُونَ ﴿175﴾\nتۆ سه‌رئه‌نجامی لاری و خوانه‌ناسیناین بخه‌ره به‌رچاو، له ئاینده‌دا خۆیان ده‌بیننه‌وه.\nأَفَبِعَذَابِنَا يَسْتَعْجِلُونَ ﴿176﴾\nئایا ئه‌وانه په‌له‌یانه که زوو سزاو تۆڵه‌ی ئێمه ڕووبه‌ڕوویان بێت و یه‌خه‌یان پێ بگرێت؟!\nفَإِذَا نَزَلَ بِسَاحَتِهِمْ فَسَاء صَبَاحُ الْمُنذَرِينَ ﴿177﴾\n(قوڕ به‌سه‌ریان، خاک به دامانیان) کاتێك که سزاو تۆڵه‌ی ئێـمه داده‌به‌زێته مه‌یدانیان، ئای که به‌ره‌به‌یانێكی سامناکه.\nوَتَوَلَّ عَنْهُمْ حَتَّى حِينٍ ﴿178﴾\nتۆ تا ماوه‌یه‌ك مۆڵه‌تیان بده‌و گوێیان پێ مه‌ده.\nوَأَبْصِرْ فَسَوْفَ يُبْصِرُونَ ﴿179﴾\nڕاستییه‌کان بخه‌ره به‌رچاو، سه‌رئه‌نجام خۆیان ده‌بیننه‌وه.\nسُبْحَانَ رَبِّكَ رَبِّ الْعِزَّةِ عَمَّا يَصِفُونَ ﴿180﴾\nپاکی و بێگه‌ردی بۆ په‌روه‌ردگارت، په‌روه‌ردگاری خاوه‌ن ده‌سه‌ڵات، له‌وه‌ی که ئه‌وانه ده‌یده‌نه پاڵ ئه‌و زاته بێ هاوه‌ڵ و هاوتایه.\nوَسَلَامٌ عَلَى الْمُرْسَلِينَ ﴿181﴾\nسڵاوو درودیش له‌سه‌ر هه‌موو پێغه‌مبه‌ران و فرستاده‌کانی (خوا بێت).\nوَالْحَمْدُ لِلَّهِ رَبِّ الْعَالَمِينَ ﴿182﴾\nسوپاس و ستایشیش بۆ خوا، په‌روه‌ردگاری هه‌موو جیهانه‌کان (هه‌میشه‌و به‌رده‌وام).


حكومەتی هەرێم داوای رونكردنەوە لە هەواڵنێری “ئیرنا”ی ئێران دەكات – زاگرۆس پۆست\nماڵەوە / سیاسی / حكومەتی هەرێم داوای رونكردنەوە لە هەواڵنێری “ئیرنا”ی ئێران دەكات\nدوو شه‌ممه 14 كانونی یه‌كه‌م 2015\tسیاسی, کوردستان, هەواڵ 413 جار خوێنراوه‌ته‌وه\nلەمبارەیەوە نازم دەباغ، نوێنەری حکومەتی هەرێمی کوردستان لە تاران بە رووداوی راگەیاند “بەکارهێنانی ئەو دەستەواژەیە بێڕێزیکردنە بە کەسایەتی کورد و جلوبەرگی کوردی. ئێمەش دەنگی خۆمان دەخەینە ریزی ئەو کەس و کەمپینانەی لەو بارەوە ناڕەزایەتییان دەربڕیوە”.\nنوێنەری حکومەت لە تاران هەروەها بە ئاماژەدان بە گۆڕینی ئەو رستەیە و لابردنی لەنێو گوتارەکەدا، دەڵێت: “هەر ئەو رۆژە ئەو رەستەیە لابردراوە و لەجێگەی ئەو تەنیا ناوی بارزانییان نووسیوە، کە دەریدەخات گوێیان لە ناڕەزایەتییەکان بووە و گۆڕیویشیانە”.\nنازم دەباغ راشیگەیاند “وەک نوێنەرایەتیی حکومەتی هەرێمی کوردستان داوایانکردووە ئاژانسی ئیرنا لەوبارەوە روونکردنەوەی هەبێ و داوای لێبووردنیش لە خەڵکی کوردستان بکات”.\nرۆژی 9 ی ئەم مانگە، ئیرنا لە بابەتێکدا لەژێرناوی “بارزانی لە تورکیا بەدوای چییەوەیە؟” گوتارێکی شیکاری لەسەر سەردانی سەرۆکی هەرێمی کوردستان بۆ تورکیا بڵاوکردەوە کە لە بەشێکیدا مەسعود بارزانی بە ” پیاوە شارواڵ کوردی پۆشەکەی باکووری عێراق” ناوهێنابوو، کە ئەوەش ناڕەزایەتییەکی زۆربەی هاونیشتمانیانی رۆژهەڵات و باشووری کوردستانی لێکەوتووەتەوە.\nناڕەزایەتییەک کە هەڵمەتێک بەناوی “لەبەرکردنی جلوبەرگی کوردی”یشی بەدوادا هاتووە و سەرەڕای خەڵک، کەسایەتییە سیاسی، کۆمەڵایەتی، کولتووری و ئەدەبییەکانیش رۆژانە وێنەی خۆیان بە جلوبەرگی کوردییەوە بڵاودەکەنەوە. ناڕازییان دەڵێن بەکارهێنانی ئەو دەستەواژەیە بێڕێزییە بە جلوبەرگ و کولتووری کورد.